
FORORD. 



Jeg havde egentlig tænkt som Motto paa første 
Side at sætte Heinrich' s Ord i femte Akt: 
„Jeg nærer den dybeste Respekt for Dumheden 
og den Magt, den sidder inde med" og saa at 
tilegne det kgl. Theaters Censor Stykket — 
med den dybeste Respekt. 

Men nærmere overvejet forekom denne 

Hyldest — ganske uden Forklaring — mig 

noget for kortfattet, og jeg besluttede hellere at 

^ive Læseren en kort Fremstilling af Forspillet 

<t\\ Komedien. 

Det er vel en fem Aar siden, jeg fik Lyst 
,^il at skrive dette Stykke. 
^ Det blev dog ikke til noget af flere Grunde, 
""vaf hvilke den væsenligste maaske var den, at 
^ jeg ikke fandt Æmnet dramatisk nok. 

Sidste Vinter vendte imidlertid Lysten til- 
bage, og „Sportsmænd^ blev skrevet — hurtigt 
og under megen Forstyrrelse. 

Dette sagde jeg det kgl. Theaters Chef, da 
jeg indleverede Stykket, og jeg forbeholdt mig 
Ret til at ændre et og andet i Sommerens Løb, 
naar Tiden havde gjort mit Syn paa mit Ar- 
bejde mere uhildet. 

Alligevel foreligger Stykket her næsten ufor- 
andret i den Skikkelse, hvori det blev indleveret. 

En lille uvæsenlig og ganske uskyldig Scene 
i tredie Akt mellem Thomsen og Skou har jeg 
strøget, da jeg fandt den unødvendig, og hist 
og her er en Bagatel rettet, men ellers er alt 
ved det gamle, og ingen af alle de Græsselig- 
heder, der spærrede Nationalscenen for „Sports- 
mænd*^, er fjærnet. 

Alt det „utilladelige", „hensynsløse", „uhø- 
viske", „oprørende" og „uhørt gemene", som 
jeg vovede at byde Censor, byder jeg ogsaa 
Læseren. Jeg har troet at skylde dem begge det. 

For Stykket har jo sin lille Historie, der 
paa Grund af Omstændighederne har vakt mere 
Opmærksomhed, end den maaske i og for sig 

fortjener. Og da ikke alt, hvad der er meddelt 
Offentligheden om denne Historie, har været lige 
korrekt, vil en Fremstilling af Slagets Gang 
muligvis interessere. 

Altsaa: Jeg indleverede „Sportsmænd^ i 
Maj Maaned til det kgl. Theater. Chefen, Hr. 
Kammerherre Falle sen, modtog mig overmaade 
elskværdigt og var særdeles glad for Stykket — 
især før han havde læst det. Han mente — 
cgsaa efter Læsningen — at jeg sikkert kunde 
betragte det som antaget, idet han kun overfor 
to Repliker stillede sig noget reserveret. 

Jeg henledede Opmærksomheden paa Thea- 
trets Censor, der havde den kjedelige Vane at 1 
forkaste mine Arbejder, men Chefen mindede 
om, at dette hidtil ikke havde hindret ham i at 
spille dem, og syntes i det hele ikke at tillægge 
Censors Meninger nogen overdreven Betydning, 
hvad de jo før det sidste Ministerskifte heller 
ikke havde. 

Saa rejste Kammerherren til Wiesbaden og 
Stykket gik til Censor. 

Da det kom tilbage, havde det faaet sin 
Bekomst. 

Det forkastedes. Ikke fordi man mente, at 
det ikke vilde gjøre Lykke; tværtimod! Thi 
„naar man véd, hvormeget det morer den ned- 
brydningslystne Del af den moderne Ungdom at 
gjøre Grin med Patriotisme, Bibelsprog, Regje- 
ringsforhold o. s. v.", saa vilde det ikke kunne 
vække Forundring, om Stykket „blev modtaget 
/ med støjende Bifald" og „fredlyst" af „vor upaa- 
lidelige Bladkritik". „Men en saadan Succes 
af et saadant Stykke" vilde „sænke det kgl. 
Theaters Niveau under de private Skuepladse** 
o. s. V. 

Censoren ved den danske Skueplads synes 
nemlig at bilde sig ind, hvad Holberg siger man 
„Icttelig fanb inbbilbe gemene 2llmue, at naav 

man ffiemter meb en Degn man ^a 

n^boenbig ffiemter meb Heligionen." 

At Censor imidlertid slog AUarm for at 
værne om Fædreland, Religion, Ministerium og 
Velanstændighed, var mig nu hverken noget nyt 
eller uventet. Jeg har nemlig bestandig havt 
det Uheld at forarge ham. 

„Surrogater^ foresloges oprindeligt forkastet 
bl. a. paa Grund af den obscøne Slutning. 

Da det var mig umuligt ved egen Hjælp at 
opdage noget obscønt, søgte jeg Assistance hos 
Censor. Og det viste sig da, at det obscøne 
laa i den Tanke, at Han i Ilende kun fik et 
Surrogat, fordi hun ikke længere var den unge 
Pige, han havde elsket, men en anden Mands 
Enke. 

Det smærter mig at maatte sige, at Censor 
forklarede mig denne Obscønitet i Udtryk, som 
jeg trods mine naturalistiske Tilbøjeligheder ikke 
har Mod til at gjentage. 

„En Skandale^ kasseredes som et „oppo- 
sitionelt Partiindlæg". Det kgl. Theater burde 
ikke „^øre Propaganda for de makulerede Ex- 
Jomfruer" eller give Familiernes Sønner Anvis- 
ning paa at behandle deres „stakkels Fædre" 
å la Arthur, naar disse stakkels Fædre vilde 
„moralisere" for dem. 

Det vilde kort sagt være højst uforsvarligt, 
om Nationalscenen stillede „sine Kræfter og sin 
Indflydelse til Disposition for de samfunds- 
nedbrydende Bestræbelser". 

Naar „Ea Skandale^ maatte anholdes som 
et oppositionelt Partiindlæg, kunde det ikke over- 

raske, at mine Sportsmænd vistes Døren. Det 
nye var ikke Forkastelsen, det nye var Appellen 
til Ministeren. Censor sluttede nemlig sit Indlæg 
med at erklære, at hån betragtede det som sin 
Pligt ikke blot ubetinget at fraraade dette Stykkes 
Antagelse, men, saafremt der skulde være Me- 
ningsforskjel om dets Forkastelighed, at begjære 
denne sin Erklæring indsendt til Kultusministeriet. 

Da jeg erfarede Indholdet af Censuren, var 
Theatrets Chef borte. Det var af Interesse for 
mig at faa Sagen afgjort før næste Sæsons Be- 
gyndelse. Jeg gik derfor til Kultusministeren, 
Kammerherre Scavenius, og bad ham læse Styk- 
ket og Censuren. Gav han Censor Medhold, var 
Sagen afgjort; i modsat Fald vilde jeg vente, til 
Chefen kom tilbage fra Udlandet. 

Jeg blev venligt modtaget af Ministeren, 
som lovede at læse Stykket, og jeg indsendte 
kort efter en Imødegaaelse af Censuren. 

„Sportsmænd^ blev nu kritisk undersøgt ikke 
blot af Ekscellencen selv, men af Departements- 
chef, Kontorchef, Fuldmægtig og Assistent, og 
efter hvad der er mig sagt, havde jeg det ganske 

Kultusministerium paa min Side og altsaa Grund 
til at haabe det bedste. 

Men saa skete der noget uventet, uventet, 
fordi det havde været ventet saa tidt. 

Hr. Scavenius gik af som Minister. Han 
gik af uden at have kunnet afgjøre Stykkets 
Skjæbne, da der ikke forelaa nogen officiel Ind- 
stilling fra Theaterchefen, som jo var fraværende. 

Afgjørelsen laa altsaa i den ny Ministers 
Haand, og den ny Minister blev Professor Go o s. 

Fra nu af nærede jeg ingen Forventninger, 
men da jeg stadig mente, at Stykket vilde blive 
bedst spillet paa det kgl. Theater og virke hel- 
digst fra denne Scene, kæmpede jeg til det sidste. 

Jeg forfattede et nyt Indlæg til den ny 
Minister. 

Vil man vide, hvorfor jeg ikke uden videre 
lod det gamle, der var stilet til Kultusminister 
Scavenius, gaa over til Kultusminister Goos, 
saa var det rent ud sagt, fordi jeg var bange for, 
at det ikke var kjedeligt nok. 

Jeg havde en Følelse af, at den kommende 
Periode skulde tilhøre de højtidelige Mænd, som 

vanskeligt kan fatte og i alt Fald ikke kan billige, 
at man siger sin alvorlige Mening i en spøgende 
Form. 

Foruden min Skrivelse modtog Ministeren 
den officielle Indstilling fra Theatrets Chef, der 
omtalte Stykket i meget rosende Udtryk og 
hævdede, at Nationalscenen burde spille det. 

Saaledes blev Striden mellem det kgl. Thea- 
ters Chef og Censor det første — eller noget 
af det første — Hr. Go o s fik at afgjøre som 
Minister. 

Efter en Maaneds Overvejelse afgjordes den 
til Fordel for Censor. 

Man kan næppe med Billighed bebrejde 
Ministeren noget. Det har sikkert ikke været 
ham en Behagelighed at debutere med denne 
Afgjørelse i de samme Dage, hvor hans For- 
gjænger fandt det fornødent at stille Professorens 
Fortid som Sikkerhed for, at Ministerskiftet ikke 
betød noget ondt imod Aands friheden. 

Men, naar Hr. Erik Bøgh kalder sin Minister 

^ til Hjælp mod de nedbrydende Tendenser, 

hvad skal saa Ministeren gjøre? Det er let nok 

at komme med spydige Hentydninger til en 
Mands Fortid, men det er ikke berettiget. Hvad 
man lærer fra Kathederet er ét, og hvad man 
lærer i Livet et andet. Og i Livet har Professor 
G 00 s sikkert lært, hvor forsigtig man skal være 
med at støtte de nedbrydende Tendenser. Ja, 
han er vel netop bleven Minister for at staa fast 
mod den „nedbrydningslystne" Ungdom — 
fastere endnu end hans Forgjænger. 

Nej, man bør ikke bebrejde Hr. Goos noget 
og strængt taget heller ikke Hr. Bøgh. For Hr. 
Bøgh dømmer uden Tvivl efter sin Overbe- 
visning. 

Ansvaret bærer de, der som Censor ved 
Nationalscenen har faaet anbragt en Mand, der 
vel besidder et vist Talent, men som ganske^ 
mangler den første Betingelse for at kunne ' 
dømme, nemlig Evnen til at forstaa. 

For det er paa Forstaaelse det skorter Hr. 
Bøgh. Han forstaar virkelig ikke bedre, end at 
man „gjør Grin** med Fædreian dskjærligheden, 
naar man satiriserer over Misbrugen af denne 
Følelse. Derfor oprøres han over „den slaaende 

Lighed mellem Mængden af de pathetiske Skaal- 
taleres Paaberaabelser - af gamle Danmarks stolte 
Minder og Grosserer Heinrichs Skaaltale ved 
Festmiddagen", derfor samler han, indigneret 
over „den letsindige Paakaldelse af Gud og 
Fanden", møjsommeligt „en Buket" af alle de 
„ved Gud "er, „Gudskelov "er, „Hvad Fanden "er 
o. s. V., der findes i de fem lange Akter, derfor 
er han sin Fromhed følgagtig med Forbud mod 
en Bemærkning som „Lad ikke den megen 
Lærdom gjøre Dem rasende", og derfor opfatter 
han Heinrichs Replik: „Jeg vil ikke sige, at 
det er Dumheden, der regjerer Verden, men 
den er Pine Død stærkt repræsenteret i Re- 
gjeringen" som en Fornærmelse mod Ministeriet 
Estrup. 

Det er Synd, at man har gjort Hr. Bøgh 
til Censor, Synd mod Theatret og Synd mod 
ham selv. 

Han burde have slaaet for os som Vise- 
digteren, som Farcemageren, som den dygtige 
Oversætter af Operetter -- og saa ikke som 
mere. 

For som Kritiker har han altid været under 
al Kritik og som Censor har han ganske vist 
skrevet noget af det morsomste, han overhovedet 
har skrevet, men det har sikkert ikke været med 
hans gode Villie. 

Det er Skade, at Hr. Bøghs Censurer ikke 
kan blive Offentlighedens Eje. De er ofte for- 
nøjelige, undertiden uimodstaaelige. 

I y,En Skandale"^ siger Arthur: „Hele det 
^amle Testamente har kun én Josef, og det ny 
ikke en eneste". Denne „flotte Paastand" vakte 
Hr. Bøghs dybeste Indignation, og han imødegik 
den med den ham egne overfladiske Grundighed, 
idet han paaviste, at den ikke blot var „absolut 
anstødelig" men ogsaa „ukorrekt" — hvad enten 
den opfattedes bogstaveligt eller efter Konteksten. 

At den taget bogstaveligt er ukorrekt, maa 
jeg nu ganske vist indrømme, forsaavidtsom der 
naturligvis findes adskillige af Navnet Josef baade 
i det ny og det gamle Testamente; men naar 
Hr. Bøgh oplyser, at den ogsaa efter Konteksten 
er det, idet det ny i alt Fald kjender én Josef, 
nemlig Tømmermanden Josef, „hvis Kyskhed 

overfor hans egen Hustru gik saa vidt, at hun 
vedblev at være den hellige Jomfru" — ja saa 
er jeg ikke med længere. Det forekommer mig 
nemlig, at Jesus af Nazareths mange Søskende 
noget svækker Betydningen af den Kyskheds- 
attest, som Censoren Bøgh finder sig beføjet til 
at give Tømmermanden Josef. Og Eksemplet 
er i alt Fald saa søgt, at man uvilkaarlig kommer 
til at tænke paa en hos omvendte Syndere ikke 
ualmindelig Lidelse, der maaske kunde kaldes: 
moralske Tømmermænd. 

Jeg har med „Sportsmænd^s Historie som 
Udgangspunkt givet dette lille Bidrag til Hr. 
Bøghs Karakteristik, fordi jeg tror, at han ikke 
længere er ganske uskadelig som Censor. 

De fleste Arbejder af Værd, der i hans Tid 
er fremkomne paa det kgl. Theater, har han 
kasseret. Det betød saare lidt, da han ikke havde 
en Minister i Ryggen; men nu? 

Ja, nu tror jeg som sagt, at han vil 
kunne gjøre Skade, Theatret megen Skade og 
Forfatterne lidt. 

„TXlan fanb/' siger Holberg, „mct) Sillig* 
b^e^ ligne besligc mtstcenfclige og iiicommo^e 



XIII 

Ccnfores meb et Slags Uto], bcr forftyrre 
Sfribentcre ubi beres ^rbey^^, og ©eb beres 
ifte minbrc baailige enb briftige Critiqucr 
foraarfage, at man taber fine Concepter, ja 
at Sfribentere maa qocele og fupprimere be 
Cing, font funbe pcere baa^e bent felo til 
Ity^^^ og 5«bernelanbet til VZveJ' 

November 1891, 

OTTO BENZOK 

PERSONERNE. 



Grosserer Heinrich. 
[ Fru Anna Heinrich. 

I Frk. Harriet Heinrich. 

I Skou, Bogholder. 

Thomsen, Forvalter. 

Jægermester Beck. 

Skibsbygmester Balle. 

Konsul Beje. 

Kommander Gravesen. 

Kammerherre Due. 

Brygger Schwalbe. 
^ Fru Schwalbe. 

Frk. Rosa Schwalbe. 
[ - Jansen, Dampskibsferer. 

En Svensker. 

En Nordmand. 

Lejtnant Jensen. 

Kampdommeren. 

En Pige. 
Medlemmer af Sejlklubben, Søofficerer, 

Matroser, Opvartere m. m. 



HANDLINGEN 
foregaar i Firsernes sidste Halvdel. 

1ste Akt: 

I Grosserer Heinrichs Hjem i Kjebenhavn. 

2den Akt: 

4 Dage senere paa Hotellet i Fjordby. 

3die Akt: 

Dagen derpaa ombord paa Dommerskibet udfor Fjordby. 

4de Akt: 

Samme Dag paa Hotellet i Fjordby. 

5te Akt: 

9 Dage senere paa Grosserer Heinrichs Landsted ved 

Strandvejen. 



FØRSTE AKT. 



Formiddag. Elegant Dagligstue. I Baggrunden Dør til 
Entréen. Tilvenstre Der til Spisestuen. Tilhøjre Dør til et 
Kabinet. 

Thomsen 

sidder og venter paa en Stol ved Døren. Han er en tarveligt klædt, 
halvt bondeagtig Person, der gjør et sølle Indtryk. 

Døren til Entréen aabnes. Fru Heinrich og Frk. Harriet 
kommer ind, fulgte af Pigen. Baade Fruen, en Dame midt i Fyrrerne, 
og Frøkenen, en ISaars Pige, er smagfuldt klædte med solid Luksus, 

men ikke pyntede. 

Harriet 

sér Thomsen. 

U! der er han. 

Fru Heinrich. 

Goddag. Til Pigen. Tag det. Rækker sit Overstykke. 

Den med. Rækker Paraplyen. Den kunde jeg da have 
sparet mig. Tii Frk. Harriet. Det var Dig, der fik 
mig til at tage Paraply med. 



Harriet. 
Ja, det var da ingen Ulykke. 

Fru Heinrich. 
Jeg hader det Stykke. 

Harriet. 
Galoscher er da meget værre. 

Fru Heinrich. 
Det kunde heller ikke falde mig ind at gaa 
med Galoscher. 

Harriet. 
Nej, Du er storartet! Og saa tvinger Du 

mig dertil. 

Fru Heinrich. 
Hvor er de Galoscher? 

Harriet. 
Ja ikke idag; men jeg har jo maattet gaa 
med dem hele Vinteren. 

Fru Heinrich. 
Ja, det skal Du saamænd ogsaa faa Lov til 
til næste Vinter. Tror Du, jeg vil have Dig syg 
og daarlig? 

Harriet. 
Hvorfor skulde jeg blive daarlig, naar Du 
ikke — — — 

Fru Heinrich. 
Aa, I unge kan jo ingenting taale. 

Harriet. 
Nej, hvor Du er vigtig, Mo'r! 

Fru Heinrich 

til Thomseo. 

Det er vel min Mand, De venter paa? 

Thomsen. 
Ja, jeg beder Fruen undskylde; jeg skulde 
meget gjærne tale med Grossereren, saasnart 
det kunde lade sig gjøre. 

Harriet. 
Det er vel Forretninger? 

Thomsen. 
Jo, lille Frøken, men — — — 

Harriet. 

Sine Forretninger troede jeg. Fader afgjorde 

nede paa Kontoret. 

1* 



Thomsen. 
Jo — det har jeg ikke noget imod. Men 
jeg skal sige Dem, lille Frøken, det er ikke 
saadan ganske — ordinære Kontorforretninger 
— — — og saa mente jeg — — — 

Fru Heinrich. 
Tror De ikke hellere, De maa komme igjen 
siden, Hr. Thomsen. Jeg tænker. Grossereren 
er her om en Times Tid. Han tog ned til 
Slagterierne igaar og vilde komme tilbage idag 
med Formiddagstoget. 

Thomsen. 
Hvis saa bare ikke Grossereren gaar ud 
inden — — — 

Fru Heinrich. 
Han gaar ikke ud før Middag — og jeg 
skal sige. De har været her. 

Thomsen. 
Ja, hvis Fruen vil være saa god — saa- 
kommer jeg igjen siden. Farvel og undskyld. 

Gaar. 

Harriet. 
Han er fæl, den Thomsen. 



Fru Heinrich. 
Ja, han er ikke appetittelig. 

Harriet. 

Og saa kalder han mig: lille Frøken. Det 
er saa næsvist. 

Jeg er desuden aldeles ikke lille. 

Jeg kan ikke begribe, at Fader vil have 
med saadant et Menneske at gjøre. Men Fader 
er altfor skikkelig. 

Fru Heinrich. 
Naa — aa. Der gjør Du vist Din Fader Uret. 

Harriet. 
Hvordan? 

Fru Heinrich. 
Ja, Thomsen er jo Forvalter paa Sørup, og 
sin egen Forvalter er men da nødt til at 

Harriet. 
Fader kunde da nok faa en anden For- 
valter. 

Fru Heinrich. 
Det vil Fader vist slet ikke. Thomsen skal 
være saa dygtig til Svineavl. 



Harriet. 
Ja, det vil jeg tro, den Grisepels. 

Det banker. 

Fru Heinrich. 
Kom! 

Skou, 

en Mand paa henved 30 Aar Aar med et flinkt Ydre, 

kommer ind. 

Undskyld — er Grossereren kommen? 

Harriet. 
Goddag, Skou. 

Fru Heinrich. 
Nej, men han maa snart komme. 

Harriet. 
Værsaagod at komme hen og sige pænt 
Goddag. 

Fru Heinrich. 
Aa, Skou — mens jeg husker det — jeg 
vilde gjærne have mine Husholdningspenge. 

Skou. 
Jeg skal straks gaa ned og 



Fru Heinrich. 
Ja, det haster ikke. Jeg kan faa dem op 
siden. 

Skou. 
Jeg skal jo dog ned. 

Harriet. 
Aa, hold dog ikke paa ham, Moder. Skou 
bør ikke spilde sin kostbare Tid med at kjede 
sig i vort Selskab. 

Skou. 
At De gider sige saadant noget 

Harriet. 
Saadant noget — ? Naa, tal ud. 

Skou. 
Saadant noget Vis-vas. 

Harriet. 
Moder! Skou er uartig mod mig. 

Fru Heinrich. 
Saa er det sikkert Din egen Skyld. 

Gaar ud tilvenstre. 

Harriet. 

Og saa gaar hun! Det er den Støtte, man 
finder hos sin Moder. 

Saa Skou, kom nu hen og snak lidt med 
mig. Har De saa travlt? 

Skou. 
Ja jeg har. Fuldmægtigen er jo syg — og 
desuden har jeg Sejlklubbens Regnskab, som 
skal være færdigt. 

Harriet. 
Aa pyt! Hvad man har Lyst til, faar man 
ogsaa Tid til. 

Men De har maaske ikke Lyst.? 

Skou. 
Jo, det véd Gud jeg har. 

Harriet. 
Hvorfor sér man Dem da aldrig? 

Skou. 
Fordi en elendig Skygge fra Underverdenen 
ikke tør vove sig op i Solens Lys. 
Var det ikke net sagt? 



Harriet. 
Det er noget Passiar, Skou. 
Gjør De Dem maaske Umage for at faa 
mig at se? 

Skou. 
Nej tværtimod. Jeg gjør mig Umage for 
ikke at faa Dem at se. 

Harriet. 
Mange Tak. 

Skou. 
Ingen Aarsag. 

Harriet. 
Nej, det véd Gud. 

Skou. 
Ja, det var da forresten en Kompliment. 

Harriet. 
En Kompliment? 

Skou. 
Ubetinget. Men den var maaske lidt for 

Harriet. 
For fin — ikke sandt? 

Skou. 
Jo. 

Harriet. 
Meget forbunden. Er Deres Komplimenter , 

lidt uklare, saa er til Gjengjæld Deres Grovheder 4 

tydelige nok. 

Skou. 
Komplimenter skal være fine, og Grovheder 
skal være grove. 

Harriet. 
Men man skal ikke give en Dame Grov- 
heder. I 

Skou. 
Fuldkommen rigtigt. Derfor gjør jeg Dem 
min Undskyldning og beder om Tilladelse til at ^ 

trække mig tilbage. 

Harriet. 
Sig mig, Skou, hvad er der i Vejen med 
Dem? De er ikke, som De har været før. De 
har forandret Dem meget. 

Skou. 
Tror De da ikke. De har forandret Dem? 

Harriet. ^ 

Overfor Dem er jeg, som jeg altid har været. 
Men De var i gamle Dage anderledes mod mig. 

Skou. 
I gamle Dage — ja. I gamle Dage, Frk. 
Harriet, da var De en lille Pige. Men, som 
Aarene gik, blev den lille Pige til en stor Pige 
og den store Pige til en ung Pige — — 

Harriet, 
Ja det er da ved Gud en ganske normal 
Udvikling, som ikke kan være kommet Dem 
uventet. 

Skou. 
Ja, De kan sagtens v^ære vittig. 
Naa — Farvel. Jeg maa ned igjen paa 
Slæbestedet. 

Fru Heinrich 

kommer ind igjen. 

Følger De med os til Fjordby, Skou? 

Skou. 
Tager De med Damperen? 

Fru Heinrich. 
Ja, det gjør vi. Sidde om Sommeren i 
en støvet Jernbanekupé, naar man kan faa frisk 
Søluft — nej Tak! 

Skou. 
Nej, det vilde ogsaa være Helligbrøde. Men 
desværre! Grossereren slipper mig næppe før 
Fredag. 

Harriet. 
Jeg skal sige til Fader, at han — — — 

Det ringer. 

Der er han vist! 

Fru Heinrich. 
Fader ringer ikke. 

Harriet. 
Visitter! Saa maa jeg ind og gjøre mig 
lidt net. 

Ud tilvenstre. 



En Pige 

ind fra Entréen. 

Tager Fruen imod? 



Ja. 



Fru Heinrich. 
Pigen 

aabner Døren. 



_ 13_ 
Jægermester Beck 

kommer lud. 

Han er et kjønt, en Smule førladent Menneske paa ca. 30 Aar, med 
et godmodigt Smil. Han er elegant klædt og har gode Manerer. Han 

taler med lidt fynsk Dialekt. 

Goddag, naadige Frue. 

Fru Heinrich. 
Goddag, Hr. Beck. 

Beck 

hilser paa Skou. 

Fru Heinrich 

forestillende. 

Hr. Skou — Jægermester Beck. 

Beck. 
Men — — — er det ikke det er 



jo Skou! 



Trykker hans Haand. 

Skou. 



Ja, unægtelig. 

Fru Heinrich. 
Herrerne kjender hinanden? 

Skou. 
Vi har gaaet i Skole sammen. 

Fru Heinrich. 
Saa? Klassekammerater maaske? 

Beck. 
Nej — han var over mig. 

Fru Heinrich. 
Skou er maaske lidt ældre? 

Beck. 
Nej, umgekehrt, naadige Frue. Men jeg skal 
sige Dem, min Begavelse laa ikke i Retning af 
^ det boglige. I Skolen var jeg altid en outsider. 

Til Skou. 

Det var forresten aparte nok, at jeg skulde ^ 

træffe Dem her. Det er mange Aar siden, vi saaes. 
De tog ikke Eksamen fra vor Skole. 

Skou. 
Jeg tog den slet ikke. 

Beck. 
Hvorfor ikke? 

Skou. 
Økonomiske Vanskeligheder. 

Beck. 
Det er kedsommeligt, at økonomiske Vanske- 
ligheder skal spille nogen Rolle her i Verden. 

Skou 

smilende. 

Ja. 

Fru Heinrich. 
Er De Student, Hr. Beck? 

Beck. 
Ja! Jeg er virkelig en af de Herrer i Aan- 
dernes Rige. 

Det mærker man ikke. 

Fru Heinrich 

leende. 

Aa, det véd jeg dog ikke. 

Beck. 
Jo, jeg fik skam artium] det tor jeg nok 
sige uden at rose mig selv. 

Til Skou. 

Tredie Karakter. 

Skou 

smiler. 

Naa, ja ja. 

Beck. 
Det var jo ikke videre glimrende. Men saa 
er man dog ikke ganske blottet for Karakter — 

haha. 

Skou. 
Ja, jeg maa sige Farvel. Jeg var ved at 
gaa, da De kom. 

Beck. 
Farvel, Skou. Det var morsomt at se Dem. 

Skou 

hilser og gaar. 

Beck. 
Han var en flink Fyr som Dreng. Hvor- 
dan er han nu? 

Fru Heinrich. 
Han er et prægtigt Menneske. 

Beck. 
Er han i Grossererens Forretning? 

Fru Heinrich. 
Ja. Han har været hos os i — lad mig 
se — en 10 — 11 Aar. Han var ganske ung, da 
han kom — 18 Aar, tror jeg. 

Beck. 
Han var ikke dum i Skolen. 

Fru Heinrich. 

Nej, Heinrich sætter megen Pris paa ham. 

Han er nok saa langt den dygtigste paa hele 

Kontoret. 

Beck. 

Det er vel ellers et stort Personale? 

Fru Heinrich. 
Ja, der er ikke saa faa. Men han er egent- 
lig den eneste, vi kjender noget til. 

Beck. 
Hvor kan det være? 

Fru Heinrich. 
Aa, det kommer ganske simpelt af, at han 
i sin Tid, da han kom, fik Husholdningskontoen 
at føre. Saa bragte han mig mine Penge — og 

hjalp mig nu og da med et eller andet 

skrev f. Eks. Invitationerne, naar vi havde vore 
store Selskaber — jeg skriver nemlig selv saadan 
en skrækkelig Klo. 

Beck 

smilende. 

Saa-aa? 

Fru Heinrich. 
Naa, saa vilde Harriet altid have ham til at 
lege med sig, naar han kom herop — han var 

jo selv ikke stort andet end et Barn 

og saadan blev vi efterhaanden gode Venner. 

Beck. 
Han har vel en god Stilling nu? 

Fru Heinrich. 
Jeg véd det ærlig talt ikke. Han taler aldrig 
om sine egne Forhold. Men jeg antager, den 
er ret god. 

Harriet 

ind fra venstre. 

Goddag. 

Beck. 
Goddag, Frk. Heinrich; hvordan har De det? 

Harriet. 
Tak godt. Og De? Hvordan lever De? 

Beck. 

Jo Tak! Man lever, som man kan. Hovedet 
op og Benene ned. Den ene Dag gaar som 
den anden. 

Det er længe siden, jeg har set Dem, Frøken. 

Harriet. 
Aa, det kan vel være en 8 Dage. 

Beck. 
Jeg synes, det er en farlig Tid siden. 

Harriet. 
Meget smigrende for mig. 

Beck. 
Rider De noget? 

Harriet. 
Ikke meget. 

Beck. 
Det er dog ellers det eneste, der er noget ^ 
ved. Det vil sige, det er begribeligvis ikke det 
eneste, men — — — jeg mener — saadan af 
de mere uskyldige Fornøjelser — — — eller 
ikke uskyldige, men — 

Fru Heinrich. 
Ja, Harriet holder ogsaa meget af at ride, 
men her i Byen, véd De — — — 

Beck. 
Nej , begribeligvis. Det . er jo ikke saadan 
Ligger De ellers ikke paa Landet? 

2* 



20 



Fru Heinrich. 

Jo, men Stedet er bleven bygget om iaar — 

gjort større. Og De véd, hvordan det gaar med 

Haandværkere. Det trækker altid længere ud 

end beregnet. 

Harriet. 

Men vi flytter ud, naar vi kommer tilbage 

fra Fjordby. 

Beck. 

Fra Fjordby? 

Fru Heinrich. 
Efter Kapsejladsen. 

Harriet. 
Der skal være Kapsejlads paa Søndag, og h 
Fader er jo i Bestyrelsen. Véd De ikke det? l 

Beck. 
Nej, jeg maa tllstaa, jeg — — — 

Fru Heinrich. 
* De er jo dog Sportsmand. 

Beck. 
Ja, paa Landjorden, naadige Frue, det nægter 
jeg ikke. Man kan da Gudskelov sidde over- 
skrævs paa en Hest. 

Harriet. 
Vor første Væddeløbsrytter. 

Beck. 
Aa ti stille! Det kan jeg- sige, jeg har været. 

Harriet. 
Har været! Hvem er det da nu? 

Beck. 
Nu? Nu er der sgu ingen, der er det. 

Harriet 

leende. 

Jeg synes dog, at naar De ikke længere er 
den bedste, maa der være en, som er bedre. 

Beck. 
Jeg gad nok vidst, hvem det skulde være. 
Nej, Sagen er, jeg rider ikke mere. 

Harriet. 
Rider De ikke? 

Beck. 
Ikke Væddeløb. 

Harriet. 
Hvorfor ikke? 

Beck. 
Jeg kan ikke mere faa min Vægt ned. 

Fru Heinrich. 
Faa Deres Vægt ned? 

Beck. 
Jeg er bleven for svær. Jeg kan ikke komme 
længere ned end til 160 — i dress. Og det endda 
efter nogle gevaltige Svedeture. 

Harriet 

lér. 

Bech. 
Synes De, det er saa morsomt? Jeg synes, 
det er umanerligt ærgerligt. 

Fru Heinrich. 
Ja, naar man er vant til stadig at være 
Sejrherre i Forhindringsløbene, saa — 

Beck. 
Akkurat! Det er just det. 

Man hører Entrédøren gaa. 

Fru Heinrich. 
Dér har vi vist min Mand. 

Grosserer Heinrich 

kommer ind. 

Han er en Mand oppe i Halvtredserne, med et behageligt Organ 

og et vindende Væsen. 

Goddag — Goddag, min kjære Jægermester; 
det glæder mig at se Dem. 

Beck. 
Iligemaade, Hr. Grosserer. 

Heinrich. 
Goddag, lille MoV — Goddag, min søde 
Pige 

Harriet. 
Tænk, Fa'r, Jægermester Beck skal ikke ride 
ved Væddeløbene iaar. 

Beck. 
Ja, lad os nu bare slippe det Sorgens Æmne. 
Grossereren kommer ude fra? 

Harriet. 
Fader har været paa Rejse. 

Heinrich. 
Blot en lille Forretningstur. 

Beck. 
Altid i Aktivitet, Hr. Grosserer. Og om et 
Par Dage skal De afsted til Fjordby, hører jeg. 

Heinrich. 
Ja, dennegang bliver Kapsejladsen ved 
Fjordby. 

Det er forresten ikke langt fra Deres 
Ejendom. 

Beck. 
Halvtredie Mil. 

Heinrich. 
Skal De ikke med? En Mand som De burde 
ikke savnes ved en smuk og national Sport. 

Harriet. 
Ja, har De ikke Lyst til at tage med derover? 

Heinrich. 
Er De ikke Medlem af Foreningen? 

Beck. 
Nej - 

Heinrich. 
Det skal være mig en Ære at indmelde Dem. 

Beck. 
Æren er paa min Side, Hr. Grosserer, 
meri — — — 

Heinrich. 
Paa ingen Maade. 

Beck. 
Ja, den Ting kom vi nu nok ud af, 
men — 

Heinrich. 
Og det vilde være Damerne en stor For- 
nøjelse at faa Rejseselskab. 

Beck. 

Ja, det er jo uhyre fristende, men 

Tager De med Dampskib? 

Heinrich. 
Min Kone og Datter tager med Dampbaaden 
iovermorgen. Jeg kan desværre ikke tage herfra 
før Fredagaften. De vilde altsaa blive Damernes 
Ridder, hvis De — — — 

Harriet. 
De holder maaske ikke af Søen? 

Beck. 

Jo-o. Jeg holder meget af Søen — 

det vil sige ikke saa meget af at være 

paa den, men — 

Heinrich. 
Aa, Sommerdage — godt Vejr — hvad er 
det at tale om for Dem, en dansk Herremand, — 
Vikingernes Ætling. 

Beck. 
Naa-aa — det Familieskab er vist noget 
tvivlsomt. Men Udsigten til at være sammen 
med Damerne er begribeligvis tilstrækkelig til 
at 

Heinrich. 
Naa, det kan jeg lide. Saadan skal det 
være. Saa ses vi paa Lørdag i Fjordby, og jeg 
haaber. De vil betragte Dem som min Gjæst 
under Deres Ophold — — — 

Beck. 
Tak, det er overmaade elskværdigt, men — 
saa burde De rigtignok give mig Lejlighed til at 
gjøre Gjengjæld, og efter Sejladsen besøge mig 
paa Faddinggaard — hele Familien. 

Heinrich. 
Det vilde være mig en stor Fornøjelse, hvis 
jeg blot havde Tid. Men jeg er desværre nødt 
til at tage hjem Mandagmorgen — jeg har flere 
Bestyrelsesmøder. Derimod var det jo muligt, 
at Damerne — — — 

Fru Heinrich. 
Nej mange Tak, Hr. Beck, vi maa ogsaa 
tilbage. For det første skal vi jo flytte, og der- 
næst er der Heinrichs Jubilæum — — — 

Beck. 
Aa — Grossereren skal have Jubilæum? 

Harriet. 
Ja idag Qorten Dage. 

Heinrich. 
Ja, det er jo egentlig meningsløst med den 
Slags Festiviteter — og det er sandelig heller 
ikke for min Fornøjelses Skyld, — men De véd, 
•der er altid en. Del Mennesker, som gjærne vil 
vise en — — — benytte Lejligheden — 

Beck. 
Ja begribeligvis. Men, naar det først er om 
fjorten Dage, saa synes jeg dog at — — — 

Heinrich. 
Ja, nu kan De jo se, om De kan tage den 
Forhindring, min kjære Jægermester. Min Til- 
ladelse til at bortføre Damerne har De. Til Gjen- 
gjæld haaber jeg, jeg har Deres til at fjærne mig 
et øjeblik. Jeg kommer lige fra Jernbanen, im- 
prægneret mod Kulrøg og Støv, saa jeg trænger 

til 

Beck. 

Bevar' s, Hr. Grosserer, De maa da for alting 

ikke lade Dem genere. 

Heinrich 

ud tilvenstre. 

Beck. 
Naa, Frk. Heinrich, hvad siger saa De om 
at være et Par Dage paa Faddinggaard? 

Harriet. 
Jo-o, hvis Moder — — — 

Beck. 
De skal ikke faa Tid til at kjede Dem. Vi 

skal tage os nogle Rideture smækker med Tungen i 

Terrænet! Det er noget andet end at kjøre Kar- 
russel i et Ridehus. Og De skal faa Lachj Winton 
— det er min irske hunter — — — 

Harriet. 
Den kan jeg vist ikke tumle. 

Beck. 
Jo saamænd kan De saa. Hun har gaaet 
som Damehest i England med Hundene. 

Fru Heinrich. 
Med Hundene? 

Beck. 
Ja — paa Parforcejagter. 

Til Harriet. 

Lækker Hoppe, kan De tro. Fire Ben som 
StaalQedre. 

Og De skal blive flot kjørende, det lover 
jeg Dem for. Mit nye Firspand — naadadada! 
To graa og to sorte. Ja, de graa har jeg vist 
fortalt Dem om før? 

Harriet 

sniileDde. 

Ja, det har De vist. 

Beck. 
De sorte kjøbte jeg i Sverig nu i Foraaret. 
Jeg lod dem gaa med Dampskib til Fjordby, og 
der mødte jeg saa med de graa. Nu beder jeg 



i~ 

Dem erindre, at de sorte var saa at sige ganske 
raa. Naa, never mind! Jeg tog uden videre og 
smældede Rallikerne sammen over X — og kjørte 
dem lige til Faddinggaard. 

Harriet. 
Tænk, kunde De det? 

Beck. 

Jeg gjorde det. Og jeg tør nok tage en 
Paré paa, at der ikke er mange, der gjør mig 
det efter. 

Bæsterne stod noget nær lige saa meget paa 
Hovedet som paa Benene; og det var ravende 
mørkt, før vi naaede hjem. Da vi kom til Fadding- 
gaard, kunde jeg ikke se den graa Forløber. 

Harriet. 
Tænk ! 

Beck. 
Naar jeg ikke kunde se den graa, kunde jeg 
begribeligvis heller ikke se den sorte. 

Fru Heinrich. 
Men De tror da ikke, jeg vil have Harriet 
op at kjøre med det Firspand? 

Beck. 
Aa, naadige Frue, nu gaar de, saa jeg kan 
kjøre dem i en Sytraad. 



Heinrich 

kommer tilbage, gnidende sine Hænder. 

Naa, Jægermester, hvad blev det saa til? 

Beck. 
Jeg tror nok, at ialtfald Frøkenen har Lyst. 
Jeg har jo søgt at friste det mest mulige. 

Heinrich. 
Ja, jeg synes, I skulde tage mod Jæger- 
mesterens venlige Indbydelse. Der gaar Baad 
fra Fjordby Onsdag Formiddag, saa kan I være 
Mandag og Tirsdag paa Faddinggaard og her- 
hjemme Torsdagmorgen. Og en saa dygtig Kone 
som Du, lille Mo'er, faar Tid nok baade til Flyt- 
ningen og det andet. 

Beck. 

Bravo, Hr. Grosserer! Man hører straks, 
De er en Mand, der kan tage en Bestemmelse. 

Ja, skal vi saa lade det blive ved den Af- 
tale, naadige Frue? 

Fru Heinrich. 
Ja, det nytter vel ikke at gjøre Indvendinger 

Beck. 
Og saa stiller jeg ved Dampskibet paa 
Torsdag. 

Harriet. 
Kl. 12. 

Beck. 
All right! Jeg skal være paa Pletten. 
Ja, saa vil jeg sige Farvel. 

Heinrich. 
Farvel, kjære Jægermester. 

Beck. 
Farvel. Farvel, Frue, og Tak. 





Fru Heinrich. 










Ja selv 


Tak. 


Beck. 












Farvel, 


Frøke 


n, og hav 
Harriet. 


det 


godt 


til 


vi 


sés 


Farvel. 




Beck 

gaar. 

Heinrich. 
Harriet har godt af at komme lidt ud at 
more sig. 

Harriet. 
Du er rigtig rar, Fa' er. 

Heinrich. 
Og jeg synes godt om Beck. Det er et 
Bekjendtskab, som der ingen Grund er til at 
vise fra sig. 

Harriet. 
Du skulde tage med os iovermorgen, Fa* er. 

Heinrich. 
Det kan jeg ikke, min Pige. 

Fru Heinrich. 
Du kan vist godt, naar Du vil^ 

Heinrich. 
Saa vil jeg ikke. 

Harriet. 
Aa hvad. Faer? 

Heinrich. 

Nej min Sæl om jeg gjør! Jeg kan sgu 
faa mere end nok af Søen endda. 

Er der ellers noget nyt? Har her været 
nogen ? 

Fru Heinrich. 
Ja det er sandt, Thomsen har værer her. 

Heinrich. 
Thomsen? 

Fru Heinrich. 
Ja; han kommer igjen om lidt. 

Heinrich. 
Thomsen! Hvad er der nu i Vejen? 

Det banker. 

Fru Heinrich. 
Kom! 

Skou 

kommer ind. 

Heinrich. 
Naa, dér har vi Skou. Goddag, Skou, 
hvordan gaar det? 

Skou. 
Jo — o. 

Heinrich. 
Har De hørt fra Fuldmægtigen? Hvad er 
det saa, han fejler? 

Skou. 
Det er Tyfus. 

Heinrich. 
Hm, hm! Det er da ogsaa forbistret! 
Er han stærkt angreben? 

Skou. 
Han er temmelig daarlig. Jeg var ude hos 
ham igaar aftes, og — — — 

Heinrich, 
Ude hos ham — — — De var da ikke 
inde hos ham? 

Skou. 
Jo. 

H einrich. 
Hvad skulde det til? Tyfus er jo smitsom. 

Skou. 
Det generer mig skam ikke. 

3* 

Heinrich. 

Ikke det! Jamen det generer mig. 

Det manglede bare, at De ogsaa skulde 
blive syg; saa stod vi net i det. Desuden kan 
De bringe Smitten videre uden selv at blive an- 
grebet, og jeg ønsker ikke at faa en Farsot paa 
Halsen paa Grund af Deres Væren-rask-paa-det. 

Naa, saa har De vel aabnet Posten idag? 

Skou. 
Ja. 

Heinrich. 
Noget nyt? 

Skou. 
Vore Agenter har kjøbt op efter en større 
Maalestok — til lave Priser. 

Heinrich. 
Det er godt. 

Skou. 
Ja, hvis vi faar Lov at eksportere. Men 
der maa jo komme Forbud, hvis det virkelig er 
Svinepest. 

Heinrich. 
Vi maa haabe, det ikke er det — for hele 
Landets Skyld. 

Skou. 
Ja — Landet har allerede tabt mange Penge. 

Heinrich. 
Var der ellers noget? 

Skou. 
Der var nogle Breve, som burde være paa- 
tegnede „privat". 

Giver Grossereren 3 Breve. 

Det er ikke altid heldigt, at Grossererens og 
Firmaets Navn er ganske det samme. 



Heinrich 

læsende. 

Fra Greven — — trækker sig tilbage 



ja det vidste vi jo — — sé sé! 5000 Kroner! 
Det var ikke saa galt. — — Naa ja, det gjør 

jo ikke saa meget, De har læst dette Brev 

blot De erindrer, at Greven giver denne Sum 
anonymt. Det har De nok sét? Han bryder 
sig ikke om, at faa sit Navn nævnet. 

Skou. 
•Nej, jeg har sét det. 

Heinrich. 
De omtaler det altsaa ikke til nogen; heller 
ikke til 

Gjør Tegn med Hovedet henimod Damerne. 

Skou. 

Nej. 

Harriet. 
Fa'er! 

Heinrich. 
Hvad er der? 

Harriet. 
Maa Skou ikke følge med os til Fjordby? 

Heinrich. 
Nej vist ej! Skou har andet at bestille. 

Harriet. 
Aa, det kunde Du virkelig gjærne lade 
ham — — — 

Heinrich. 
Nu skal Du lade være at forstyrre os. 

Fru Heinrich. 
Kom, Harriet. 

De gaar ind i Kabinettet. 



39 



Heinrich, 

der har kigget i det andet Brev, gjø^r en ærgerlig Bevægelse. 

Har De ogsaa læst dette? 

Skou. 
Hvilket? 

Heinrich. 
Dette her, for Pokker, det fra — — — 
fra — — — 

Skou. 
Fra en Dame? 

Heinrich. 
Ja. 

Skou. 
Jeg har kun læst de første Linier og sét 
Underskriften, men — — — 

Heinrich. 
Men hvad? 

Skou. 
Ja, det var vist allerede for meget. 

Heinrich. 
Hvorfor gjorde De det saa? 

Skou. 
Naar der ikke staar „privat" paa Brevet, 
kan jeg jo ikke vide — 

Heinrich. 
Kjender De — — — jeg mener, véd De 
— — — kjender De vedkommende Dame? 

Skou. 
Af Navn. 

Heinrich. 
Naa — ja. Det er en Anmodning om 
Penge. Den Slags Anmodninger faar man jo 
saa tidt — — — det vil sige, om ikke just den 
Slags — — — 

Skou. 
Saa var der et Brev til — 

Heinrich. 

Det er latterligt — det sér ud, som 

om hun støttede sin Anmodning paa 

paa noget — — — 

Skou. 
Det tredie Brev er fra — — — 



41 



Heinrich. 
Det er saa dumt skrevet. Jeg har ikke 
noget med den Dame at gjøre — — — Jeg 
begriber ikke — — — 

Skou. 
Det er maaske en Fejltagelse — en For- 
veksling — — — 

Heinrich. 
Maaske — skjønt — — — Hør, Skou, De 
tror vist, at — — — hvad? 

Skou. 
Oprigtig talt, Hr. Grosserer, jeg véd ikke, 
hvor De vil hen. Jeg er mod min Vilje kommen 
til at aabne et privat Brev, hvad jeg meget be- 
klager. Mere synes jeg ikke, der er at sige om 
den Ting. Mig skylder De ialtfald ingen For- 
klaring. 

Heinrich. 
Ja, jeg tænkte det nok, jeg tænkte det nok. 
De forstaar naturligvis ikke, at at man 

Skou. 
Jo, jeg forstaar det meget godt. 
Herregud ! Man har jo selv været ung engang. 

Heinrich. 

Se se! Herren behager at være morsom. 

Det forekommer mig ellers, min gode Skou, 
at De nødig selv skulde minde om Deres Ung- 
domsbedrifter. Ganske bortset fra det upassende 
i denne Sammenstilling af Dem og mig, saa 
indeholdt Deres ungdommelige Roman et temmelig 
uhyggeligt Kapitel, som De næppe kan have glemt, 
og som burde lægge en Dæmper paa Deres 
satiriske Lune. 

Det kan være særdeles fristende, at debitere 
en Vittighed, men det er undertiden det klogeste 
at resignere. Husk det, min gode Skou. 

Læser det sidste Brev. 

„Sørup, Søndag den " Hvad Pokker 1 

Men Thomsen har jo været — — — 

ind ad Døren til Kabinettet 

Aa, Anna! Anna! Sagde Du ikke, at 
Thomsen havde været her? 

Fru Heinrich 

indefra. 

Jo. 



43 



Heinrich. 
Hvomaar ? 

Fru Heinrich. 
En halv Times Tid før Du kom. Han maa 
snart komme igjen. 

Heinrich. 
Tak, det er godt. 

Læser videre — derpaa til Skou 

De har læst Thomsens Brev? 

Skou. 
Ja. 

Heinrich. 
Forstaar De Meningen? 

Skou. 
Jeg véd ikke rigtig. Det sér ud som 

Heinrich. 
For jeg gjør det ikke. Der er rimelig\as 
ingen Mening i det. Thomsen er et Fæ. 

Det ringer. 

Der er han vel. Ja, er der mere, der 
trænger til hurtig Meddelelse? 

Skou. 
Nej. 

Heinrich. 
Saa kan De godt gaa ned. 



Balle 

kommer ind, idet Skou vil gaa. Han er en bred, undersætsig Mand 

paa nogle og halvtreds, med et rundt, rødmusset Ansigt og et jovialt 

Smil. Blaa Jakke, Vest og Benklæder, blød Filthat. 

Goddag, Hr. Grosserer, Goddag. 

Heinrich. 
Goddag, Mester Balle, er det Dem? 

Balle. 
Ja, det véd Gud det er. 

Til Skou, der er ved at gaa. 

Goddag, Skou, og Farvel med det samme. 

Til Fru Heinrich og Harriet, der kommer ind fra Kabinettet. 

Goddag, lille Frue, hvordan har De det? 
Og der har vi Frøkenen, frisk som en Fisk og 
smukkere for hvert Aar, der gaar — — — 

Heinrich. '*! 

Naa, Mester, hvordan gaar det? Alt vel 
derhjemme? 

Balle. 
Jeg siger saa mange Tak, Hr. Grosserer, 
det gaar mer' eller mindre brilliant. I Søndags 
havde vi det tolvte Barn i Kirke. 

Heinrich. 
Naa, det maa jeg sige — De er ikke forknyt. 

Balle. 
Hvorfor skulde man være forknyt, saalænge 
man er sund og rask? 

Heinrich. 
Nej saamænd. Men Tiderne er ellers 
ikke — — — 

Balle. 
Vorherre bevar s! Lad os bare ikke tænke 
paa Tiderne. 

Heinrich. 
Nej, naar man ikke behøver det — 

Balle. 
Man kunde vel nok behøve det, men — 
det forstaar sig — det er jo heller ikke som 
Følge af den Slags Betragtninger, at Børnene 
kommer til Verden. Naa Herregud! Vi er jo 
alle Mennesker — mer' eller mindre. 

Heinrich. 
Det er vi. 

Fru Heinrich. 
Var det en Dreng? 

Balle. 
Nej, denne Gang var det en Tøs. Men jeg 
har jo ni Drenge — og man kan da heller ikke 
ganske forsømme det smukke Kjøn. 

Heinrich 

fortrolig til Balle. 

Det lader egentlig heller ikke til, at De for- 
sømmer noget i den Retning, hvad Mester? 

Balle. 
Haha! De er en Skjælm, Hr. Grosserer. 

Heinrich. 
Naa, hvad nyt er der ellers? 

Balle. 
Ja, det var justement det, jeg kom for at 
spørge om. Ovre hos os er der ikke noget. 
Men, da jeg var herinde for at kjøbe noget 
Tømmer og etcetera, saa tænkte jeg, at jeg 
vilde gaa op til Grossereren og høre, om der 
skulde være et eller andet. 

Heinrich. 
Det nye, jeg véd, er egentlig temmelig 
gammelt. Greven trækker sig tilbage fra For- 
mandspladsen — af Helbredshensyn. 

Balle. 
Naa gjør han det, ja. 

Heinrich. 
Men det var vi jo forberedte paa. Han er 
jo ikke ung længere. 

Balle. 
Aa nej saamænd. Det var ellers en pæn 
Mand, Greven. Han sagde ikke meget — men 
han var i alle Maader en pæn Mand. 

Heinrich. 
Jeg kj ender meget faa, som jeg nærer en 
saa udelt Højagtelse for, som for Greven. 

Balle. 
Ja Gud bévar*s! Hvad det anbetræffer, det 
forstaar sig. Han var mer' eller mindre en 
Hædersmand, der er ikke Tale om den Ting. 

Heinrich. 
Og hvem skal vi nu faa til Formand? 

Balle. 

Hvem vi skal faa til Formand! Ja, det 
kan der da ikke godt være mere end to Me- 
ninger om. Naar Kaptejnen er færdig, saa tager 
første Styrmand Kommandoen. 

De har desuden gjort saa meget for For- 
eningen, Hr. Grosserer, at — — — 

Heinrich. 
Naa-aa, jeg har ganske vist — — — 

Balle. 
Jo, véd De hvad, det kan der ikke være 
Tale om andet. Greven var som sagt en over- 
maade pæn Mand, det véd Gud han var, men 
— han sagde ikke meget. Naarsomhelst der 
var noget Kvalm, saa var det immer Grossereren, 
der maatte klare Ærterne. 

Heinrich. 
Naa ja, jeg nægter ikke, at jeg jo har gjort 
for Foreningen, hvad jeg har formaaet, og at 
jeg forsaavidt kunde have nogen Grund til at 
vente — — — 

Balle. 
Gud bevar' s! 

Heinrich. 
Men der er en lille Kreds med Konsul Bøje 
i Spidsen — — — 

Balle. 
Bøje! Han kan gaa hjem og lægge sig, 
kan han. 

Heinrich. 
Ja-a, jeg er dog langtfra sikker paa, at der 
ikke vil rejse sig Opposition. 

Balle. 
Ja hvad saa? Man plejer da Gudskelov 
ikke at bryde sig om, hvad Oppositionen mener. 

Heinrich. 
Ja ja! Man skal ikke undervurdere sine 
Modstandere. Naturligvis, hvis jeg selv vilde 
gjøre noget for det, hvis jeg vilde henvende mig 
til de enkelte Medlemmer og — saa at sige — 
agitere for mit Valg, saa — — — 

Balle. 
Det behøver De aldeles ikke, Hr. Grosserer. 

Heinrich. 
Jeg gjør det heller ikke. Jeg vilde være alt 
( for stolt til 

Balle. 
Ja Gud bevar's! Men De kan være ganske 
rolig, Hr. Grosserer. Lad bare mig, lad bare mig. 

Heinrich. 
Naa, saa er der en anden Omstændighed. 
•Formanden skal være Fartøjsejer — det er jeg ikke. 

Balle. 
Ja, se det er jo mer' eller mindre en Svag- 
hed ved Grossereren, men-æ — den Svaghed vil 
jeg saamænd paatage mig at kurere. 

Heinrich. 
Ja, det tænker jeg ogsaa nok. De er Mand 
for, min gode Balle. 

Balle. 
Grossereren maa nu ikke opfatte det, som 
om jeg fløjtede for at faa — — — 

Heinrich. 
De kan da nok vide. Mester, at hvis jeg 
lod mig bygge et Fartøj, saa blev det ikke hos 
andre end hos Dem. 

Balle 

Striber hans Haand. 

Ved De hvad, Hr. Grosserer, De er Fanden 
ta' mig det bedste Menneske, jeg kjender, det 
ved Gud De er. Og hvis ikke De bliver valgt 
til Formand, saa vil jeg sige — — — ja saa 
véd jeg sgu ikke, hvad jeg vil sige. 

Fru Heinrich. 
Er der ikke noget jeg maa byde Dem, Hr. 
Balle? 

Balle. 
Gud velsigne Dem, lille P'rue, jeg er egent- 
lig ikke trængende til noget. 

Heinrich. 
Balle bliver vel og spiser til Middag med 
os. Gjør De ikke? 

Balle. 
Jeg siger Tusind Tak, kjære Hr. Grosserer, 
det er jo Synd at sige Nej til noget godt. 

Heinrich 

til Fru Heinrich. 

Men Du kan jo gjæme bringe os et Glas 
Vin. Hvad, Mester? 

Balle. 
Det skulde være for at skærpe Appetiten, 
Hr. Grosserer. 

Heinrich. 
Eller lad os faa en Absinth, det er bedre. 

Fru Heinrich 

ud tilvenstre. 

Balle. 
Med Forlov, Hr. Grosserer — det skulde vel 
være en større Kutter, hvis De skulde have en? 

Heinrich. 
Ja, det maatte naturligvis være et Fartøj, 
som — som kunde gjøre sig gjældende. 

Balle. 
Det forstaar sig. Jeg spørger bare, fordi 
det ligeoverfor Indkjøb af Materialier og etcetera 
vilde være rart at vide — — — 

Heinrich. 
Ja, men noget bestemt kan jeg ikke sige 
Dem endnu. 

Balle. 
Nej, Gud bevar's! 

Heinrich. 
Hvis jeg — ikke bliver Formand 

Balle. 
Ja, den Risiko vil jeg løbe. Saa hvis der 
ikke er andet, saa — — — 



Fru Heinrich 

kommer tilbage med Flaske og Glas. 

Vær saa god! 

Balle. 
Det er mer' eller mindre for galt, at Fruen 
selv skal — 

Harriet. 
Her er Vand. Maa jeg skjænke? 

skjænker. 

Balle. 
Nej, hov hov hov! Hvas lidt! De spæder 
den vist lovlig meget, rare lille Frøken. 

Heinrich. 
Vil De hellere have den tør? Eller holder 
De maaske ikke af Absinth? 



V 

Balle. 
Jeg har med Skam at sige ikke probert det 
Slags Brændevin før. Men det skulde være løjer- 
ligt, om jeg ikke — — — 

Heinrich. 
Ja, De klarer nok Brændevinsskjærene. 

Balle. 
Gud bevar's! Med Forlov — hvordan var 
det. De kaldte det? 

Heinrich. 
Absinth. 

Balle. 
Nej nu — Brændevins — — — ? 



Heinrich. 
Naa! Brændevinsskjærene. Det var en Hi- 
storie, jeg kom til at tænke paa, som Kommandør 
Smidt engang har fortalt mig. 

Balle. 
Saa? 

Heinrich. 
Det var for mange Aar siden, da han gjorde 
sin første Rejse til Færøerne. Han førte en Brig 
— en Sejlbrig — — — 

Balle. 
Ja vel. 

Heinrich. 
Dengang havde man nu ingen ordentlige 
Kort over Farvandet deroppe, og fuldt af Skjær 
var der, saa de var jo saadan — lidt ængstelige. 

Balle. 
Det forstaar sig. 

Heinrich. 
Især var der nogle blinde Skjær, der kaldtes 
Brændevinsskjærene, som de havde svær Respekt 
for. De laa nemlig akkurat saa mange Fod 
under Vandet, at de lige kunde blive hængende 
paa dem. Og deres bekjendte Mand ombord 
sagde hele Tiden: „Det gjælder bare at klare 
Brændevinsskjærene — det andet gaar af sig selv." 

Balle. 
Ja vel, ja. 

Heinrich. 
Naa, da de nu var komne op under Fær- 
øerne, saa blev den bekjendte Mand sendt op — 

op 

Balle. 
Sendt tilvejrs. 

Heinrich. 

— ja, op i Masten — — 

Balle. 
Op i Foremerset — det forstaar sig. 

Heinrich. 

— for at holde Udkig efter Skjærene. Naa, 
han stod deroppe og kiggede fremefter, og Smidt 
gik dernede og kiggede opefter og spurgte hvert 
øjeblik: „Ser Du Brændevinsskjærene?" Men 
han svarede stadig: „Ikke endnu, Hr. Kaptejn." 
Og der gik en Time, og der gik to, og Smidt 
blev mere og mere utaalmodig og raabte: „Kom- 
mer ikke snart de Skjær, for Satan?" Men der 
var ingen Skjær. 

Saadan gik hele Formiddagen, og Manden 
deroppe fik sin Mad sendt tilvejrs, for han maatte 
jo ikke røre sig af Pletten. Det gjaldt jo om at 
holde skarpt Udkig. 

Balle. 
Ja Gud bevar's! 

Heinrich. 
Da der nu var gaaet saa lang Tid, at de 
næsten havde tabt Interessen for disse fordømte 

Skjær, der aldrig vilde komme, saa brøler pludse- I 

lig Manden deroppe: „Nu ser jeg Brændevins- 
skjærene!" 

„Hvor har vi dem?" raaber Smidt. 

„Ret agterude!" 

Balle. 
Ret agterude! Hahaha! Saa havde de — 
hahaha — saa havde de staaet lige hen over dem. 

Heinrich. 
Ja. 

Balle. 
Hahaha! Det var saamænd en nysselig Hi- 
storie! Hahaha! 

Hør véd De hvad, Hr. Grosserer, De er 
Fanden frisere mig ubetalelig! Immer saa har 
De en Historie paa rede Haand. 

Heinrich. 
Ja, Skaal, Mester. 

Balle. 
Tak! Tak! 

Drikker. 

Ah! 

Heinrich. 
Synes De om det? 

Balle. 
Det ved Gud jeg gjør. Det har en aparte, 
men — meget behagelig Afsmag. 

En Pige 

ind fra venstre. 

Maa der rettes an? 

Fru Heinrich. 
Værsaagod. 

Balle. 
Med Forlov at spørge, Hr. Grosserer, mens 
jeg husker det — Mønster-Kutteren, den bliver 
der vel ikke noget af for det første? 

Heinrich. 
Det skal De ikke sige. 

Balle. 
Jeg troede, der var Ebbe i Kassen. 

Heinrich. 
Ja — men sæt nu, at der pludselig kom 
en Springflod. 

Pigen 

aabner Døren til Spisestuen. 

Værsaaartig. 

Fru Heinrich. 
Værsaagod! Maden er paa Bordet. 

Heinrich. 
Naa, det var godt! Jeg er sulten. Værsaa- 
god, Mester, gaa ind. 

Det ringer. 

Saa for Pokker! 

Fru Heinrich 

til Balle. 

Værsaagod ! 

Balle. 
Nej værs'artig. 

Pigen 

ind fra Entréen. Til Grossereren. 

Det er Forvalter Thomsen. 

Heinrich. 
Ja, lad ham komme. 

Pigen 

ud. 

Heinrich. 
Vær saa god at gaa tilbords. Jeg kommer 
om et Øjeblik. 



Harriet 

tager Balles Arm. 

Kom, Mester! 

De gaar ind. 



Thomsen 

kommer ind. 

Heinrich. 
Hør, plager Fanden Dem, Thomsen? 

Thomsen. 
Hvordan mener Grossereren? 

Heinrich. 
Har jeg ikke sagt Dem, at De skal skrive 
„privat" paa Deres Breve til mig, naar der er 
noget ekstra? 

Thomsen. 
Jo, Hr. Grosserer, men — — — 

Heinrich. 
Hvorfor gjør De det saa ikke? Og hvorfor 
Fanden skriver De overhovedet, naar De selv 
kommer? 

Thomsen. 
Det er meget rigtigt, Hr. Grosserer, men 

Heinrich. 
Det er sindssvagt, er det. De har baaret 
Dem ad som et Fæ! 

■ 

Thomsen. 
Det har jeg ikke noget imod, Hr. Grosserer, 
men — — — 

Heinrich. 
Jamen det har jeg sgu noget imod! Jeg 
har ikke Brug for Fæhoveder i min Tjeneste. 

Thomsen. 
Ja, Grossereren maa alligevel undskylde — 

Heinrich. 
Har Dyrlægen været paa Sørup? 

Thomsen. 
Jo, Hr. Grosserer. Og han sagde ligesom 
jeg, at vi kunde have sparet os hele Myrderiet. 

Heinrich. 
Ja, det kunde man ikke vide. Symptomerne 
var — — — 

Thomsen. 
Der var ikke det, der lignede Svinepest, 
sagde han. 

Heinrich. 
Man kan ikke være for forsigtig. 

Thomsen. 
Nej ganske vist — det har jeg ikke noget 
imod, men alligevel saadan at slaa hele Besæt- 
ningen ned, naar det ikke behøves — — — 
Og nu de Meddelelser, jeg sendte Bladene? • 

Heinrich. 
Ja, de er altsaa gale. Men det var jo Dem 
privat. 

Thomsen. 
Jo — men Grossereren fandt jo, jeg skulde 
gjøre det. 

Heinrich. 
Ja i saadanne Tilfælde skylder man sine 
Medborgere — — — naa, og desuden tænkte 
jeg. De gjærne vilde tjene de Par Kroner. 

Thomsen. 

Jo, det havde jeg naturligvis ikke noget 
imod, men — — — de Meddelelser bliver jeg 
vel nødt til at tage i mig igjen? 

Ellers faar jo hele Pressen Svinepesten. 

Heinrich. 
Ja, det kan De dog ikke forhindre, min 
gode Thomsen. 

Thomsen. 
Og nu fortæller Skou, at Hamborgerbladene 
har havt det næsten samtidig med vores egne. 
Hvordan har de dog faaet Fingre i — — — 

Heinrich. 
Ja, det er ufatteligt. 

Naa, Dementierne skal jeg nok besørge; 
men nu vil jeg ind og spise. 

Thomsen. 
Hvad mener da Grossereren, at jeg skal.^ 

Heinrich. 
De skal vente. 

Thomsen. 
Vil da Grossereren — — — ? 

Heinrich. 
Jeg skal sige dem, hvad jeg vil. Jeg vil" 
have min Mad, og dermed Basta! 

ind tilvenstre. 
— Tæppet falder. — 



ANDEN AKT. 



Formiddag. Stor Sal paa Hotellet i Fjordby. Tilhøjre 
to Døre. I Baggrunden Vinduer og en Glasdør førende ud 
til en Altan. Gjennem Vinduerne ses Trætoppe. Tilvenstre 
tænkes Salen fortsat, man sér altsaa ingen Væg. Tilhøjre 
Bord for Bestyrelsen samt et lille Bord, hvorpaa Præmierne, 
Drikkehorn, Kander og Pokaler staar. Fra Midten og fort- 
sættende sig ud tilvenstre Rækker af Stole. 



Generalforsamling : 

Ved Bordet staar Dirigenten, Kommandør Gravesen med Klokke 
i Haanden. Ved hans Side sidder Heinrich og tre andre Bestyrelses- 
medlemmer. Skou sidder ved Bordet med Ryggen til Forsamlingen 
og fører Protokol. Paa forreste Stolerække nærmest Rampen sidder 
Balle, bag ham Konsul Beje. Alle Stolene er optagne af Klub- 
medlemmer, deriblandt Beck, Schwalbe, Løjtn. Jensen o. fl. 
Søofficererne er i Uniform, nogle Medlemmer er i lyse Formiddags- 
dragter, men de fleste i Yacht-Uniform — mørkeblaa Jakke. Vest, 
Benklæder og Kasket med Bronzeknapper. 

Kommandør Gravesen. 

F.u firskaaren, graaspræugt Mand paa henad de Treds, med et Bulbider- 
Ansigt, et uforskammet mønstrende Blik og en kraftig Stemme. 

Ja, hvis ingen yderligere begjærer Ordet, 
vil jeg sætte Forslaget under Afstemning. De, 
som altsaa — — — 

Til Heinrich. 

Ja, jeg véd ikke, om Bestyrelsen ønsker 

at 

Balle 

rejser sig. 

Maa jeg bede om Ordet? 

Kommandør Gravesen. 
Deres ærede — æ — ? 

Balle. 
Mit Navn er Balle — Jens Frederik Balle. 

Flere Stemmer. 
Mester! Mester Balle! 

Balle 

nikker fornejet til højre og venstre. 

Ja, jeg tror nok, at jeg mer' eller mindre 
er ganske godt kjendt i denne Forsamling. 

En Stemme. 
Hør! 

Balle. 
Jeg er nemlig et gammelt Medlem af For- 
eningen, Hr. Kommandør, og det er i bemeldte 
Egenskab, jeg gjærne vilde tillade mig at yttre mig. 

Kommandør Gravesen. 
Værsaagod. 

Balle. 
Jeg er ikke Taler — — — 

Bøje. 

En Mand paa nogle og tredive. Næseklemmer. Yacht-Uniform. 

Aa-aa! 

Balle. 
Ja, det fornøjer mig, at det ærede Medlem 
er af en anden Mening end som mig; for det er 
jeg nemlig i Regelen selv. 

Munterhed. 

Ja, jeg mener, at jeg selv som oftest er af 
en anden Mening end det ærede Medlem. 

Bøje. 
Det smigrer mig. 

Balle. 
Det skal aldeles ikke smigre Dem. 



^ 



■1 

Kommandør Gravesen. 
Ingen Afbrydelser, Konsul Bøje. 

Balle. 
Bryd Dem bare ikke om det, Hr. Komman- 
dør. Jeg skal nok klare mig. Naa, men det 
var altsaa det, jeg vilde bemærke, at jeg synes 
nu, der er vrøvlet nok om den foreliggende Sag. 

Stemmer. 
Hør! hør! 

Balle. 
Jeg synes, vi skal have en Ende paa 
det 

En Stemme. 
Og den Ende vil De spinde? 

Kommandør Gravesen 

rioger. 

Balle. 
Jeg giver mig aldeles ikke af med at spinde 
Ender. Ganske vist har jeg faret tilsøs i tyve 
Aar 

Bøje. 
Mer* eller mindre? 

Balle. 
Hverken mer' eller mindre, højstærede! 

Kommandør Gravesen. 
Jeg maa bede den ærede Taler fatte sig i 
Korthed. 

Balle. 
Gudbevar's! Jeg er straks færdig. Jeg vilde 
altsaa sige, at jeg synes slet ikke, der kan være 
Tale om andet end bare ligefrem at stemme for 
Bestyrelsens Forslag. 

Stemmer. 
Hør! 

Balle. 
Og hvad Konsul Bøje anbetræffer med samt 
hans Kritik, saa vil jeg bare sige, at vi vil slet 
ingen Kritik hae her i denne Forsamling! 

Stemmer. 
Hør! A4eget godt! 

Balle. 
Vi har en Bestyrelse, som vi mer' eller 
mindre kan være stolte af -- — — 

Bøje. 
Mer' eller mindre, hør! 



69 



Balle. 
Som vi ubetinget kan være stolte af, mine 
Herrer ! 

Stemmer. 
Ja! ja! 

Balle. 
Og hvad den foreslaar, det stemmer vi for 
— uden Vrøvl og uden Kritik. Saadan har vi 
gjort hidindtil, og saadan bliver vi ved. 

Stemmer. 
Hør! Bravo! 

Balle. 
Ja, det var bare det, som jeg vilde ha' sagt. 

Sætter sig. 

> 

Kommandør Gravesen 

ringer. 

Ja, saa skrider vi til Afstemning. Vil de 
ærede Medlemmer, som stemmer for Bestyrelsens 
Forslag, behage at række -Hænderne i Vejret. 

En Mænade Hænder farer op — nogle Medlemmer rækker begge 

Hænder i Vejret. 

Bøje. 
Skal det være begge Hænder? 

Balle. 
Det kan jo være Dem ligemeget. De har 
jo begge Deres i Bukselommerne. 

Munterhed. 

Kommandør Gravesen 

ringer. 

Mange Tak! Bestyrelsens Forslag er en- 
stemmig vedtaget. 

Bøje. 
Vilde det ikke være — 

Kommandør Gravesen. 
De har ikke Ordet. 

Bøje. 
Maa jeg bede om Ordet? 

Kommandør Gravesen. 
Er det for en kort Bemærkning? 

Bøje. 
Ja. 

Kommandør Gravesen. 
Konsul Bøje har Ordet for en kort Be- 
mærkning. 

Bøje. 
Vilde det ikke være hensigtsmæssigt, om 
den ærede Dirigent lod foretage Kontraprøve, før 
Enstemmigheden proklameredes? 

Kommandør Gravesen. 
Det behøves aldeles ikke. 

Heinrich 

rejser sig og hvisker til Kommandør Gravesen. 

Kommandør Gravesen. 

Naa! Ja! — Det er forresten imod mine 
naa, ja ja! 

Altsaa: De Medlemmer, der stemmer imod 
Bestyrelsens Forslag, vil de række Hænderne i 
Vejret. 

En Stemme. 
Ikke mere end én Haand hver. 

Kommandør Gravesen. 
En — to — fire — fem — seks — otte 
— ni. Godt! Bestyrelsens Forslag er altsaa 
vedtaget saa godt som enstemmigt. Mumier: Der 
var bare et par Stemmer imod. 

Almindelig Snakken. 

Kommandør Gravesen 

konfererer med Heinrich — og ringer derpaa. 

Vi gaar dernæst over til den næste Sag paa 
Dagsordenen, nemlig: Læser af et Papir. „Forslag fra 
Bestyrelsen angaaende Bygning af en Mønster- 
kutter til Bortlodning mellem Foreningens Med- 
lemmer. " 

Jeg skal først give Ordet til den ærede 
Næstformand. 

Heinrich. 
Ja, mine Herrer, Beslutningen om at bygge 
en Mønsterkutter er jo af ældre Dato. Forslaget er 
for lang Tid siden vedtaget af Generalforsam- 
lingen og de nødvendige Foranstaltninger trufne 
af Bestyrelsen. Det eneste, der manglede forat 
sætte Planen i Værk, var — Pengene. 

Stemmer. 
Aa! 

Heinrich. 
Jeg er imidlertid idag i det heldige Tilfælde 
at kunne bringe Dem en særdeles glædelig Med- 
delelse, den nemlig, at en Velynder af Forenin- 
gen, der imidlertid ikke ønsker sit Navn nævnet, 
har bortryddet denne Hindring ved til det nævnte 

øjemed at skjænke Foreningen en Sum af — 
5æ0 Kroner! 

Haandklap og Bravoraab. 

Balle. 
Skal vi ikke være enige om at give den 
Mand et Leve, som — 

Kommandør Gravesen 

ringer. 

Siden — siden, Hr. Balle. 

Heinrich. 
Med de 4000 Kroner, som iforvejen fandtes, 
bliver det 9000 Kroner, for hvilken Pris der for- 
mentlig vil kunne haves en Kutter paa cirka 
12 Tons. 

Balle. 
Ja, enten det nu er uden for Dagsordenen 
eller ej, saa vil jeg med den ærede Dirigents 
Tilladelse tillade mig at bringe Giveren af de 
mange Penge en Tak — en Tak i hele For- 
eningens Navn. 

Stemmer. 
Hør! hør! 

Balle. 
Det er jo grumme fint, at han ikke bryder 
sig om at faa sit Navn nævnet. Det viser, at 
det er en Mand, der ikke er forfængelig af sig. 
Men jeg tror, at vi allesammen mer' eller mindre 
har en lille Mistanke om, hvem han alligevel er. 
Og begrundet paa, at det kanske er mindre par- 
lamentarisk at give ham et Leve her saadan 
midt paa Formiddagen, saa vil jeg anmode den 
ærede Forsamling om at slutte sig til mig ved 
at rejse sig op. 

Stemmer. 
Bravo ! 

Alle rejser sig. 

Heinrich. 
Jeg skal ikke undlade at bringe Forsamlin- 
gens Tak til den højtærede Giver. 

Balle 

polisk. 

Ja glem det nu bare ikke. 

Stille Munterhed. 

Heinrich. 
Der staar nu kun tilbage, mine Herrer, at 
tage Bestemmelse om, hvor Fartøjet skal bygges, 
og af hvilken Type det skal være. 

Bestyrelsens Forslag i saa Henseende gaar 
ud paa, at der bestilles en Mønsterkutter hos 
Hr. Skibsbygmester Balle — — — 

Stemmer. 
Hør! 

Heinrich. 
— — — og at den bliver af den gode, 
danske Type, almindelig kaldet Freja-Typen efter 
Hr. Brygger Schvvalbes Kutter, absolut det dyg- 
tigste Fartøj, vor Lyst-Flaade ejer. 

Schwalbe, 

en statelig Mand i Halvtredserne med stort, lyst Fuldskjæg. 

Hør! 

Kommandør Gravesen. 
Jeg véd ikke, om nogen begjærer Ordet? 

Balle. 
Ja, jeg vil blot sige, at jeg ikke ønsker 
Ordet, da jeg ikke vil udtale mig om det fore- 
liggende Spørgsmaal af letfattelige Grunde, som 
de Herrer mer' eller mindre vil kunne forstaa. 

Bøje. 
Maa jeg bede om Ordet? 



76 



Kommandør Gravesen. 
Konsul Bøje har Ordet. 

Bøje. 
Jeg kan desværre ikke ganske slutte mig 
til Bestyrelsens Forslag. 

Balle. 
Det var jo kjedeligt. 

Bøje. 

For det første finder jeg Betegnelsen „Møn- 
sterkutter" mindre heldig. 

Stor Betydning har en blot og bar Be- 
tegnelse jo ikke; men, hvis det f. Eks. skulde 
hænde, at den vordende Mønsterkutter stadi^i? 
blev slaaet af en almindelig borgerlig Kutter, der 
ikke er i Rangforordningen, saa vilde Titelen let 
afstedkomme en komisk Virkning, som næppe 
er tilsigtet. 

Lad 03 derfor nøjes med at bestille en 
Kutter, og saa i al Stilhed haabe, at det maa 
blive et Mønster. 

Balle 

halvhojt. 

Sludder! 

Bøje. 
Jeg tilstaar, at mit Haab i saa Henseende 
er ringe. 

Balle. 
Saa-aa ? 

Bøje. 
Jeg har intet imod, at Hr. Balle skal b3''gge 
Kutteren — — — 

Balle. 
Naa, ikke det. 

Bøje. 
— men jeg har meget imod, at han ogsaa 
skal tegne den. 

Balle. 
Hvad for noget? 

Bøje. 
Jeg deler nemlig ikke den almindelige Be- 
undring for, hvad den ærede Næstformand kaldte : 
Den gode, danske Type. Jeg vilde foretrække 
at kalde den: Den ægte danske Type. Den er 
nemlig et ægte dansk Produkt, et Produkt af 

Mangel paa Kjendskab til det fremmede og Over- 
vurdering af sit eget. 

Uro i Forsamlingen. 

Tag den første den bedste engelske Kutter, 
som ikke længere kan opnaa nogen Pris i sin 
Hjemstavn, og lad den sejle mod vort hurtigste 
danske Fartøj — mod Freja f. Eks. — og jeg 
indestaar Dem for, at Freja vil blive banket af 
efter Noder. 

Schw^albe. 

Det vil jeg sé paa. 

Bøje. 

De skal faa det at sé. 

Naa, men deri er der nu foreløbig ingen 
Skam. F'or det er naturligt, at et stort Land er 
forud for et lille, det er klart, at Englænderne 
maa være naaet videre end vi, da de kan bygge 
og eksperimentere for Tusinder af Pund, hvor vi 
knap kan anvende Hundreder af Kroner. Nej, 
deri er ingen Skam, mine Herrer; men en Skam 
vilde det være, om vi af Selvgodhed, af daarlig 
Stolthed, af misforstaaet Patriotisme undlod at 
lære, hvor der var noget at lære, undlod at 
drage Nytte af andres Erfaringer. 

Jeg foreslaar altsaa, at Kutteren bliver af 
engelsk Type, og, hvis mit Forslag vedtages, til- 

byder jeg at stille en Tegning fra en af de dyg- 
tigste engelske Konstruktører til Foreningens 
Raadighed. 

Sætter sig. 



Schwalbe. 



Maa jeg? 



Kommandør Gravesen. 
Hr. Brygger Schwalbe. 

Schwalbe. 
Konsul Bøje var saa venlig at love Freja 
Bank af den første den bedste engelske Kutter. 
Det er Skade, at Konsulens nye engelske Kutter, 
der nok forresten ikke skal være saa ny endda, 
men som naturligvis hører baade til de første og 
de bedste, at den ikke er i Frejas Løb. At 
love et Fartøj Bank, naar man véd, man er for 
lille til at konkurere med det, det kalder jeg en 
billig Flothed. 

Munterhed. 



Stemmer. 



Hør! 



Bøje. 
Jog har meldt Go-on op i 1ste Løb. 

Schwalbe. 
Naa, saa glæder jeg mig til Bankene. Jeg 
har nok hørt, at Go-on løb fra de andre paa 
Sejladsen fra Kjøbenhavn og herover, men dér 
var for -det første ikke Freja med, og for det 
andet var det nok stille eller ialtfald flovt paa 
hele Overfarten. 



Bøje. 



LSøje. 

Jeg har prøvet den i haardt Vejr paa Hjem- 
rejsen fra Southhampton. 

Schwalbe. 
Ja, naar man sejler alene, kommer man 
altid først. 

. Munterhed. 



Bøje. 
Barometret falder. Vi faar nok Vind imorgen. 

Kommandør Gravesen 

ringer. 

De har ikke Ordet, Konsul Bøje. 

Heinrich 

til Dirigeuten. 

Tillader De? 

Kommandør Gravesen. 
Den ærede Næstformand har Ordet. 

Heinrich. 
Mine Herrer! Det forekommer mig, at Dis- 
kussionen er ved at glide ind i et galt Spor. 
Her skal ikke diskuteres, om Go-on kan slaa 
Freja eller Freja slaa Go-on. Imorgen er der 
atter en Dag, en Dag, hvor dette Spørgsmaal 
vil blive afgjort. Og jeg for min Del nærer 
ingen Tvivl om, hvorledes Afgjørelsen vil falde. 

Balle. 
Den falder nok, som den skal. 

Heinrich. 

Nej, den Sag, vi her er kaldede til at drøfte, 
den er af mere almindelig, mere principiel Natur. 

Konsul Bøje nævnede et Ord, der efter min 
Mening er det, hvorom i sidste Instans det hele 
drejer sig; det var Ordet Patriotisme, mine 
Herrer, Fædrelandskjærligheden ! 

Stemmer. 
Hør! hør! 



82 



Heinrich. 
Jeg tror ikke — det skulde glæde mig, om 
jeg tog fejl — men jeg tror ikke, at Konsul 
Bøje forstaar det samme ved dette Ord som jeg 
— — — eller rettere: at han føler det samme 
ved det. 

For mig, mine Herrer, er Fædrelandskjærlig- 
"i heden alt! 

Bøje 

hoster. 

Heinrich. 
Det er en styg Hoste, De har. 

Bøje. 
Aa, det var blot noget, jeg fik forkert i 
Halsen. 

Heinrich. 
Jeg véd ikke, om det gaar de ærede Med- 
lemmer, som det gaar mig, men jeg sér noget 
andet og mere i denne Sag end det blotte Spørgs- 
maal om Skabelonen paa et Fartøj. Jeg sér 
danske Mænd samlede for at afgjøre, om vi 
endnu kan staa paa egne Ben, eller om vi — 
I som Digteren siger — skal „tygge Sul fra 
Fremmedes Bord". 

Stemmer. 
Bravo! Hør! 

Heinrich. 
Og jeg spørger Dem, mine Herrer, om vi 
behøver det? — — — 



Stemmer. 



Nej! 



Heinrich. 

— Vi, hvis Fortidsminder lyser af 

Søheltes Bedrifter, vi, som med Stolthed kalder 
Vikingerne vore Stammefædre. 

Stemmer. 
Bravo ! 

Jubel. 

Heinrich. 
I hine Tider gik Danmarks Sønner over 
Havet og udbredte Skræk og Rædsel paa Eng- 
lands Kyster, og nu skulde vi, Ætlingene af 
disse Mænd, nu skulde vi gaa til England for 
at faa Besked paa, hvordan vi skal bære os ad 
med at bygge en Kutter paa 10 Tons. 

Latter. 

Tror De, det er nødvendigt, mine Herrer, at 
laane den Smule Tegning i England? Synes 
De, vi kan være det bekjendt? 

Mange Stemmer. 
Nej! Nej! 

Heinrich. 
I mangt og meget kan vi skilles, men — 
ikke sandt — der er én Sag, som samler os 
alle. Og derfor var der ét Ord, som Konsul 
Bøje ikke skulde have nævnet, thi med det Ord 
slog han sit eget Forslag ihjel, og det var, mine 
Herrer, Ordet Patriotisme. 

Sætter sig. 

Stemmer. 
Bravo ! Bravo ! 

Haandklap og Jubel. 

Bøje. 
Maa jeg faa Ordet.? 

Kommandør Gravesen. 
Konsul Bøje. 

Bøje. 
Naar den moderne Viking, Heinrich 

Hyssen. 

Stemmer. 
Fy! Fy! 

Kommandør Gravesen 

ringer. 

Jeg maa bede det ærede Medlem om at ud- 
trykke sig passende. 

Bøje. 
Ja, der kan jo være delte Meninger om, 
hvad der er passende. 

Kommandør Gravesen. 
Men her er det min Mening, der er den af- 
gjørende. 

Bøje. 
Jeg vilde saaledes have fundet det passende, 
om den ærede Næstformand havde imødegaaet 
mig med saglige Grunde. Den ærede Næst- 
formand derimod fandt det passende, at holde 
en — Skaaltale. 

Kommandør Gravesen. 
Hvis ikke Taleren vil beflitte sig paa en 
anden Tone, maa jeg tage under Overvejelse, 
hvorvidt jeg bør lade ham beholde Ordet. 

Bøje. 
Ogsaa jeg kan, naar det endelig skal være, 
sé Sagen under en større Synsvinkel. Jeg mener 

da, at hvis Lystsejladsen har nogen Betydning 
udover den rent sportslige, saa er det den, at 
den giver Skibsbyggerne Lejlighed til at gjøre 
Forsøg og til at lære. Og, hvad de dér faar 
lært, det kan senere komme vore Brugsfartøjer 
og altsaa indirekte hele Landet tilgode. 

Balle. 
Det er der noget i. 

Bøje. 
Nu er af to iøvrigt lige gode Fartøjer det 
hurtigste det bedste. Det sparer nemlig Tid, og 
Tid er Penge. Og den, der bygger de bedste 
Fartøjer, er forsaavidt bedre Patriot end den, 
der bygger de mindre gode, som han i højere 
Grad bidrager til at øge sit Lands Formue. 

Heinrich. 
Det skal ikke være en Pengespekulation. 

Bøje. 

Jo, det er netop det, det skal. Vel at mærke 
ikke i Enkeltmands, men i hele Landets Interesse. 

Det økonomiske Moment i Fædrelandskjær- 
ligheden er langtfra tilstrækkelig paaagtet. 

Uro. 

Kommandør Gravesen 

ringer. 

Jeg maa gjøre Dem opmærksom paa, Konsul 
Bøje, at De sammenblander Ting, som ikke har 
noget med hinanden at gjøre. Økonomi er ét 
og Patriotisme noget andet, og jeg beklager den, 
der ikke føler og forstaar dette. 

Bøje. 
Og jeg maa gjøre Dem opmærksom paa, 
Kommandør Gravesen, at det er Dem, der sam- 
menblander Ting, der ikke har noget med hin- 
anden at gjøre. At være Dirigent er ét og at 
være Manuduktør noget andet, og jeg har ikke 
søgt Deres vejledende Assistance. 

Uro. 

Kommandør Gravesen 

ringer. 

Hr. Konsul! Jeg kalder Dem til Orden! 

Balle. 
Det var mer' eller mindre den stiveste 

Bøje. 
Maa jeg fortsætte? 

Kommandør Gravesen 

efterat have konfereret med Grosserer Heinrich. 

De kan gaa videre. — Men gaa ikke for vidt. 

Bøje. 

At man gavner fattige Folk mere ved at 
hjælpe paa deres Kaar end ved at holde smukke 
Taler for dem, det kan vi vel til Nød blive enige 
om. Men, naar det er et fattigt Land, det drejer 
sig om, saa faar Visen en anden Lyd. 

Jeg sér nu ingen Forskjæl. For mig er 
Land og Folk det samme. At spare sit Land 
for unyttige Udgifter og sørge for, at 
dets Penge anvendes saa fornuftigt som 
muligt, det kalder jeg god Patriotisme. 

Men det er desværre ikke den almindelige 
Opfattelse, og derfor siger jeg, at det økonomiske 
Moment i Fædrelandskjærligheden i høj Grad er 
undervurderet. 

Kommandør Gravesen. 
Taleren ijærner sig noget vel meget fra Sagen. 

Bøje. 
Ja, men det var ikke mig, der førte den ind 
under de store Følelsers Synspunkt. Jeg mente 
blot, at, naar vi skulde bygge en Kutter, saa 

skulde vi hellere bygge en god end en daarlig, 
og drage Fordel af de Resultater, hvortil man 
andetsteds er naaet. 

Den ærede Næstformand, der med saa megen 
Bravur førte Vikingerne i Ilden, mente ikke, vi 
kunde være bekjendt at laane fra Englænderne. 
Afset fra, at Vikingerne just ikke generede sig 
for at laane endogsaa ret betydeligt fra Eng- 
lænderne — — — 



Fy! 



En Stemme. 



Uro. 



Bøje. 

Ja, „laane" er virkelig et meget mildt Ud- 
tryk saa mener jeg, at vi meget godt kan 

være det bekjendt. England har ofret uhyre 
Summer til Forsøg paa dette Omraade, og det 
vilde være taabeligt af os at agere selvstændige 
og begynde forfra. Det vilde være en ligesaa 
taabelig som haabløs Konkurrence; vi vilde dog 
altid komme langt agterud. 

Det er den eneste, bogstavelig talt 
den eneste Fordel et lille Land har frem- 
for et stort, at det med god Samvittighed 
kan spare sig mange af de ærgerlige Ud- 

gifter, som et stort Land er nødt til at 

bære. Det kan spare sig dem med god 

Samvittighed af den simple Grund, at de 
alligevel ikke kan nytte. 

Schwalbe. 
Ikke nytte! Der har vi det! Selvopgivelsen! 

Heinrich. 
Maa jeg bede om Ordet? 

Kommandør Gravesen. 
Straks. Jeg antager, at det ikke har været 
Talerens Mening at krænke Medlemmernes Fø- 
lelser. 

Bøje. 
Det glæder mig. For den modsatte An- 
tagelse vilde være ganske absurd. 

Kommandør Gravesen 

ringer. 

Hvadbehager? 

Bøje. 
Lad os i det hele taget ikke være for høj- 
tidelige. Jeg anbefaler simpelt hen den engelske 
Type, fordi jeg anser den for bedre end den 
danske — — — 

Schwalbe. 
Det skylder De Beviset for! 

Bøje. 
Det er for at bevise det, jeg har kjøbt en 
engelsk Kutter. 

Schwalbe. 
Ja, vent til imorgen! 

Bøje. 
Ja, men vent saa med at træffe Bestemmelse 
til iovermorgen. 

Heinrich. 
Det kan der ikke være Tale om. 

Bøje. 
Ja ja! Jeg foreslaar altsaa, at Bestyrelsens 
Forslag ændres derhen, at der hos Hr. Balle be- 
stilles en Kutter efter engelsk Tegning. Jeg beder 
Forsamlingen tage det hele ganske nøgternt og 
hellere lade sig lede af sund Sands end af højt- 
klingende Talemaader. Sagen har intetsomhelst 
med de Herrer Vikinger at gjøre. 

Kommandør Gravesen 

ringer. 

Saadanne Udtalelser kan jeg ikke lade pas- 
sere! Vore bedste Følelser forlanger vi respek- 
terede ! 

Stemmer. 
Ja! 

Kommandør Gravesen. 
^ Det er aldeles utilbørligt, at kalde Vikin- 

gerne: de Herrer. 

Jeg opfordrer Taleren til at tage dette Ud- 
tryk tilbage. 

Stemmer. 
Meget godt! Fuldkommen rigtigt! 

Bøje. 

Jeg tager de Herrer tilbage. 

Jeg var uvidende om, at man ikke maatte 
kalde Vikingerne Herrer — nu paa Landjorden, 
da man dog utvivlsomt i sin Tid maatte kalde 
dem Herrer paa Søen. 

Heinrich 

til DirigenteD. 

Tillader De? 

Kommandør Gravesen. 
Bestyrelsens Næstformand har Ordet. 

Heinrich. 

Den ærede sidste Taler maa ikke tro, han 
skal slippe fra sine utilbørlige Udtalelser med en 
tarvelig Vittighed. 

Der findes en Retning herhjemme, som griber 
enhver Lejlighed til at haane og latterliggjøre 
alt, hvad vi fra Børn af har lært at elske og se 
op til; og Konsul Bøje har idag gjort sig til 
denne uværdige Retnings værdige Repræsentant. 

Stemmer. 
Hør! Bravo! 

Heinrich. 
Det er Gudskelov ikke almindeligt i denne 
Forening, at en Taler kaldes til Orden, og jeg 
haaber heller ikke, det skal blive det. 

Bøje. 
Det beror paa Dirigenten. 

Kommandø.r Gravesen 

ringer. 

Heinrich. 
Den ærede Dirigent har handlet fuldkommen 
korrekt. Men det er i højeste Grad beklageligt, 
at et Medlem har tvunget ham til at bruge sin 
Myndighed. Vi hverken bør eller vil taale, at 
man haaner vore dyreste Minder og krænker en 
af vore smukkeste og reneste Følelser, Kjærlig- 
heden til vort Fædreland. Men det har Konsul 
Bøje gjort! 



En Stemme. 



Nej. 



Mange Stemmer. 



Jo! jo! 



Heinrich. 
Det har Konsul Bøje gjort, mine Herrer. 
Han har tilladt sig Bemærkninger, som han 
sikkert selv har. fundet vittige, men som vi andre 
har fundet usømmelige. 



Stemmer. 
Hør! 

Heinrich. 

Jeg vil derfor udtale det meget bestemte 
Haab, at det ærede Medlem for Fremtiden vil 
afholde sig fra slige Bemærkninger. 

Man kan mene, hvad man vil, men man 
kan ikke sige, hvad man vil. Det haaber jeg, 
det ærede Medlem vil erindre for sin egen Skyld. 
Thi der kommer en Dommens Dag. 

Sætter sig. 

Bøje. 
Tillader Dirigenten? 

Kommandør Gravesen. 
Værsaagod ! 

Bøje. 
Jeg siger, hvad jeg mener, og jeg mener, 
hvad jeg siger. Jeg faar Kvalme af den ærede 
Næstformands officielle, dertil indrettede, Fædre- 
landeri. 

Kommandør Gravesen 

ringer. 

Bøje. 
Dommedagstrusler forskrækker mig ikke. 
Den Dag, da den samlede Bestyrelse — — — 

Et Bestyrelsesmedlem 

farer op. 

Bøje. 
— ja ved den samlede Bestyrelse forstaar 
jeg altid Grosserer Heinrich — den Dag altsaa, 
da Hr. Heinrich skal gjøre Regnskab for hvert 
overflødigt Ord, han haver talet, bliver der saa- 
mænd ikke Tid til at beskjæftige sig med mine 
Smaabemærkninger. 

Kommandør Gravesen 

ringer. 

Bøje. 
Forresten finder jeg ikke, at det af Næst- 
formanden varierede Tema egner sig til at ud- 
sættes for Dommedagsbasuner. Jeg vilde fore- 
trække en mindre højtidelig Instrumentation og 
tillader mig at henstille, om ikke den store 
Tromme — — — 

Hyssen og Uro. 

Kommandør Gravesen 

riDger. 

Jeg kalder Dem til Orden! Jeg kalder Dem 
for anden Gang til Orden, Konsul Bøje. 

Vi taaler ingen Spøg med det hellige her i 
denne Forsamling. 

Bøje. 
Jeg vidste ikke, at den ærede Næstformand a 
var hellig. Derimod har jeg nok havt en For- 
nemmelse af, at han var ukrænkelig. 

Kommandør Gravesen 

ringer. 

De skal holde op! 

Bøje. 
Jeg er færdig. 

Kommandør Gravesen 

ringer. 

De skal holde op, enten De er færdig eller 
ej. Hører De det? 

Bøje. 
Ja, jeg er ikke døv. For min Skyld be- 
høver De ikke at raabe saa højt. 

Kommandør Gravesen 

ringer. 

De har ikke Ordet, Konsul Bøje, og jeg fra- 
tager Dem derfor Ordet! 

Bøje. 
Hvor kan De fratage mig noget, som jeg 
ikke har? 

Kommandør Gravesen 

ringer som rasende. 

Vil De tie stille Menneske! 

Larm, Latter og Hyssen. Medlemmerne rejser sig og taler sammen. 

Det er dog for galt! Jeg har aldrig hørt 
Mage! 

Ringer. 

Maa jeg bede Dem være rolige, mine Herrer ! 

Ringer. Til Heinrich. 

Det er ogsaa en elendig Klokke at byde en 
Dirigent! 

Vil de Herrer Medlemmer være saa gode at 
blive siddende paa Deres Pladser! 

Vedvarende Uro. 

Naar de Herrer blot alle sammen vil tie stille, 
skal jeg nok være Mand for at skaffe Ro tilveje! 

Uroen lægger sig. Kommandør Gravesen konfererer med Grosserer 

Heinrich. 

Den ærede Næstformand har Ordet! 



Heinrich. 

Mine Herrer! En Scene som denne maa 
ikke oftere finde Sted. ' 

Jeg skal paa den samlede Bestyrelses Vegne 
erklære, at vi med den dybeste Beklagelse har 
været Vidne til Konsul Bøjes Optræden og ikke 
kan andet end tilkjendegive vor alvorligste Mis- 
billigelse af samme. 



1 

Stemmer. 
Hør! 

Heinrich, 
løvrigt skal jeg ikke føre Diskussionen videre. 
Om det, som Konsulen mener, er mig, der har 
talt overflødige Ord, eller om det er ham, det vil 
nu Afstemningen vise. 

Sætter sig. 

Stemmer. 
Bravo ! Hør 1 

Kommandør Gravesen. 
Ja, saa sætter jeg altsaa Bestyrelsens Forslag 
under Afstemning. 

De ærede — — — 

Bøje. 
Maa jeg bede om Ordet? 

Kommandør Gravesen. 

Nej ! 

Bøje. 
Maa jeg ikke bede om Ordet? 

7* 



205722 



100 



Kommandør Gravesen. 
Jo! Men De faar det ikke. Debatten er 
sluttet; nu skal der stemmes. 

Bøje. 
Men det er netop om Afstemningen jeg vilde 
gjøre en Bemærkning. 

Kommandør Gravesen. 
Ja, vi har faaet nok af Deres Bemærkninger. 

Bøje. 
Hvadbehager? 

Heinrich 

rejser sig og hvisker til Kommandør Gravesen. 

Kommandør Gravesen. 
Saa? — Naa ja ja! 

Til Bøje. 

Naa, hvad er det. De vil? 

Bøje. 
Jeg vil blot gjøre opmærksom paa, at, da 
mit Forslag er et Ændringsforslag til Bestyrelsens, 
bør det ordentligvis sættes under Afstemning først. 

Kommandør Gravesen. 

Saalænge jeg har den Ære at være denne 
Forsamlings Dirigent, er det mig, der afgjør, i 
hvad Orden, der skal stemmes. Og jeg lader nu 
stemme først over Bestyrelsens Forslag — der 
desuden er fremkommet først. 

Altsaa: De ærede Medlemmer, der stemmer 
for Bestyrelsens Forslag, bedes række Hænderne 
i Vejret. 

En Mængde Hænder rækkes i Vejret. 

Mange Tak! De, der stemmer imod! 

Nogle faa Hænder kommer op. 

Det er godt ! Bestyrelsens Forslag er vedtaget 
med aldeles overvældende Majoritet. 

Derefter kommer vi til Konsul Bøjes Forslag. 

De 

Bøje. 

Det var mærkværdigt! 

Heinrich 

rejser sig og hvisker til Kommandør Gravesen. 

Kommandør Gravesen. 

Naa! Ja! — — Dette Forslag kan imidlertid 
betragtes som bortfaldet efterat Bestyrelsens er 
vedtaget. 

Vi kommer da til det næste Punkt paa Dags- 
ordenen, nemlig Valg af Bestyrelse. Jeg skal 



102 



give den ærede Næstformand Ordet for en Med- 
delelse. 

Heinrich. 

Ja, mine Herrer, den Meddelelse, jeg har at 
gjøre Dem, er desværre ikke af glædelig Art. Vor 
mangeaarige, udmærkede og højtærede Formand 
har nemlig overdraget mig at sige Dem, at han 
af Alders- og Helbredshensyn maa frabede sig 
Æren af i Fremtiden at beklæde Formandspladsen. 

Mine Herrer! Alle vi, som kjendte Greven, 
vil ikke uden Vemod kunne skilles fra ham. 
Thi at kjende ham var det samme som at agte 
ham og holde af ham. 

Stemmer. 
Hør! 

Heinrich. 

Han var en sand Adelsmand, mine Herrer, 
for hvem Ordet Noblesse ohlige ikke var en 
Talemaade, men et Princip, som prægede ethvert 
af hans Ord og enhver af hans Handlinger. 

Fin og fornem som faa var han i sin Frem- 
træden jævn og beskeden, thi han var overlegen 
nok til aldrig at lade nogen føle sin Overlegenhed. 
Ren af Karakter, nobel af Tænkemaade, vindende 
af Væsen — saaledes var Greven. 

Stemmer. 
Hør! 

Heinrich. 
Derfor efterlader han, naar han nu trækker 
sig tilbage, et Savn, som aldrig fuldt vil kunne 
erstattes. Savnet vil han blive af os alle, særligt 
vel af os, hans Kolleger i Bestyrelsen, mest maaske 
af mig; thi ingen véd som jeg, hvor meget vi 
har at takke ham for. 

Skou 

smiler. 

Heinrich. 
Mine Herrer! Vore Love indeholder desværre 
intet om Udnævnelse af Æresmedlemmer. Vi 
maa derfor foreløbig nøjes med at bringe Greven 
vor varmeste og oprigtigste Tak for, hvad han 
gjennem en Aarrække har været for denne For- 
ening, idet vi udtaler det Haab, at han endnu 
i mange Aar maa leve og virke til Ære og Gavn 
for sit Land. 

Alle rejser sig. 

Bestyrelsen antager, den har Forsamlingens 
Bemyndigelse til ad telegrafisk Vej at sende 
Greven denne Hilsen. 

Stemmer. 
Ja! Ja! 

Kommandør Gravesen. 
Da altsaa den hidtilværende, højtagtede For- 
mand ikke ønsker Gjenvalg, bliver der at vælge 
en ny Formand. Den øvrige Bestyrelse er, saa 
vidt jeg véd, villig til at modtage Gjenvalg. Jeg 
véd ikke, om Bestyrelsen — 

Konfererer med Heinrich. 

Naa! ja! — Bestyrelsen ønsker ikke at in- 
fluere paa Forsamlingen med Hensyn til Valget 
af en Formand. 

Maaske — jeg véd ikke — er der nogen af 
de ærede Medlemmer, som har noget Forslag at 
gjøre i saa Henseende? 

Sér paa Schwalbe. 

Schwalbe. 
Ja, jeg foreslaar, at vi vælger den hidtil- 
værende Næstformand, Grosserer Heinrich, til 
Formand. 

Stemmer. 
Hør! 

Bøje. 
Med Tilladelse? 

Kommandør Gravesen. 
Konsul Bøje. 

Bøje. 
Jeg vil blot henlede Opmærksomheden paa 
Lovenes Paragraf 13, ifølge hvilken Formanden 
skal være Fartøjsejer. 

Balle 

g}øT Tego til Grosserer HeiDrich, der nikker. 

Maa jeg udbede mig Ordet? 

Kommandør Gravesen. 
Skibsbygger Balle. 

Balle. 

Jeg sér mig istand til at oplyse, at Grosserer 
Heinrich inden næste Junisejlads bliver Fartøjsejer 
— og det er bestemt. 

Efter denne Erklæring tænker jeg ikke. Konsul 
Bøje har noget, han skal have sagt. 

Bøje. 
I Lovenes Paragraf 13 staar, at Formanden 
skal være Fartøjsejer, ikke, at han skal blive det. 

Balle. 
Konsul Bøjes Fortolkning er lovlig æ — 

Bøje. 
Ja, og Deres er ulovlig. 

Balle. 
Maa jeg tale ud? 

Kommandør Gravesen 

ringer. 

Ingen Afbrydelser! 

Balle. 
Konsul Bøjes Fortolkning er lovlig ondartet, 
synes jeg nok. Det ligner ikke noget at hænge 
sig i Ordene. At Grossereren foreløbig ingen 
Fartøj har, kan ikke fornærme nogen. Der skal 
Tid til alting. 

Bøje. 
Tillader Dirigenten? 

Kommandør Gravesen 

giver Tilladelse med en Haandbevaegelse. 

Bøje. 
Valget af Grosserer Heinrich vil utvivlsomt 
være lovstridigt. Men sligt plejer jo ikke at 
genere gode danske Mænd. Jeg skal derfor lade 
Sagen falde, saameget mere som den foreløbige 
Tilstand ikke i dette Tilfælde synes at bære Evig- 
hedens Præg. 

Kommandør Gravesen. 
Naa, der vil nu blive omdelt Stemmesedler. 
Jeg antager ikke, der er flere, der begjærer Ordet. 

Skou 

gaar rundt og uddeler Stemmesedler. 

Kommandør Gravesen. 
Forudsat at den ærede Næstformand bliver 
valgt til Formand, vil der være at vælge en ny 
Næstformand. Maaske Bestyrelsen ønsker ? 

Heinrich. 
Bestyrelsen foreslaar i saa Fald at vælge 
Hr. Brygger Schwalbe. 

Kommandør Gravesen. 
Hr. Schwalbe er formodentlig villig til at 
modtage Valg? 

Schwalbe 

nikker. 

Kommandør Gravesen. 
Meget vel! De udfyldte Stemmesedler bedes 
afleverede her. 

Medlemmerne rejser sig og samtaler indbyrdes. Afgiver derpaa 

derels Sedler. 



108 



Beck 

kommer hen til Bøje. 

Hør véd De hvad, min gode Konsul, De er 
for slem. 

Bøje. 
Det mener De ikke. 

Beck. 
Jo, det mener jeg Pine Død! Saadan som 
De strabadserede Dirigenten; jo véd De hvad! 
En Mand som Kommandør Gravesen, det er dog 
en Kapacitet. 

Bøje. 
Paa hvilket Omraade? 

Beck. 
Som Søofficer begribeligvis. 

Bøje. 
Nej, nu gjør De skam Marinen Uret. Dér 
var han ikke videre anset. Han blev mest brugt 
til at springes forbi. Nej, sin Habilitet fik han 
føi*st Lejlighed til at lægge for Dagen, da han 
som politisk Agitator kom til at betjene det grove 

Skyts. 

Beck. 
Jamen saa Grossereren ! Det er da en Hæders- 
mand. — Hvadbehager? 

Bøje. 
Jeg sagde ikke noget. 

Beck. 
Kanske han er vild paa Kareten i det Spørgs- 
maal med Skuderne — det forstaar jeg mig ikke 
paa. Men han taler ialtfald af Overbevisning. 

Bøje. 
Javel ! Nej De kan tro, han er ikke dummere, 
end han gjør sig. 

Beck. 
Tror De maaske — — — 



Bøje. 
Jeg skal sige Dem, hvad jeg tror. Jeg tror, 
De forstaar Dem bedre paa Heste end paa Men- 
nesker. 

Balle 

kommer til. 

Undskyld, Hr. Jægermester, hvis jeg kommer 
i Vejen, men Konsulen dér yttrede før noget om 
Pengespekulation i Enkeltmands Interesse. Be- 
meldte Enkeltmand skulle da vel ikke mer' eller 
mindre være mig? Hvad? 

Balle. 
Nu skal jeg ganske gelinde sige Dem min 
Mening — — — 

Bøje. 
Deres Mening! De har jo ingen. 

Balle. 
Har jeg ingen? 

Bøje. 
Ikke mere end en Fonograf. 

Balle. 
En Fotograf! 

Bøje. 
En Fonograf, sagde jeg. De gjentager bare, 
hvad Bestyrelsen har sagt ind i Dem. 

Balle. 
Hør nu skal De vogte Deres Mund, for nu 
er det Dem, der kommer med Injurier. 

Bøje. 
Fonograf er ingen Injurie. At være Organ 
for Autoriteterne er ikke noget, der nedsætter en 
Mand i hans Medborgeres Omdømme. Tværtimod! 

Bøje. 
Lad ikke den megen Lærdom gjøre Dem 
rasende, gode Balle. Den, der behersker sig selv, 
siger den vise Salomon — — — 

Balle. 
Hvad Satan rager det mig, hvad den vise 
Salomon siger? 

Bøje. 
Nej, det er der forresten noget i. 

Balle. 

Pas De heller paa, hvad De selv siger. Det 

bliver vist det heldigste for Deres Sundhed. For 

i Længden lader jeg mig ikke gratis træde paa 

Tæerne af saadan en kjøbenhavnsk — Bønnehas. 

Bøje. 
Nu er De igjen i Kollision med Straffeloven. 
Bønnehas vil aldrig slippe levende gjennem Lands- 
Over- samt Hof- og Stadsretten. 

Balle. 
Nu skal jeg — — — 

Kommandør Gravesen. 
De Herrer maa være noget mindre højrøstede 
derhenne. 

Kommandør Gravesen 
— og 7 Stemmesedler var blanke. 

Heinrich. 
Jeg tillader mig at bringe Forsamlingen min 
Tak for den viste Tillid. 

Kommandør Gravesen. 
Hermed er Dagsordenen udtømt og General- 
forsamlingen hævet! 

Ringer. Almindeligt Opbrud. 

Beck 

hen til Grosserer Heinrich. 

Jeg har den Ære at krumme mig for den 
ny Formand. 

Heinrich. 
Tak; kjære Jægermester. 

Balle 

trykker Grossererens Haand. 

Til Lykke, Hr. Grosserer. 

Heinrich. 



Tak, Mester, Tak. ^ 

Til Beck. 

Ja, det var ellers et bevæget Møde. 

Beck. 

Ja, den Konsul Bøje, det er en spyds Ka- 
vallér. 

Heinrich. 
Bøje! ' 

sér sig om, at ikke flere harer ham. 

Gid Fanden havde ham! 

Balle. 
Ja, Gud give, han havde. 

— Tæppet falder. — 

TREDIE AKT. 



Formiddag. Dækket af Dommerskibet, en Bjærgnings- 
damper, omtrent midtskibs. Man ser til den ene Side lidt 
af Kommandobroen til den anden Nedgangen til Kahytten. 
Over Rælingen, som gaar langs Baggrunden, ser man ud over 
Fjorden. Det blæser stærkt, nu og da herer man Vindsted 
pibe i Takkelagen. Klart Vejr. 

Jansen staar og kigger forud. Han er en bred Mand« med et vejrbidt 
Ansigt, et polisk Smil og Ringe i Ørene. Marineblaa Jakke og Ben- 
klæder, rund Filthat. 

Skou 

kommer fra Faldrebs trappen ind over Rælingen. 

Goddag Jansen. 

Jansen. 
Naa var det Dem, der kom ombord! God- 
dag, Skou. 

Skou. 
Hvordan gaar det? Den er vel haard nok 
for de smaa Fartøjer idag? 

Jansen. 
Ja det kan nok hænde, de faar vasket sig 
derude. 

Skou. 
Der er vel nok nogle, der opgiver det. 

Jansen. 
Naa — aa! De skal jo ikke saa langt tilsøs. 
Mærkebaaden for de smaa Løb ligger ved Vageren. 
Nej Kutterne! — de faar Pine perse mig, hvad 
de har godt af. 

Skou. 
Ja der gaar vist ordentlig Sø derude. 

Jansen. 
Der staar en tyvebrændt Sø udenfor Revet, 
hul og krap som bare Satan. 

Skou. 
Er der nogen Strøm? 

y 

Jansen. 

Morderlig Norden Vande. De faar noget at 
bestille paa Krydset. 

Men det er, som det skal være. Med saadan 
en Lejlighed kan da et Fartøj vise, hvad det duer til. 

Skou. 
Hvem vinder? 

Jansen. 
Det gjør den, der kommer først. 

Skou. 
Hvem kommer da først, dybsindige Ulk? 

Jansen. 
I hvad Løb? 

Skou. 
I første. 

Jansen. 
I første Løb! Der bliver det Klø til Bryggeren. 
Engelskmanden er allerede et Par Kvartmil til 
Luvart af ham. 

Skou. 
Engelskmanden, det vil sige Konsulen. 

Jansen. 
Ja, Fartøjet er da engelsk. 

Beck 

kommer hurtigt op af Kahytten med Haanden for Munden og løber 

hen til Rælingen. 

Skou 

smilende til Jansen. 

Jægermesteren er nok ikke søstærk. 

Jansen. 
Ja, kan De nu begribe, hvordan Fanden noget 
Menneske kan faa Anledning til at vende Kalunet 
her ombord? Vi ligger jo, som vi laa i en 
Rendesten. 

Kigger forud. 

Go-on er snart ved andet Mærkefartøj. 

Skou. 
Hvem startede først? 

Jansen. 
Det gjorde Freja. Nydelig Start forresten. 
Go-on var et Par Minutter efter. Paa Sløren 
fulgtes de pænt ad. Bryggeren løber sgu ikke 
saa galt, naar bare han har lidt Stik paa Skjø- 
deme. Men saasnart de var drejet til, såa skulde 
De sikken en Lussing, Konsulen gav ham. 

Beck 

kommer hen til dem, tørende sig om Munden. 

Hvem er det, Konsulen har givet en Lussing? 

Jansen. 
Det er Brygger Schwalbe. 

Beck. 
Har han slaaet Schwalbe? 

Jansen. 
Ja, det er, hvad han har. 

Beck. 
Nu har jeg hørt det med! Det er dog Satan 
til Menneske! 

Og hvad gjorde Bryggeren? 

Jansen. 
Ja hvad skulde han gjøre? 

Beck. 
Tog han imod det? 

Jansen. 
Det var han nok nødt til. 

Bech. 
Det var som Fanden ! Han er jo meget større. 

Jansen. 
Jamen den anden er meget hurtigere — og 
det er det, det kommer an paa. 

Beck. 
Hvornaar var det? 

Jansen. 
Hvilket? 

Bech. 
At han slog ham. 

Jansen. 
Det gjorde han, ligesaasnart de kom bidevind. 

Beck. 
Hyornaar, siger De? 

Skou. 
Det er Konsulens Kutter, der har slaaet 
Bryggerens — paa Sejladsen. 

Beck. 
Naa ikke andet! 

Skou. 
Nej, andet er det ikke. 

Jansen. 
Men det er rigtignok bare det, det hele 
drejer sig om. 

Beck. 
Sejler den da ikke godt. Bryggerens Kutter? 
Hvad, Kaptejn? 

Jansen. 
Jo-o. Den sejler meget godt — men den 
er for længe om det. 

Beck. 
Hvem fører den? 

Jansen. 
Det gjør en Søofficer — véd ikke, hvad 
han hedder. 

Beck. 
Konsulen sejler nok selv Go-onl 

Jansen. 

Han sidder altid selv tilrors. Men han for- 

staar Pine perse mig ogsaa at sejle et Fartøj? 

Man skulde ikke tro det, naar man sér ham 

med hans Næseklemmer og den Slags Dikkumdej. 

Skou 

tU Beck. 

Jægermesteren har faaet nok af Bordets 
Glæder? 

Beck. 
Ja, fy for den Lede! I saadan en kvalm 
Box. Der stinker af Maskinolie og Bøf og 

uldne Tæpper. Jeg maatte sgu op igjen med 
alt det, jeg havde faaet ned — og lidt til, 
tror jeg. 

Skou 

lér. 

Beck. 
Det er noget godt Snyderi. 

Jansen. 
Ja, der bliver ikke megen Forslag i Maden 
paa den Manér. 

Beck. 
Men des' bedre Appetit faar man vel til 
Middagen. Foreløbig vil jeg nu forsøge mig 
med en Cigar. 

Byder Skou. 



Skou. 



Nej Tak. 



Beck. 



De, Kaptejn? 



} 



Jansen. 
Jeg siger Tak, hvis jeg maatte have Lov 
^t vente til siden. 

Beck. 
Som De vil. 

Vil stikke Futteralet i Lommen. 

Jansen 

standser ham. 

Ja Tak — Cigaren kan jeg godt tage med 
det samme. 

Beck. 
Værs'god. 

Tænder henne i Læ af Kommandobroen. 

Jansen. 
Hør, Skou, hvad er det egentlig for en 
Redelighed med den Svinepest, der snakkes om? 

Skou. 
Tja 

Jansen. 
Dér har vel Grossereren tabt mange Penge? 

Skou. 
Tabt! Med et Smil. Det tror jeg dog ikke. 

Beck 

ved Rælingen kiggende forud. 

Hvad mon det er for en, den, der er forrest 
af de smaa? 



125 



Jansen. 

Det er Nordmanden. 

Ja, det er en lille Satan til at æde sig op 
under Vinden. Saasnart han drejer til, tager han 
sin Klyver. Saa har han dobbeltskaaret Tallie 
baade paa Rakket og i Halsen, saa han kan 
sætte Sejlet saa kant, at det derrOnde gale mig 
staar ligesom et Trommeskind. Og saa marcherer 
han lige rakt op i Vindøjet. 

Beck 

sér et Øjeblik paa Jansen. 

Det mesopotamiske Sprog er et underligt 
Sprog. 

Jansen. 
Hva' faller? 

Beck. 
Jeg forstod ikke et levende Kvæk af Deres 
Forelæsning. 

Jansen 

leende. 

Jo, sér De, Hr. Jægermester, Halsen véd 
De da, hvad er 

Beck. 

Ja, hvad for en Hals? Og hvad er det for 
noget Rak, De taler om? 

Jansen 

leende. 

Jo, se nu her — — — 

De gaar tilbage, idet Jansen forklarer for Jægermesteren. 



Op fra Kahytten kommer: Kampdommeren, Kammerherre 
Due, Grosserer Heinrich, Fru og Frk. Heinrich, Fru og 
Frk. Schwalbe, Kommandør Gravesen, Balle, Løjtn. 

Jensen og flere. 



Heinrich 

til Kampdommeren. 

Ja, strænge Hr. Dommer, nu haaber jeg, De 
gaar styrket til Deres anstrængende Hverv. 

Dommeren, 

eu ældre Søofficer. 

Ja, nu kan jeg nok tage en Tørn igjen. 
Man maa jo arbejde for Føden. 

Op paa Kommandobroen. 

Heinrich. 
De skal faa Kaffe og Cigarer bragt op. 

Dommeren. 
Det er godt. 

Kammerherre Due, 

en Mand paa ca. Halvfjerds, hvidt Haar og hvid Moustache. Han 
er temmelig døv og taler med lidt Akcent. 

En noget stejl Trappe. 

Fru Heinrich 

meget højt. 

Aa, det gik jo meget godt! 

Kammerherren. 
Beundrer Fruen. Klattrer jo som en — en 
som en klatterer jo fortræffelig — 

Gudskelov 1 

Fru Heinrich. 
Naar Skibet ligger stille, er det jo ingen Sag. 
Ah! det er dejligt at faa lidt frisk Luft igjen. 

Kammerherren. 
Ret en afskyelig Blæst! 

Heinrich. 
Kammerherren skulde tage Kappen paa. 

Harriet. 
Maa jeg ikke hjælpe? 

Beck 

kommer til.. 

Nej, lad dog mig, Frøken. 

Kammerherren. 
Tak, unge Mand, Tak! Behøver ingen 
Hjælp, Gudskelov. — Bedre op i Nakken! Saa- 
dan. Tak. 

Fru Heinrich. 
Jeg véd ikke, om Jægermester Beck blev 
forestillet for Kammerherren? 

Kammerherren. 
Glæder mig. — Hvorledes var det? 

Beck. 
Beck. 

Kammerherren. 
Ah! Beck. — En Søn af Deres Hr. Fader, 
kan jeg tænke, den gamle HoQægermester, min 
gode Ven. — Glæder mig. 

Fru Heinrich 

til Heinrich. 

Heinrich, jeg kan ikke hele Tiden under- 
holde Kammerherren. Jeg er allerede ganske 
hæs. 

Heinrich. 
Ja, jeg har virkelig saa meget at tage Vare. 
Lidt Assistance synes jeg dog — — — 

Fru Heinrich. 
Ja, saa maa Du ialtfald skaffe mig en Raaber. 
Det findes der vel herombord. 

Heinrich. 
Harriet! Du maa ogsaa tage Dig lidt af 
Kammerherren. 

Harriet. 
Herregud! Nu har han jo Beck. 

Heinrich. 
Og af Frk. Schwalbe — og Fruen. 

Harriet. 
Det er det, Fa'er kalder at komme ud og 
more sig. 

Gaar hen til F'ni og Frk. Schwalbe. 

Heinrich 

til Jansen. 

Naa, Jansen, hvordan gaar det? 

Jansen. 
Jo Tak, Hr. Grosserer. . 



130 



Heinrich. 

Jeg mener med Kutterne. Hvad er det? 
Der er jo allerede en paa Sløren indefter. 

Se engang, Kommandør, det maa jo være 
Freja. 

Kommandør Grayesen. 
Ja, det maa det. 
Aa, Jansen, har De en Kikkert? 

Heinrich 

Gnider sig i Hænderne. 

Det kan nok være, den har smurt Konsulen. 
Kommandør Gravesen 

med Kikkerten — som Jansen har givet 'ham — for Øjnene. 

Hvad Pokker! 

Balle. 
Det har aldrig i sine Dage været Freja. 

Kommandør Gravesen. 
Nej — jeg synes heller ikke, men — — 
jeg kan ikke faa fat i Mærkeflaget. 

Balle. 
Det behøver man da ingen Mærkeflag for 
at se. Det er Engelskmanden. 

Heinrich. 
Er det Konsulen? Hvad, Jansen? 

Jansen. 
Ja, det er Go-on, Hr. Grosserer. 

Heinrich. 
Hvordan Pokker gaar det til? 

Kommandør Gravesen. 
Har han opgivet det? 

Jansen. 
Nej. Han er udenom begge Mærkefartøjer. 

Balle. 
Saa skulde ogsaa den Onde lyne og 
gale 

Heinrich. 
Men hvordan er han kommen saa langt 
forud? 

Kommandør Gravesen. 
Det er altsaa Freja, der endnu er paa 
Krydset? 

Jansen. 
Det er det. 

9' 

Heinrich. 
Har Freja da havt Havari? 

Jansen. 
Nej. -^ 

Heinrich. 
Eller kludret? 

Kommandør Gravesen. 
Hvorfor skulde Freja kludre? Det er jo 
Ellinger, der fører den. 

Balle. 
Det er mer' eller mindre det kreperligste, 
jeg endnu har været med til. "^ 

Bare jeg havde været ombord. 

I 

I 

i 

Kommandør Gravesen. 
Men hvordan kan det hænge sammen? 
Hvad, Jansen? Freja er dog sikkert bleven 
godt sejlet. 

Balle. 
Den er Fanden er den! 

Kommandør Gravesen. 
Hvad véd De om det? 



133 



Balle. 
Jeg véd ingenting. Og det er nok præcis 
ligesaameget som De véd, Hr. Kommandør. 
Men jeg kjender Fartøjet, og jeg tør svare for, 
det skulde blevet noget andet, havde jeg været 
ombord. 

Kommandør Gravesen. 
Nonsens ! 

Heinrich. 
Men hvad forkert har de da gjort der- 
ombord? Hvad Mester? 

Balle. 

Ja, hvor Fanden kan jeg vide det? 

Mens vi har siddet hemede og bikset med 
vores Bøf, kan de jo have lavet mange Frika- 
deller derombord. 

Kommandør Gravesen 

med Kikkert for Øjnene. 

Men — — — hvad Pokker er det? Han 
fører jo Topsejl! 

Heinrich. 
Schwalbe? 

Kommandør Gravesen. 
Nej, Konsulen. 

Jansen. 
Ja, han satte sin lille Top, da han var 
drejet om Mærkebaaden. 

Heinrich. 
Lapseri ! 

Kommandør Gravesen. 
Og saa har han Gud døde mig Reb i 
Sejlet! Det skulde han hellere have stukket ud 
end at ligge og skabe sig med Topsejl i det 
Vejr. 

Jansen. 
Det er mere praktisk at sætte en lille Top, 
Hr. Kommandør, end at ligge ude i Søen og 
stikke Reb ud. 

Kommandør Gravesen. 
Saa? mener De det? Jeg mener nu, det er 
noget Svineri! Det er aldeles ikke sømands- 
mæssigt. 

Jansen. 
Aa-aa! 

Kommandør Gravesen 

til Fru Heinrich, der har nærmet sig. 

Jeg er vis paa at Fruen endogsaa kan se, 
at det sér hæsligt ud med Topsejl til rebet Sejl. 

Fru Heinrich. 
Jeg forstaar mig ikke derpaa, Hr. Gravesen. 
Men, hvad der er praktisk, finder jeg i Regelen 
ogsaa kjønt. 

Kommandør Gravesen. 
Det var meget! 



Fru Schwalbe, 

en pyntet Dame paa ca. 50, til Heinrich. 

Jeg har saamænd ikke faaet sagt Tak for 
Mad til Grossereren. 

Trykker hans Haand. 

Tusind Tak! 

Til Fru Heinrich. 

Det var virkelig en dejlig Frokost. Jeg 
undrer mig sandelig over, at de kan gjøre det 
saa pænt med det usle lille Kjøkken, de har 
herombord. 

Har De sét det, Fru Heinrich? 

Fru Heinrich. 
Nej. 

Fru Schwalbe. 

Det er ved Gud i Himlen saadan, at man 
maa gaa udenfor, naar man skal vende sig 
derinde. 

Rosa! 

Frk. Rosa. 

En lille, pyntet og koket ISaars Fro'ken. 

Hvad skal jeg, Mo'er? 

Fru Schwalbe. 
Pas endelig paa, min søde Pige, at Du ikke 
kommer til at røre ved noget forkert. 

Rosa. 
Ja, jeg skal nok passe paa. 

Fru Schwalbe 

til Fru Heinrich. 

Jeg er altid saa angst for Maskiner og saa- 
dant noget. 

Hvor det er uheldigt, at det skulde blive 
saadant et Vejr idag. Det har været saadan et 
velsignet Vejr hele Ugen. 

Fru Heinrich. 
Det er jo netop godt Vejr til Kapsejlads. 

Fru Schwalbe. 

Gud! hvor kan De sige det, Fru Heinrich? 
Ja, naturligvis, De har jo Deres Mand paa det 
tørre, men jeg er virkelig saa bange for Schwalbe. 

Rosa! 

Rosa. 
Ja, Mo'er! 

Fru Schwalbe. 
Du maa endelig ikke læne Dig ud over 
Rækværket — eller hvad det hedder. 

Rosa. 
Herregud! Mo'er, jeg er da ikke noget Barn. 

Fru Schwalbe. 

De unge er altid saa uforsigtige — og bag- 
efter saa er det for sent. 

Ikke sandt, Fru Heinrich, man kan ikke være 
for paapasselig. 

Fru Heinrich. 
Jo, det synes jeg næsten, man kan. De 
unge skal dog engang lære at staa paa egne Ben. 

Fru Schwalbe. 
Gud ! hvor De er lykkelig, Fru Heinrich, at 
De kan tage det paa den Maade. Det kan jeg 
nu ikke. 

En Stewart 

byder heode Kafle. 

Fru Schwalbe. 
Tænk skal vi ogsaa have Kaffe, Tusind 
Tak! — Det er saamænd ikke for det, for Rosa 
er sandelig i alle Maader en rigtig fornuftig Pige, 
det ved Gud, det vilde være Synd at sige andet. 
Ikke Spor af dette nymodens. De véd — tvært- 
imod ! hun har den yndigste Tankegang, — men 
alligevel — — — Aa, Rosa! 

Rosa. 
Hvad er der nu, Mo'er? 

Fru Schwalbe. 
Har Du faaet Kaffe, Rosa? 

Rosa. 
Ja, jeg har. 

Fru Schwalbe. 
Aa vær endelig forsigtig, min søde Pige, at 
Du ikke spilder paa Dig. 

Rosa 

vrisser. 



Aa-aa! 



Heinrich 

gaar forbi. 

Naa, Damerne har faaet Kaffe? 

Fru Schwalbe. 
Jo, tusind Tak, Hr. Grosserer. 

Heinrich. 
Det varede nok lidt længe. 

op paa Kommandobroen. 

Fru Schwalbe. 
Det er rigtignok en mageløs Mand, De har, 
kjære Fru Heinrich. Som han forstaar at tage 
sig af al Ting! 

Fru Heinrich. 
Det er jo hans Pligt idag som — — — 

Fru Schwalbe. 
Pligt ! Ak Gud ja, kjære Fru Heinrich, men 
hvormange Mænd gjør deres Pligt? Ja, jeg tænker 
saamænd ikke paa Schwalbe — men i det hele 

taget. Nej, véd De hvad, Grossereren er sande- 
lig sjælden. 

Er han forresten ikke oprindelig født her i 
Byen? 

F'ru Heinrich 

smilende. 

Jo — oprindelig. 

Kommandør Gravesen. 
Damerne fryser vel ikke? 

Fru Schwalbe. 
Ja varmt er her skam ikke. Det er den 
ækle Blæst. Véd De hvad, Fru Heinrich, jeg 

tror, at dér henne bag Skorstenen men 

hvor blev nu Rosa af? Rosa! 

Kommandør Gravesen. 
Hun er under Løjtnant Jensens Beskyttelse. 
Fruen behøver ikke at være urolig. 

Fru Schwalbe. 
Naa, Gud være lovet! 

Hun gaar tilside sammen med Fru Heinrich og Kommandør Gravesen. 

Kammerherren 

kommer frem med Beck. 

Hvad er nu det, dér kommer? 

Beck. 
Det er Go-on. 

Kammerherren. 
Hvad for noget? 



Heinrich, 

der er kommen ned fra Kommandobroen. 

Det er Konsul Bøjes Kutter. 

Kammerherren. 
Saa? — Kommer altsaa først — Gudskelov! 

Heinrich. 
Ja, jeg siger nu ikke Gudskelov. 

Kammerherren. 
Véd det nok, min kjære Grosserer, véd det 
nok. Det er nu saadan — en Vane — — — 

Heinrich. 
Nej, Kammerherren misforstaar mig. Jeg 
mener blot, at jeg ikke er glad ved, at Konsulen 
vinder. 

Kammerherren. 
Ikke glad — hvorfor ikke? 

Rosa. 
Aa! De er vist ikke saadan at tage Pippet fra. 

Fru Schwalbe 

udenfor SceneD. 

Rosa! 

Løjtnant Jensen. 
Det var den moderlige Røst! 

Rosa. 
Hvor skal vi flygte hen? 

Løjtnant Jensen. 
Op paa Kommandobroen. 

Rosa. 
Ad den Stige? 

Løjtnant Jensen. 
Ja, bare hurtig! 

Rosa. 
De skal foran. 

Løjtnant Jensen. 
Nej, Damerne først, sagde Matrosen — — 

Løjtnant Jensen. 
Det er blot en lille Overhaling. 

Rosa. 
Det sér skrækkelig farligt ud. Den har . 
Siden helt under Vand. 

Løjtnant Jensen. 
Ja, naar man sejler, kommer man let i 
Nærheden af Vandet. 

Rosa. 
Gud! De er vist rædsomt forvoven. Løjt- 
nant Jensen. 

Løjtnant Jensen. 
Jeg er bare Sømand. 

Rosa. 

Det maa være raskt at være Sømand. Men 
at være en Sømands Kone — uha! 

Jeg vilde aldrig faa Mod til at gifte mig 
med en Søofficer. 

Løjtnant Jensen. 
Det maa De Pine Død ikke sige, Frøken 
Schwalbe. De tager rent Pippet fra mig. 

Rosa. 
Jo, det gjør vi rigtignok. 

Harriet. 
De skulde hellere være bleven hernede; der- 
oppe staar Kampdommeren ivejen! 

Fru Schwalbe. 
Men Gud, Rosa! Hvordan er Du dog kom- 
men derop? Kom dog for Guds Skyld ned igjen. 
Barn! 

Rosa. 
Ja, kom Løjtnant Jensen, vi skal ned og 
vifte. 

Fru Schwalbe 

til Kommander Gravesen. 

Er det ikke Schwalbe, der er foran? 

Kommandør Gravesen. 
Nej, desværre. 

Fru Schwalbe. 

Gud! Saa bliver han da i et skrækkeligt 

Humør. 

Heinrich 

til Rosa. 

Den Kutter har slaaet Deres Faders, Frøkea 
Rosa. 

Rosa. 
Nej har den! Det har Fa'er rigtig godt af. 

Fru Schwalbe. 
Men Rosa! Hvad er det, Du siger? 

Rosa. 
Jo, Fa'er kan slet ikke taale at vinde hver 
Gang. Han bliver saa vigtig. 

Fru Schwalbe. 
Men Barn dog, vil Du tie stille! 
Jeg forsikrer Dem, kjære Fru Heinrich, hun 
mener ikke et Ord med, hvad hun siger. 

Fru Heinrich 

ser efter Go-on. 

Den sér forresten godt ud. 

Kommandør Gravesen. 
Det finder jeg ikke. 

Go-on stryger forbi. De unge Piger vifter. Der lyder et enkelt Bravo, 
og forude fra høres et Hurra fra Matroserne. 

Heinrich 

til Jansen. 

Hvad var det? 

Jansen. 
Det var Folkene, der gav den et Hurra. 

10" 

Heinrich. 
Hvem har bedt dem om det? 

Jansen. 
Det er der ingen, der har, Hr. Grosserer. , 

Det Hurra kom ganske af sig selv. 

Heinrich. 
Vil De saa sørge for, at der ogsaa kommer 
j et Hurra — ganske af sig selv — naar Freja 
kommer ind. 

Jansen. 
Vel, Hr. Grosserer. 

Heinrich. 
Det var forresten et svært Forspring Go-on -h 

havde faaet. — Ikke sandt, Jansen? 

Jansen. 
Jo vel, Hr. Grosserer. 

• Heinrich. 
Og hvordan har den faaet det? 
Hvad, Jansen? 

Jansen. « 

Ja — den maa jo desværre have sejlet 
hurtigere, Hr. Grosserer. 

Heinrich. 
Er Freja bleven daarligt sejlet? 

Jansen. 
Det kan man ikke sige. Men med Gros- 
sererens Tilladelse, saa er Konsulen vel nok mere 
dreven. 

Heinrich. 
Men det kan da ikke være det alene. 
Vel Jansen? 

Jansen. 
Det kan det vel ikke, Hr. Grosserer. 

Heinrich. 
De mener altsaa, at Fartøjet er bedre? 

Jansen. 
Ja, hvis Grossereren ikke har noget derimod, 3 
saa mener jeg netop som Grossereren siger. 

Heinrich. 
Det vil blive det samme hver Gang de sejler 
sammen. Hvad, Jansen? 

Jansen. 
Det vil blive det samme om igjen, Hr. 
Grosserer. 

Heinrich. 
Freja er dog ellers et godt Fartøj. 

Jansen. 
Vel er det det, Hr. Grosserer, men — — 

Heinrich. 
Men hvad? 

Jansen. 
Ja, det er dog alligevel et Fartøj, som kom- 
mer længere paa to Dage end paa én. 

Heinrich. 
Naa, De kan ogsaa være vittig. 

Til Balle. 

Det var et forbandet ærgerligt Resultat, min 
gode Balle. Nu bliver Konsulen saa vigtig, saa 
han ikke véd, paa hvad Ben han skal staa. 

Gaar. 

Balle 

efter ham. 

Saa faar han sgu sætte sig ned, Hr. Gros- 
serer ! 

Jansen. 
Han er gnaven i Ansigtet, Grossereren. 

Balle. 
Det er jeg mer' eller mindre ogsaa. 

Jansen. 
Det nytter ikke noget, Balle. 

Balle. 
Det véd jeg sgu nok, Jansen. 

Jansen. 
Véd Du, hvad Du skulde. Balle? 

Balle. 
Véd Du det kanske? 

Jansen. 
Ja. Du skulde se paa Konsulens Fartøj. 

Balle. 
Naa, saa det mener Du. 

Jansen. 
Og saa skulde Du lukke dine Glugger rigtig 
godt op. 

Balle. 
Og hvorfor skulde jeg det? 

Jansen. 
Fordi der er noget at lære. 

Balle. 
Ja jeg skal den Onde lyne mig lære Dig, 
kan Du tro. 

Jansen gaar. 

Hov! Hvor skal Du hen? 

Jansen. 
Kan Du holde Mund med det, hvis jeg siger 
Dig det? 

Balle. 
Du sér saa Fandens vittig ud, saa Du skulde 
formodentlig slet ingen Steder hen, hvad? 

Jansen. 
Jo jeg skulde. Jeg skulde hen og afsted- 
komme lidt Begejstring mellem Mandskabet, forat 
Freja ogsaa kan faa sig et Hurra. 

Gaar forud, nikkende til Balle. 

Balle. 
Naa saa Du gjør Nar af Folk! Den Slags 
Avekattestreger synes jeg ellers Du skulde være 
vokset fra. He! Saadan en en 

Til Skou, der kommer gaaende. 

Skou! 

Skou. 
Hvad godt. Mester? 

Balle. 
Véd De, hvad Jansen er? 

Skou. 
Hvor Jansen er? 

Balle. 
Ikke hvor han er, men hvad han er! 

Skou. 
Jansen! Ja vel véd jeg det! 

Balle. 
Nej De véd ikke. Men nu skal jeg sige a 
Dem det. Han er en Avekat! 

Gaar. 

Skou 

ser forbavset smilende efter ham. 



Harriet 

kommer ind. 

Men Skou! Hvor er De dog henne? 

Skou. 
Ja for Øjeblikket er jeg her. 

Harriet. 
Jeg har jo slet ikke sét Dem hele Dagen. 

Skou. 
Det gaar pludselig op for Dem nu? 

Harriet. 
Ja. 

Skou. 
Saa kan jeg altsaa ikke smigre mig med, 
at De har savnet mig. 

Harriet. 
Det har jeg skam ikke havt Tid til. 

Skou. 
Har De havt saa travlt? 

Harriet. 
Ja. 

Skou. 
Hvormed ? 

Harriet. 
Aa — med Faders Gjæster. 

Skou. 
Med Jægermesteren? 

Harriet. 
Blandt andre. — Forresten synes jeg, det 
snarere er Dem, der har travlt med Jægermesteren. 

Skou. 
Jeg? 

Harriet. 
Ja De! Har De noget imod ham? 

Skou. 
Nej. Han er mig ganske ligegyldig. 

Harriet. 
Hvorfor hakker De da altid paa ham? 

Skou. 
Fordi — • han ikke ogsaa er Dem ligegyldig. 

Harriet. 
Saadan noget har De slet ikke Lov at sige. 
Det er stygt af Dem. 

Skou. 
Ja — maaske. 

Harriet. 
Og det er forresten ogsaa dumt. De vinder 
ikke derved. 

Skou. 
Nej, jeg taber naturligvis. 
Ja, jeg er umulig. 

Harriet. 
Ikke mere end De selv gjør Dem. 

Skou. 
Har jeg da ikke allerede gjort mig det.? 

Harriet. 

Nej ; men jeg kan ikke lide den Tone, hvori 
De taler om Beck. Han taler altid saa net om 
Dem. 

Skou. 

Ja, det kan han sagtens. Hvis jeg ejede 
Gods og Guld og grønne Skove og kunde være 
sammen med Dem fra Morgen til Aften, saa 
skulde jeg ogsaa nok være elskværdig og tale 
net baade om Beck og Balle og KammerheiTe 
og Kommandør. 

Harriet. 
Kommandøren vil jeg skjænke Dem, men 
de andre tre er virkelig skikkelige. — Kammer- 
herren er dejlig, men lidt anstrængende. 

Skou. 
Han skal nydes i smaa Doser. 

Harriet. 
Kjender De ham? 

Skou. 
Ja, Død og Pine! En af vore mest frem- ^ 
ragende Idioter — Gudskelov! 

Harriet. 
Men Skou dog! Hvor tor De tale saadan 
om Kammerherren? 

Skou. 
Det var da ikke godt, jeg allerede skulde 
have Respekt for Rangforordningen. Den kom- 
mer først, naar man selv kan gjøre sig Haab 
om at blive indrangeret. 

Harriet. 
De bliver aldrig Kammerherre. 

Skou. 
Nej! Det tror jeg heller ikke, Men, hvis 
jeg ikke tager fejl af Vejen og stadig holder mig 
til den rigtige Side, saa kunde jeg vel nok med 
Tiden blive — Kommerceraad. 

Harriet. 
Velbekomme! 

Skou. 
De ynder ikke den Titel? 

Harriet. 
Ikke saa overdrevent. 

Skou. 
Synes De bedre om Jægermester? 

Harriet 

truer. 

Skou ! . 

Skou. 
Hør, hvad havde De givet Jægermesteren 
at spise dernede? Det bekom ham aabenbart 
ikke vel. 

Harriet. 
Fy! De skulde gaa hen i en Krog og 
skamme Dem. 

Skou. 
Gaar De med? 

Harriet 

leende. 

Nej! 

Skou. 
Saa vil jeg hellere skamme mig her. 

Harriet. 
Farvel, Skou. 

Skou. 
Nej, De maa ikke gaa. — Frk. Harriet! 
Der er noget, jeg vil spørge Dem om. 

Harriet. 
Hvad er det? 

Skou. 
Ja — nu har jeg skam glemt det. 

Harriet. 
De glemmer hurtigt. Farvel. 

Skou. 
Nej, nu véd jeg det. 

Harriet. 
Hvad var det da? 

Skou. 

Jeg vilde gjærne — spørge Dem om 

— om, hvorledes De har det. Det er 

saa længe siden, jeg har set Dem. 

Harriet. 
Jeg maa nok snarere spørge om, hvorledes 
De har det. 

Skou. 
Tak, med mig er det kun saa la la. Jeg 
er desværre svag — kan ingenting taale — 
hverken at sé Dem eller ikke at sé Dem. 

Harriet. 
Ja, saa kan jeg altsaa ingenting gjøre for 
Dem. Det er mig da altid en Trøst. 

Skou. 
Det er slet ikke Dem, der trænger til Trøst. 
Det er mig. 

Harriet. 
Hør, Skou, gaa ikke hen og faa Medliden- 
hed med Dem selv. Det er noget af det værste 
et Menneske kan forfalde til. 

Skou. . 
Saa lad være, at give mig Anledning dertil. 

Harriet. 
Er det Freja, .dér kommer? 

Skou. 
Ja, det er. Vil De danse med mig iaften, 
Frk. Harriet? 

Harriet. 
Ja, det vil jeg gjæme. Den er langt bag- 
efter. 

Skou. 

Første Dans? 

Harriet. 
Den danser man vist med sin Bordkavallér. 

Skou. 
Og jeg maa ikke tage Dem tilbords? 

Harriet. 
Jeg véd ikke — jeg tror ikHe, Fader vil 
synes om det. — De skal ikke smile saa haan- 
ligt, fordi jeg nødig vil have, De skal gjøre 
noget, som Fader ikke vil synes om. 

Balle, 

der har drukket Cognac, sammen med Grosserer Heinrich, 
Kommandør Gravesen, Beck o. fl. kommer frem paa Scenen. 

Der skal De sé. Kommandør! Der staar 
mer' eller mindre de glade unge Mennesker og 
bryder sig fejl om det hele. 

Hvadbeha'r, Skou? De sér forresten ikke 
saa overstadig lystig ud. 

Til Harriet. 

Han er nok ikke mere end mellemfornøjet, 

hvad lille Frøken; og det i Deres nysselige Sel- 

11 



162 



skab! Ja, sikken en Ungdom! Fy for Fanden! 

Nej, da vi var unge, hvad Kommandør? 
Aa, Gud bevar's! 

Hør sig mig, Skou, kjender De Grossererens 
Cognac? For ellers skulde De sé at gjøre dens 
Bekjendtskab. Den smager nydelig, vil jeg sige 
Dem. Og saa er det ligesom den giver en et 
mere manerligt Syn paa denne Verdens Be- 
drøvelighed — og det er det, der mangler Dem, 
Skou — hvorfor, det maa Vorherre vide. 

Harriet 

til Kommander Gravesen. 

Nu er vel Freja snart inde? 

Kommandør Gravesen. 
Ja, det varer ikke længe. 

Balle. 
Det skulde det ogsaa forbandet nødig. 
Skjønt jeg er snart ligeglad. Det er omtrent 
saa skidt, som det kan blive. Hvad siger De, 
Jægermester? 

Bech. 
Jeg siger ingenting — naar jeg ikke véd, 
hvad jeg skal sige. 

Kommandør Gravesen. 
Det er ualmindelig fornuftigt. 

Bech. 
Jeg kan ikke rigtig klare mig her mellem 
Søens Fyrster og Hertuger. 

Balle. 
Det var sgu nogle raske Hertuger! 

Kommandør Gravesen. 
Nej, paa Væddeløbsbanen ! Hvad, min kjære 
Jægermester? 

Beck. 
Ja, dér har man da kunnet være med. 

Kommandør Gravesen. 
Ja, jeg er nu ikke Rytter — jeg er jo Sø- 
officer, men — — — 

Beck. 
De var saamænd heller ikke bleven det, 
havde De været Landofficér. 

Kommandør Gravesen. 

Hvadfornoget.^ 

11* 

Beck. 
Der er ikke én Officer i hele Hans Majestæts 
Armé, der kan sidde overskrævs paa en Hest. 

Kommandør Gravesen. 
Nej, hør véd De hvad! 

Beck. 

Det er der ikke. 

Se nu f. Eks. Løvenborg — af Husarerne 
— han skulde dog være deres bedste. Og hvor- 
dan gik det saa ham med Flying Star} 

Kommandør Gravesen. 
Ja, hvordan gik det? 

Beck. 

Det gik begribeligvis saadan, at hun re- 
fuserede ved Stengjærdet. Og dér blev han saa 
ganske fanatisk ved at ride lille Volte, mens vi 
andre jumpede videre. Og den Hoppe vandt jeg 
med iforfjor — begge Dagene. 

Men jeg havde sagt ham det; jeg havde 
sagt ham, at han fik hende aldrig over, for det 
var den arrigste Mær, jeg nogensinde — 

Kommandør Gravesen. 
Hm! hm! 

Beck. 
Ja, undskyld — men det var det nu. 

Balle. 
Med Forlov, hvordan fik De den da over? 

Beck. 
Jeg maatte saa at sige bære hende over. 

Kommandør Gravesen. 
Det forstaar jeg ikke. 

Beck. 
Det gjorde Løvenborg heller ikke. Men 
den lille Baron Cederskjold, han forstod det, for 
han sagde til mig: „Du rider alldeles ofverdådig, 
och så år Du stark som en bjorn." Og det er 
korrekt! 

Balle. 
Jeg har engang i en Cirkus sét en stærk 
Mand bære en Hest, men der var rigtignok ingen 
Forhindringer. 

Munterhed. 



Å 

Fru Schwalbe. 
Jeg har blot én Ting mod de Væddeløb, 
Hr. Jægermester; jeg synes ikke, at De skulde 
slaa Hestene med Pisken. 

Beck. 
Hvad synes De da, vi skulde slaa dem 
med, naadige Frue? 

Fru Schwalbe. 
Aa, De véd jo godt, hvad jeg mener. 

Balle, 

der har kigget agter efter. 

Jeg tror, ..nden frisere mig! Aa, 

Hr. Grosserer — sér De, hvem dér kommer? 

Heinrich. 
Hvor? 

Balle. 
Hér! I Jollen! 

Kommandør Gravesen. 
Hvem er det? 

Balle. 
Det er mer' eller mindre Konsul Bøje er det. 



Kommandør Gravesen. 
Han vil borde Dommerskibet! 

Heinrieh. 

Det lader tJI det. 

Kommandør Gravesen. 
Forat høste sine Laurbær. Det kalder jeg 
et stærkt Stykke. 

Balle. 
Han er ikke forknyt af sig. 

Kommandør Gravesen. 
Efter den Skandale paa Genpalforsamlingen ! 

Beck. 
Han gaar paa med krum Hals. 

Kommandør Gravesen. 
Det er frækt! Det er uhørt! 

Kammerherren 

Hvad er det? 

Kommandør Gr 
Det er uhørt. 

Kammerherren. 
Hvad er uhørt? 

Kommandør Gravesen. 
Det er Konsul Bøje, vi taler om. 

Kammerherren. 
Bøje — kjender ham ikke. 

Heinrich. 
Han kommer snart ombord. 

Kammerherren. 
Faar ham altsaa at se — Gudskelov! 

Kommandør Gravesen. 
Det er en farlig Person. 

Kammerherren. 
Farlig — hvordan? 

Kommandør Gravesen. 
En revolutionær! 

Kammerherren. 
Hvad siger De! 

Kommandør Gravesen. 
Jeg siger: en revolutionær. 

Kammerherren. 
Hører det nok. Behøver ikke at raabe saa højt. 

Kommandør Gravesen. 
Jeg troede Kammerherren spurgte om, hvad 
jeg sagde. 

Kammerherren 

til Grosserer Heinrich. 

Hvorledes kommer en saadan Person her? 

Heinrich. 
Han er Medlem af Foreningen. 

Kammerherren. 
Ligefrem Medlem! Ja saadan er Tiden. 
Stadig sér man Revolutionens Hydra stikke et 
af sine mange Hoveder op allevegne. Jeg siger: 
Knus dem! 

Kommandør Gravesen. 
Bravo! 

Kammerherren. 

Jeg er tolerant og liberal — hvor det er 
tjenligt — Gudskelov! Men paa det Gebet kjen- 
der jeg ingen Pardon. 

Véd De ellers, hvordan det vilde ende? 

Kommandør Gravesen. 
Nej. 

Kammerherren. 
Heller ikke godt at vide. For det er alle- 
rede kommen saavidt, at ved sidste Folkethings- 
valg stemte to af mine egne Bønder paa min 
Modkandidat. — Véd ikke, hvad De synes? 

Kommandør Gravesen. 
Uforskammet! 

Kammerherren. 
Uhyre uforskammet! Men de døde heller 
ikke i Synden. 

Kommandør Gravesen. 
Nej, det haaber jeg da ikke. 

Kammerherren. 
Plejer at have Krammet paa mine Under- 
givne. Disciplin er en — en Nødvendigheds- 
artikel. 

Balle. 
Ja, Gud bevar's! 

Kammerherren. 
Da jeg i sin Tid tjente min Konge som 
Officer, tog jeg altid mine Rekrutter for mig. 

saa' paa dem — saadan — og sagde: Her, 
Folk, her sér I Jeres Kaptejn. I det civile og 
det selskabelige Liv er Jeres Kaptejn en Due; 
men i Tjenesten er han — en Løve!! 

Gjentager idet hnn vender sig til dea anden Side.- 

En Løve! 

* De unge lér. 

Og der var ingen, der lo — Gudskelov! 

Vredt til de unge. Dengang! 

Kommandør Gravesen. 
Dengang — ak ja! Det var andre Tider! 
Der er han! 

Bøje 

kommer ombord og hilser. 

Jeg haaber ikke, jeg kommer til Ulejlighed. 

Balle. 
Gudbevar's! 

Heinrich. 
Jeg ønsker Dem til Lykke, Konsul Bøje. 

Bøje. 
Jeg takker. 

Heinrich. 
Jeg gjør det nødig, men jeg gjør det. 

Kommandør Gravesen. 
Jeg gjør det ikke. 

Kammerherren. 
Heller ikke. 

Bøje. 
Det smærter mig. 

Kommandør Gravesen. 
De havde maaske troet at kunne om- 
vende mig. 

Bøje. 
Paa ingen Maade. Kommandør Gravesen 
har altid staaet for mig som et Mønster paa 
hine Retfærdige, der ikke have Omvendelse behov. 

Kommandør Gravesen. 
Jeg kalder ikke Go-on et Skib. 

Bøje. 
Ikke det? 

Kommandør Gravesen. 
Jeg kalder den — en Sejlemaskine. 

Bøje 

bukker smilende. 

Kommandør Gravesen. 
En Sejlemaskine — det er Ordet. 

Bøje. 
De er en lykkelig Mand, Hr. Kommandør, 
som kan finde Trøst i Ordet — naar Verden 
gaar Dem imod. 

Kommandør Gravesen. 
Jeg svarer ikke paa saadan bespottelig Tale. 
Med Guds Hjælp kommer nok den Tid, da de, 
der har Magten, vil lære at bruge den mod 
dem, der søger at undergrave vort religiøse og 
nationale Eje. 

Fru Schwalbe 

kommer til. 

Med Tilladelse, Hr. Kommandør, er det ikke 
Schwalbe dér kommer? 

Kommandør Gravesen. 
Schwalbe? — Naa-aa — — — jo. 

Heinrich. 
Ja, dér har vi Freja! 

Kammerherren. 
Dér har vi den — Gudskelov! 

Fru Sbhwalbe. 
Rosa! Rosa! Nu kommer Din Faer! 

Kommandør Gravesen. 
Et stolt Syn! Ikke sandt, Hr. Kammerherre? 

Kammerherren. 
Hvadbehager? 

Kommandør Gravesen. 
Jeg siger: et stolt Syn! 

Kammerherren. 
Prægtigt ! 

Fru Schwalbe. 
Kom og vift til Din Fader, Rosa! 

Rosa 

til Løjtn. Jensen. 

De kan tro, Fa' er er godt gal i Hovedet. 

Kommandør Gravesen. 
Se, hvor det skummer for Boven. 

Fru Schwalbe. 
Ja, er det ikke yndigt! 

Kommandør Gravesen. 
Dér kan man da se, der er Fart. Den 
sniger sig ikke gjennem Vandet som den engelske 
Ragekniv. 

Til Bøje. 

Ja, jeg sagde Ragekniv. 

Bøje. 
Jeg hørte det — og beundrede Deres 
skarpe Vid. 

Jansen 

kommer pludselig i Tanker om noget. 

Død Og salte — — — 

Løber forud. 

Heinrich. 
Nu, mine Herrer, et kraftigt Hurra for det + 
hurtigste danske Fartøj. 

Man hører Folkenes Hurra forude fra. Freja glider forbi. 

Heinrich. 
Det var Mandskabet! Nu vi! 
Vift, Harriet! Hurra! 

Der raabes Hurra og viftes. 

Kommandør Gravesen 

til Bøje. 

Hellere bagefter paa et dansk Dæk end 
foran paa et fremmed! Saadan er min Fædre- 
landskjærlighed ! 

Bøje. 
Ja. Saadan er den. 



— Tæppet falder. — 



FJERDE AKT. 



Middag. Samme Sal som i anden Akt paa Hotellet i 
Fjordby. Festmaaltid efter Kapsejladsen. Bordet er dækket 
i . H - form. Tilhejre sidder Bestyrelsen og Honoratiores. 
Bordet fortsættes ind tilvenstre. 

Heinrich, Bøje o. m. fl. er i Yacht-Uniform. Kommandør 
Gravesen i Uniform ligesom flere Søofficerer, Kammerherren, 
Beck o. fl. i Kjole. Balle i sort Jakke, Vest og Benklæder. 

Damerne selskabsklædte. 
Opvartere gaar rundt og skjænker. Det er paa Slutningen af Maal- 

tidet. Stemningen er løftet. 

• 

En Svensker 

holder Tale. 

— — Dock, mine damer och herrar, år- 
hundraden åro forgangna sedan dess, och for- 
soningens krans lagt ned ofver tvedragtens 
minne. 

Om nu Nordens brødrafolk motas på den 
gungande våg, då år det icke med hatets eld i 
hjertat, icke med stridens mordande stål i handen, 

icke med håmdens hemska verop på tungan, 
utan med hjertat varmdt af vånskapens flamma, 
med den glade sangens friska toner på låpparne 
och med hånderna stråckta till fridens helsning. 

Stemmer. 
Bravo! 

Svenskeren. 

Hur skønt, att vi, hvilkas fader korsat 
klingorna mot hvarann, numera kunne møtas 
som allt trofastere broder och i endrågt och 
omsesidig aktning stråfva mot gemensamme måU 
tåflande om hederns pris. 

Engang forut — ack sekler åro forflutna 
sedan dess — voro Nordens stammar samlade 
till ett, samlade af en qvinna, af drottning Mar- 
garetha! 

En Stemme 

inde fra Bordenden tilvenstre. 

Hun leve! 

Latter og Hyssen. 

Svenskeren. 
Och ovilkorligen maste jag da minnas qvin- 
nans samlande och dragande makt. Ifrån hennas 
låppar springa de orden, som tanda — — — 
tanda — — — 

En anden Stemme. 
„Tånda endast mot lådans plan". 

Latter og Hyssen. 

Svenskeren. 

som tanda kårlekens eld i vart hjerta, 

kårlekens heliga eld, som icke brinner, utan 

Stemmen. 
„Utan svafel och fosfor". 

Latter og Hyssen. Heinrich springer op og sender Synderen 

et barskt Øjekast. 



Svenskeren. 
— utan varmer och lyser. 



Mange Stemmer. 
Bravo ! 

Svenskeren. 
Ja, qvinnorna åro lifvets blommar 

Balle. 
Det ved Gud de er! 

Svenskeren. 
— — som också ofver dette vart lag låtit 
skimra skonhetens och behagens glans. 

12* 

En Stemme. 
Det er hørt! 

Svenskeren. 

Derfor år det med liflig rorelse jag beder 
att få egna Eder, mine damer, en tacksamhetens 
hyllning, hojande mitt glas til Edert pris. 

Lefve den Nordiska qvinnan, lefve hon! 

Bravo. Hurra. Fanfare. Musiken intonerer „Sparsomt i Norden vi 
Blomster finde*. Svenskeren gaar hen og hilser paa Fru Heinrich 
og Damerne deromkring. Nogle Medlemmer stemme i med Sangen. 

Kammerherren 

rejser sig og slaar paa Glasset. 

Mine Damer og Herrer! 

Der viftes med Servietter til Musiken, at den skal holde op. 

Heinrich. 
Kammerherre Due har Ordet. 

Kammerherren 

rømmer sig og sér sig om. 

Mine Damer og Herrer! 

En Stemme. 
Bravo! 

Hyssen. 

Kammerherren. 
Der er udbragt idag — ved dette Bord — 
saa mangen saa mangen en — Tale 

Balle 

rettende. 

Skaal, Hr. Kammerherre. 

Kammerherren 

misforstaar — nikker godmodig til Balle og løfter sit Glas. 

Skaal, Balle. 

Balle. 
Nej undskyld, men Kammerherren vilde vist 
sagt: udbragt saa mangen en Skaal. 

Kammerherren 

stiv. 

Der er, siger jeg, idag — ved dette Bord 
holdt saa mangen en Tale, deriblandt af vor højt- 
ærede Formand, Hr. Grosserer Heinrich, ogsaa 
en for mig — Gudskelov! — 

Den ærede Taler haabede, jeg endnu i mange 
Aar maatte virke til Gavn for mit Land — specielt 
den Kreds, jeg har den Ære at repræsentere. 
Haaber jeg ogsaa. 

I vore Dage er der Brug for alle gode 
Kræfter. 

Kommandør Gravesen. 
Hør! 

Kammerherren. 

Hver Mand maa blive paa sin Post. Ingen 
tør svigte. 

Man har — desuagtet, tør jeg nok sige — 
havt den Uf — — den — — det lystige Ind- 
fald, vil jeg kalde det, at opfordre mig til at 

, trække mig tilbage paa Grund af hoster — 

paa Grund af Alder. 

Falder mig ikke ind. 

Har aldrig været mere aandsfrisk og livs 

hoster — og livskraftig end netop nu. Hører 
nemlig, skal jeg sige Dem, til en meget gammel 
og meget sejg Familie. 

Min Bedstefader kjøbte, da han var firsinds- 
tyve Aar gammel selv en Hest. 

Stille Undren. 

Ja, Og red den selv til! 

Beck. 
Det var som Satan! 

Kammerherren 

distræt. 

Ja, det var som Satan, Gudskelov! vaagner 
Pardon ! 

Og min Fader — — ja, min Fader, han 
døde desvsprre i Koleraaaret — men ellers kunde 
han ogsaa være bleven meget gammel. 

Og saadan kunde jeg nævne Dem flere 
Eksempler. 

Undertrykt Munterhed. 

Men — for at komme tilbage altsaa 

— jeg takker den ærede Formand — og Dem, 
mine Herrer, — Dem, mine Damer og Herrer, 

for den for de — smukke Ord, hvori 

hvori De altsaa — — drak min Skaal. Og jeg 

véd ikke bedre end at udbringe ja det er 

allerede gjort — men en god Gjærning, hedder 
det jo, gjøres ikke for tidt — altsaa — — en 
Skaal for vor højtærede Formand, Hr. Grosserer 
Heinrich ! 

Balle. 
Han skal leve! Hurra! 

Hurraraab. Fanfare. 

Heinrich 

rejser sig. 

Jeg takker Dem, mine Damer og Herrer, for 
Deres Hyldest, og særlig takker jeg Dem, Hr. 
Kammerherre, for Deres smukke og hjærtelige Ord. 

Er det virkelig lykkedes mig at udrette noget 
for vor Forening og for det Maal, den har sat 

sig, saa er jeg sandelig bleven rigt lønnet ved 
den Paaskjønnelse, jeg har fundet i denne Kreds 
af dygtige Mænd og indtagende Kvinder. 

Af alle de Tillidsposter, mine Medborgere har 
hædret mig med, er ingen mig saa — — ingen, 
mig mere dyrebar end den, jeg beklæder i For- 
eningen her. Thi det er gjennem den jeg føler 
mig knyttet til Søen, til Havet, til de danske 
Strande. 

Stemmer. 
Bravo I 

Heinrich. 

Som Moderen favner sit Barn, saaledes 
slynger Havet sine Arme om vort elskede Fædre- 
land, det ruller sine klare, kølige Bølger ind mod 
vore Kyster, byder sin Spejlflade frem for Bøgenes 
Kroner og Agrenes gyldne Aks og hvisker stille 
og stolt: 

Se, hvor Du er skjøn, mit Land, Du som 
er steget af mit Skjød, se, hvor Du er skjøn i 
Din Fattigdom, rig i Din Lidenhed, se det, og 
lær Dine Sønner at se det, lær dem at elske Dig, 
som man elsker den, for hvem man vil ofre Livet, 
ofre alt. 

Stemmer. 
Bravo ! Bravo ! 

Heinrich. 

Men Stemningen skifter. Himlen bliV graa. 
Bølgerne viser Tænder og Søen brummer: 

Skammer Du Dig ikke, danske Folk? Du 
klager over Fattigdom og Nød — men Dine 
Hænder stikker Du i Lommen. 

Glemmer Du mig, som er om Dig overalt? 
Glemmer Du, at jeg gjemmer Rigdomme i mit 
Skjød, Skatte, som Du er den nærmeste til at 
hæve, hvis Du har Mod og Villie, Foretagsom- 
hedsaand? Kast Dine Gagi og drag Dine Dræt! 
Hvis Du ikke tager, hvad der er Dit, vil andre 
komme og tage det. 

Schwalbe og Kommandør Gravesen. 
Hør! Hør! 

Heinrich. 
Hejs Dine Sejl og grib Dit Ror! Den Vej,, 
der gaar over mig, er aaben for alle, og Danne- 
brog skal vaje i de fjærneste Havne. 

Stemmer. 
Hør ! Bravo ! 

Heinrich. 

Men Vinden vokser, Søen bliV sort, og 
Brændingen brøler mod Land: 

Du Folk af Forsagte! Tvivl ikke om Din 
Fremtid, men husk paa Din Fortid. Minde- 
sange vil jeg synge for Dig, synge dem, tordne 
dem ind i Dit øre, til Du vaagner af Din Døs. 

Jeg har baaret Helte paa mine Bølger, Helte 
saa stolte, som noget Land har ejet dém. Helte, 
hvis Bedrifter til de seneste Tider vil kaste Glans 
over Dannerfolkets Historie. 

Bøje 

til lin Sidemand. 

Vikingerne under Opsejling. 

Heinrich. 
Ja, mine Damer og Herrer, lad os ikke 
glemme det! Det var danske Mænd, hine Vi- 
kinger, 

Bøje. 
Der er de! 

Heinrich. 
— — der banede Kong Knud Vejen til 
Englands Krone. Det var danske Mænd, Sønner 
af vor fælles Moder, der paa Køgebugt, i Dyne- 

kilen og ved Helgoland tegnede deres Navne med 
Ildskrift i Nordens Saga. 

Langvarigt Bifald. 

„Dansken fra Lodbroks Tid husvant plasker 
tilsøs". 

Bøje. 
Ah! Hr. Lodbrok! Jeg har længe ventet Dem. 

Heinrich. 
Saaledes lyder Digterens Ord i en af hine 
herlige Sange til vore Heltes Pris, hine prægtige 
Fædrelandssange, som udgjør saa stor en Del af 
vor Rigdom. 

Bøje. 
Hør! 

Heinrich. 
Lad os haabe, mine Herrer, — nej, lad os 
love hverandre, at den Dag aldrig skal komme, 
da ikke den danske Kvinde med frejdigt Sind 
kan synge disse Sange for Drengen paa hendes 
Skjød ; lad os love hverandre, at saalænge Hjærtet 
slaar i vort Bryst og Blodet ruller gjennem vore 
Aarer, saalænge vil vi elske vort Land, elske og 
værge det. 

Stemmer. 
Ja! Hør! hør! 

Heinrich. 
Et Leve for det, et Leve for vort Fædre- 
land, for gamle Danmark! 

Hurra, Bravo, Jubel og Fanfare. 
Musiken spiller yDanmarks dejligst Vang og Vænge*. 

Heinrich 

efter en Pavse — endnu mens Musiken spiller. 

Ja, mine Damer og Herrer, saa maa jeg- 
bede Dem tage tiltakke! 

Alle rejser sig. Almindelig Snakken og Ønsken Velbekomme. Op- 
varterne begynder straks at tage af Bordene og fjærner disse. Senere 

bydes der Kaffe og Cigarer. 
» 

Balle 

til en Nordmand. 

Er det dog ikke ganske dejligt at høre den 
>^ 

Mand tale? Hvad, Nordmand? 

Nordmanden. 
Han siger saa mø'e tøv. 

Balle. 
Hvad for noget? 

Nordmanden. 
Vikingerne var ikke danske — de var 
norske, de. 

Balle. 
Hvad var de? 

Nordmanden. 
Og Tordenskjold faar I fan' hakke mig la' 
os behoUe, tænker jeg. 

Slentrer af. 

Balle. 
He! sikken en! 

Beck 

kommer med Frk. Harriet hen til Grosserer Heinrich. 

Maa vi takke. 

Heinrich. 
Selv Tak, Børn, og gid Maden maa be- 
komme Jer vel. 

Beck. 
Maden gjør det nok, naar bare Vinen maa. 

Heinrich. 
Vinen? 

Beck. 
Ja, ærlig talt, Hr. Grosserer — sikken en 
Rødvin! Urrrr! Det var ligesom en gal Kat var 
faret En ned gjennem Halsen. 

Heinrich 

leende. 

Jamen, kjære De, hvorfor sætter De Dem 
ogsaa dernede i Stedet for at blive heroppe ved 
Bestyrelsens Ende? 

Beck. 
Er der Forskjæl? 

Heinrich 

sér smilende paa ham. 

Du est en ung Mand, Frants! Naa, men 
husk nu en anden Gang, hvad De har lært. 

Tager ham fortrolig under Armen. 

For det er egenlig det, det gjælder om her 
i Livet, at komme til at sidde ved den rigtige 
Bordende. 

Beck. 
Aa ja, saagu! 

Harriet. 

til Skou. 

Velbekomme, Skou! 
Naa, giv Pote! 

Skou 

uden at række Haanden. 

Er det sandt, at De skal i Besøg paa 
Faddinggaard? 

Harriet. 
Ja. Moder og jeg skal bo der et Par Dage. 

Skou. 
Maa jeg ønske Dem god Fornøjelse. 

Gaar. 

Harriet. 
Tak. 

Sér efter ham og ryster paa Hovedet. 

Fru Schwalbe. 
Velbekomme Dem, søde Barn. 

Harriet. 
Iligemaade, Fru Schwalbe. 

Fru Schwalbe. 

Hvor mon Rosa er henne? 

Jeg vilde saa gjærne have, at De og hun 
skulde være Veninder. Jeg er vis paa, at De 
vilde passe saa udmærket sammen. Tror De 
ikke ogsaa? 

Harriet. 
Jeg véd det virkelig ikke. 

Fru Schwalbe. 
Har De ikke sét, hvor hun er gaaet hen? 

Harriet. 

Nej. 

Fru Schwalbe. 
Nej, De har vel været saa optagen af Deres 
Jægermester. i, 

Harriet. 
Men hun er ganske sikkert sammen med 
Løjtnant Jensen. 

Fru Schwalbe 

spansk. 

Saa? Tror De? 

Harriet. 
Ja, tror De ikke? 

Fru Schwalbe 

til Fru Heinrich, der nærmer sig. 

De kan være stolt af Deres Datter, Fru 
Heinrich. Hun er vist en meget klog ung Dame. 

Jeg maa nu lidt ud og se efter Rosa. Hun 
er jo kun et Barn endnu og kan daarligt und- 
være sin Moder. 

Gaar ud tilhøjre. 

Harriet 

til Fru Heinrich. 

Uha 1 Hvad ? Simpel. 

Fru Heinrich. 
Jamen morsom. 

Harriet. 
Ja, jeg er nu ikke oplagt til at more mig. 

Fru Heinrich. 
Aa, Passiar! 



Rosa og Løjtnant Jensen 

kommer ilsomt iod fra højre ad den Dør Fru Schwalbe ikke gik ind af. 

Harriet. 
Frk. Schwalbe! 

Rosa. 
Vi har ikke Tid. 

Harriet. 
Jeg kan fortælle Dem noget nyt. 

Rosa. 
Hvad er det? 

Harriet. 
Deres Moder leder efter Dem. 

13 

Løjtnant Jensen. 
Kalder De det nyt? 

Rosa. 
Herregud! Det er jo netop derfor, vi ikke 
har Tid. 

De løber tilvenstre. 

Harriet. 
Jamen Deres Moder gik den Vej. 

Rosa. 
Ja Tak, det véd jeg nok. 

Ud sammen med Løjtn. Jensen. 

Fru Heinrich 

leende. 

Det er hende med den yndige Tankegang. 

Harriet. 
Som ikke kan undvære sin Moder. 



Svenskeren 

nærmer sig med Gross. Heinrich, Beck o. fl. 

Får jag complimentera fruen for den utorm- 
ordentlig vållyckade dinér' en. 

Fru Heinrich. 
Tak, jeg har virkelig ingen Del i — — — 

Heinrich. 
Jeg haaber ikke Possessionaten savnede 
„smorgåsen". 

Svenskeren. 
Nej for all del! Ja i Sverige vet herskapet 
borjar vi vanligen med en liten smorgås. 

FruogFrk. Heinrich trækker sig under denne Samtale tilbage. 

Beck. 
Sommetider borjar De skam med en liten 
bordsbon. 

Svenskeren. 
Ja-ha, det kan val hånda, det. 

Beck. 
Jeg kom engang nydelig op at kjøre i den 
Anledning. 

Svenskeren. 
Hur så? 

Beck. 
Det var i Upsala, ved et Studentermøde — 

Svenskeren. 
Ja så! Jågmåstaren år student? 

13* 

Beck. 

En lille Smule. Jo, vi skulde en Dag — 
nogle Stykker af os — spise til Middag hos en 
professorska, og tænkte jo, vi skulde have det 
rigtig gemytligt. Men ligesom vi var komne til- 
bords, saa blev der en almindelig Tavshed og 
Forlegenhed over hele Linien. De sad allesammen 
og gloede ned i deres Tallerkener som om de 
havde faaet Dødkuller. 

Saa siger jeg til mig selv: Dette her gaar 
ikke. Der maa gjøres noget kraftigt! Og saa 
starter jeg jo en rigtig lebendig Historie. 

Men Du forbarmende Vorherre! Sikke nogle 
Ansigter de satte op! Naadadada! 

Og saa hviskede min Borddame til mig: 
„Tys! Herran incommoderar bordsbonnen." 

Munterhed. 

Jeg blev saa flad. 

Svenskeren. 
Ja, det maste vara forargligt, det. 

Beck. 
Men hvor Pokker kan man vide saadant 
noget? 

Svenskeren. 
Nej, forstås. 

Beck. 
Man tror Middagen begynder med — — 
med — — — 

Heinrich. 
Med Suppe — — — 

Beck. 
Ja og 

Heinrich. 
Og saa begynder den med Bordbøn. 

Svenskeren 

leende. 

Ja, vi kan då ta' mig fan inte satte bords- ^ 
bonnen på menuen. 

Munterhed. 

Kommandør Gravesen 

der er dygtig rød i Hovedet. 

Ja ja, Spøg tilside, saa finder jeg, det er en 
smuk Skik at — — — 

Faar Hikke og fjærner sig. 

Bøje. 
Velbekomme, Hr. Kommandør. 

Balle. 
Naa, Hr. svenska bror! De fik da heller 
ingen Præmie idag. 

Svenskeren. 
Nej, jag gjorde inte det. Fan så tråkigt! 
Jag kom att ligga i lå for en af de stora kut- 
trame på sista slaget, så att jag inte hann råcka 
upp mårkfartyget. Derigenom kom Kopenham- 
neren genast forut. Annars hade jag helt sakert 
blifvit nr. 1. 

Balle 

halvt for sig. 

Ja, vi var sgu allesammen bleven Nr. 1 — 
hvis der ikke var kommen nogen forud. 

Svenskeren. 
Och det var just våder for mig idag. 

• Bøje. 
Ja, det er vel en god Søbaad? 

Svenskeren. 
Det år det vist. Den flyter som en mås 
på vattnet. 

Heinrich. 
Maage kalder vi det. 

Svenskeren. 
Ja så! 

Balle. 
Nej han dér, Nordmanden, han huggede sgu 
Sølvtøjet. 

Heinrich. 
Ja. 

Til Nordmanden, der nærmer sig. 

Det er Dem, vi taler om, Hr. — ? 

Hr. — ? 

Nordmanden 

tier. 



Heinrich. 
De blev da Nr. 1 idag. 

Nordmanden. 
Det gør jeg nemligen altid. 

Heinrich. 
Ja-a, man kan da være uheldig. 

Nordmanden. 
Nej. 

Heinrich. 
Naa, ikke det. 



-f 

Bøje. 
Hvor er Deres Baad bygget? 

Nordmanden. 
I Arendal. 

Bøje. 
Det er en god Baad. Det er den engelske 
Type modificeret efter norske 

Nordmanden. 
Nej, typen er norsk. 

Bøje. 
Ja vel, men det Princip, der ligger til Grund 
for — — — 

Nordmanden. 
Den er tegnet af en Nordmand og bygget i 
Norge af norsk tømmer. Den er altsaa norsk, 
den, og naar den er norsk, saa er den ikke 
engelsk. 

Bøje. 
Om Forladelse. 

Heinrich. 
Bor De i Arendal? 

Nordmanden. 
Nej. Jeg bor i Kristiania, jeg, men jeg er 
fra Bergen. 

Til Beje. 

Bergens befolkning er den intelligenteste i 
hele Norge. 

Slentrer af. 

Bøje. 
Virkelig? 

Heinrich. 
Han er god. 

Bøje. 
Ja-a, den norske Patriotisme er noget mere 
trekantet end den danske, men — — — 

Balle. 
Men hvad? Hvad har De kanske mod den 
danske Patriotisme? 

Bøje. 
Resultaterne, os elskelige Balle — og Manglen 
paa Resultater. 

Balle. 
Saa? 

Bøje. 
Han kom dog først, den norske Nordmand 
fra Norge. 

Balle. 
Javel — ligesom De selv. Og nu kan 
hverken han eller De nære Dem. 

Bøje. 
Nordmændene, ser De, de sejrer først, og 
bagefter er de storsnudede. Vi derimod, vi er 
først storsnudede, og bagefter — faar vi Prygl. 

Balle. 
Ja, der er nok nogen af os, der mer' eller 
mindre kunde trænge til en Omgang. Men jeg 
skal hilse og sige Dem noget, min rare Konsul, 
og det er, at det hverken er Dem eller Nord- 
manden eller nogen af de andre Sølvslugere, der 
er Dagens Helt, for det er ingen andre end som 
Grossereren. 

De Ord, han talte, baade paa Generalfor- 
samlingen og her ved Bordet, dem vil vi huske, 
[ længe efter at vi har svedt ud, hvem det var, 
' der tog Præmien idag. Og saadan er der Fanden 
frisere mig ingen af os andre, der kan tale. 

Bøje. 
Ja, min gode Mester, hvis det hele var 
gjort med at holde Taler, saa — — 

Balle. 
Hvad saa? 

Bøje. 
Saa var Kongeriget Danmark en Stormagt. t^ 

Balle. 
Aa Sludder! 

Heinrich, 

der har fjærnet sig 'lidt, kommer tilbage. 

Jeg tror ikke de Herrer har faaet Cognac. 
Aa, gode Balle, vilde De ikke gjøre mig den 
Tjeneste at bede om den Cognac, som jeg 
har — — — 

Balle. 
Jo det véd Gud jeg vil. 

Ud. 

Heinrich 

til Bøje. 

De skal ikke bryde Dem om, at Balle er 
lidt grov. 

Bøje. 
Nej, De kan være ganske rolig. 

Heinrich. 
Han mangler jo lidt — Finfølelse. 
Desuden kan De jo sagtens være over- 
bærende; De tog jo Sølvtøjet. 

Bøje. 
Det havde jeg jo sagt Dem, jeg vilde. 

Heinrich. 
Og det vil De formodentlig blive ved med. 

Bøje. 
Indtil der kommer et bedre Fartøj, ja. 
Nu skal De jo have Dem en Kutter, saa 
faar vi se. 

Heinrich. 
Ja, den er De vist svært bange for? 

Bøje. 
Frygtelig. Den skal naturligvis være af 
Freja -Typen, ikke sandt? 

Heinrich 

tier. 

Bøje. 
De har vel bestilt den? 



205 



Heinrich. 
Nej, bestilt den har jeg ikke, men 

Bøje. 
Naa forresten — hvis jeg ikke var sikker 
paa at slaa alt, hvad her for Tiden findes, saa 
kunde jeg slet ikke forsvare, at holde saa stor 
en Kutter. Den er mig egentlig alt for dyr. 

Heinrich. 
Aa bah! De har vel kjøbt den billigt. 

Bøje. 
Jamen det koster at holde den. Jeg kan 
ikke have mindre end to Mand paa den. 

Heinrich. 
Tænker De maaske paa at sælge? 

Bøje. 
Hvis jeg fik et ordentligt Bud. 

Balle 

kommer tilbage mecT en Flaske. 

Cognac — saa gjærne! 

En Opvarter 

bringer Glas paa en Bakke. 

Heinrich. 
Tak, det var en Skam, at De skulde 

Bøje. 
Balle holder det ikke for et Rov at paatage 
sig en Tjeners Skikkelse — — — 

Balle. 
At hvadfornoget? 

Bøje. 
— — — og blive et Menneske lig. 

Balle 

mens han skjænker. 

Jeg ligner vel allenfals ligesaameget et 
Menneske som Dem. 

Bøje. 
Som De, hedder det. 

Heinrich. 
Maa jeg saa have den Fornøjelse at hilse 
paa de Herrer? 

Balle. 
Smaa Slag, Hr. Grosserer, smaa Slag! Jeg 
er inte naaet rundt endnu. 

Se saa! Nu kan De kaste los. 

Heinrich. 
Skaal, mine Herrer, og Tak for — — — 

Balle. 
Selv Tak! Skulde det være en anden 
Gang — — — 

Svenskeren 

synger. 

Helan går, sjung upp fallerilalalala. 



drikker. 



Ah! 



Balle. 
Hvad? Den er god nok! 



Svenskeren. 
Den år forbaskat bra, den. 



A 



Heinrich. 
Jeg har ogsaa ladet den sende herover, for 
at have noget ekstra. 



Svenskeren. 
Den er fan så gentil! Om man blott luktar 
på den — — ah! — det år precis som man 
kom i himmelriket. 

Kommandør Gravesen 

kommer. 

Balle. 
Der har vi mer' eller mindre Kommandøren 
igjen! 

Beck. 
Han sér ikke ud, som om han frøs. 

Balle. 
Nej, han skinner som en Bagbords Lanterne. 
Kom her, Kommandør, saa skal De faa en 
Cognac at køle Dem paa. 

Gaar henimod ham fulgt af Beck og Svenskeren. 

Bøje 

til Heinrich. 

De sér saa dybsindig ud, højstærede For- 
mand. 

Heinrich. 
Gjør jeg? Ja, jeg staar og tænker paa det. 
De igaar sagde paa Generalforsamlingen. 

Bøje. 
Aa, lad os ikke tænke paa det. 

Heinrich. 
Jo-o. I noget af det havde De egentlig Ret. 

Bøje. 
Det havde jeg sgu i det altsammen. 

Heinrich. 
Nej, Gu' havde De ej. Men jeg tænker 
særlig paa det Punkt, som — — — hvor De 
hævdede, at Formanden skulde være Fartøjs- 
ejer, og ikke — — — 

Bøje. 
Det kom De jo glat over. 

Heinrich. 
Ja vel, men — 

Bøje. 
Hele den intelligente Forsamling delte jo 
Deres Opfattelse. 

Heinrich. 

Aa Forsamlingen! 

Nej — mellem os sagt — der er jo ingen 
Tvivl om, at — saadan rent bogstaveligt — saa 
havde De Ret. 

Bøje. 
De begynder da ikke at tvivle paa Provisoriets 
Lovlighed? 

14 

Heinrich. 
Nej, alvorlig talt, min kjære Konsul — i og 
for sig er det jo den ligegyldigste Sag af Verden, 
om der gaar én eller to Kapsejladser over, inden 
jeg faar noget Fartøj. 

Bøje. 
Ja, det synes jeg ogsaa. 

Heinrich. 
Men paa den anden Side, naar man kan 
' følge Lovens Ord uden at — — at det 

Bøje. 
Uden at det generer. 

Heinrich. 
Ja, uden -^ — 

Bøje. 
Ja, såa er der jo ikke nogen paatrængende 
Nødvendighed for ikke at gjøre det. 

Heinrich. 
Ja, De vil nu ikke være alvorlig. De vil 
ikke forstaa mig. 

Bøje. 

Jeg forstaar Dem overmaade godt. 

De vil vide, hvormeget jeg forlanger for Go-on, 
og, hvis jeg ikke er urimelig, vil De kjøbe den 
og døbe den om til Ydun eller — Kraka eller 
— Frigga eller et andet ædelt Navn af den 
gode danske Type. 

De vil kort sagt gjøre Deres til hurtigst 
muligt at komme ind i lovlige Tilstande, selv 
om De derved skulde blive Ejer af en Kutter, 
der altid tager Præmie, i Stedet for en, der altid 
kommer bagefter. 

Heinrich. 
Sig mig. Konsul Bøje, føler De Dem aldrig 
generet af Deres umaadelige Vittighed? 

Bøje. 
Nej. Jeg tror ialtfald, den er nok saa 
generende for andre. 

Heinrich. 
Jeg synes dog, det maatte være rart en 
enkelt Gang at kunne tage en Sag — som f. 
Eks. denne — alvorligt. 

14* 

Bøje. 
Herregud, De staar jo ikke overfor en 
Generalforsamling, højærværdige Augur. 

Heinrich. 
Hr. Bøje! Maa jeg frabede mig den 
Slags — 

Bøje. 
All right! Jeg skal være alvorlig. 

Heinrich. 
Naa og saa? 

Bøje. 
Ja hvad saa? 

Heinrich. 
Kort og godt: Vil De sælge Go-onl 

Bøje. 
Ja 

Heinrich. 
Til mig? 

Bøje. 
Der er ingen, jeg hellere vil sælge den til. 

Heinrich. 
Det er jo særdeles smigrende for mig 

Bøje. 
Nej — saa opfatter De det forkert. 

Heinrich. 
Naa, ja ja! — Og Prisen? 

Bøje. 
Den kommer vi nok ud af, men — 

Heinrich. 
Men hvad? 

Bøje. 
.Ja, hvad tror De egentlig, at — — — at y^ 
Dannerfolket vil sige? 

Heinrich. 
Dannerfolket? Aa— Dannerfolket er et skikke- 
ligt Folk. 

Bøje. 
Ja, det har De sgu Ret i. 

Svenskeren 

synger. 

Halfvan går, sjung upp fallerilalalala, halfvan 
går — o. s. V. 

De andre stemmer i. 

Heinrich. 
Ja, saa tales vi nærmere ved siden. Jeg 
maa lidt ind nu til det øvrige Selskab. 

Ud tilhøjre. 

Balle. 
Hør De, Konsul, — mens jeg husker det 
— er De paa Listen? 

Bøje. 
Hvilken Liste? 

Balle. 
Festgaven til Grossereren — formedelst 
Jubilæum'et. De er jo nok en Krakiler, men 
alligevel, — hvad? 

Bøje. 
Ja bevar's! Jeg har tegnet mig. 

Balle. 

Det er brilliant! Og Jægermesteren har jeg 
ogsaa snuppet. 

Men hvad, Pokker! Der er jo Skou! Skou 
aahøj! Kom her, gamle Dreng, og faa sig en 
Gibbernakker, mens der endnu er noget paa 
Beholderen. 

Skou 

kommer med Flaske og Glas. Han har øjensynligt drukket for meget. 

Her er frisk Forsyning. 

Balle. 

Han er god! Han er mer' eller mindre 
meget hæderlig! 

Hvor Fanden er De bleven Selvejer af den 
Flaske? 

Skou. 
Kom her, gamle Wombat, kom her med 
Glasset. 

Skjænker. 

Guld og Sølv har jeg ikke, men hvad jeg 
har, det vil jeg skjænke Dig — det vil sige 
noget af det. For Konsulen dér skal ogsaa 
have noget. 

Bøje. 
Tak, jeg har faaet. 

Skou. 
Never mind! Nix verknoten! 

Skjsnker. 

Beck. 
Lad mig ogsaa faa lidt — oven i. 

Skou. 
De! 

Sér et Sekund hadefuldt paa ham — og skjænker derpaa, saa det 

løber ned over Fingrene. 

Beck. 
Tak, Tak! Jeg bryder mig ikke om mere 
end der kan være i Glasset. 

Skou. 
Sludder, Pamfilius! AUez! 

Beck. 
De fører et noget ugenert Sprog. 

Skou. 

Hier spricht man Deutsch. — On parle 
francais. — English spoken here. 

De sér, mine Herrer, jeg taler med fremmede 
Tungemaal — ligervis som Apostlene i Pintse- 
ferien. Det kommer af, at Aanden er over mig. 






/ 

Kommandør Gravesen. 
Det vil sige De er fuld. 

Svenskeren. 
Nej forlåt! Inte år herren precis nykter, 
men inte år han fuU heller. 

Skou. 
Tak for Attesten, gamle hedersknyfifel! Det 
er forresten ganske overflødigt at imødegaa den 
Herre. 

Kommandør Gravesen. 
Hvadbehager? 

Skou. 
Naa, men Tiden gaar — og der bliver ikke 
drukket noget. 

Balle. 
Haha! Skaal, Skou. Vi drikker for — — 
ja hvad Fanden drikker vi egentlig for? 

Svenskeren. 
For det smaker bra. 

Skou. 
For at glemme. 

Balle. 
Vi drikker for Kvinden, gjør vi. 

Skou. 
Nej min Sæl om vi gjør! 

Balle. 
Halløj ! 

Skou. 
Kvinden — det er den usleste Opfindelse, 
der nogensinde er gjort. 

Hele Elendigheden kommer fra hende. 

Balle. 
Slidder, Sladder — — 

Skou. 

Jo den gjør, siger jeg. 

Hende skulde vi have været fri for — og 
beholdt vore Ribben. Saa kunde vi have levet 
i Fred — — og formeret os ved Knopskydning 
ligesom Goplerne. 

Balle 

leende. 

Nej mange Tak! Skal vi saa ikke hellere 
lade det blive ved det gamle — — — 

Skou. 
Stille gamle Svamp, naar jeg er aandrig. 
Det gaar ikke saa tidt paa. 

Balle. 
Sagde han Svamp? 

Beck. 
Bryd Dem ikke om det, Mester. Naar man 
har sagt Gopel, maa man ogsaa sige Svamp. 
Det er en naturhistorisk Nødvendighed. 

Skou. 
Hvad siger den vildfarne Halvdel af en 
Centaur? Giv ham en Stol, han kan sidde over- 
skrævs paa — mens jeg taler. 

Balle. 
Vil De tale? 

Skou. 
Ja jeg vil. Jeg vil tale for for vor 

Beck. 
Forening? 

Skou. 
Nej, for 

Bøje. 

— vor — — 

Skou. 

— for — — 

Bøje. 

— træffelige — — 

Balle. 
Formand. 

Skou. 
Ja hvorfor ikke? Jeg vil tale for vor Herre 
og Mester, den udmærkede Formand, Sportsmand 
og — — var der nogen, der sagde Gentleman? 

Bøje. 
Sportsmanden protesterer jeg imod. 

Skou. 
Saa har De et forbandet snævert Syn paa 
Sporten, begavede Evropæer. 

Bøje. 
Han kan jo daarlig taale Søen. 

Skou. 

Der er mere Sport mellem Himmel og Jord 
€nd Eders Klubmedlemmer drømmer om. 

Tror I ikke der kappes udenfor den sølle 
Trekant, I laver med Jeres Mærkebaade? Tror I, 
det kun er indenfor Væddeløbsbanens Snore der 
piskes paa for at komme i Spidsen? Hvad, I 
lidettroende? 

Jeg siger Jer, der er finere Sport til end at 
holde paa en Rorpind og hale ud paa et Par 
Aarer eller fare rundt paa et Par Hjul. Der er 
andre Titler end Mesterskabstitler, andre Dekora- 
tioner end Sportsmedallier ! 

Ikke sandt, Hr. Kommandør Gravesen? 

Kommandør Gravesen. 
Aa maa jeg være fri! 

Skou. 

At være de første ved et Væddeløb eller en 
Kapsejlads — det er et passende Maal for unge, 
uskyldige Menneskers beskedne Ærgjærrighed. 
Men de modne Mænd, de alvorlige Mænd, 
de nøjes ikke med saa lidt. 

Vel, Hr. Kommandør Gravesen? 

Kommandør Gravesen. 
Aa, De er jo fuld. 

Skou. 
Jeg er fuld, ja. Hvormed dog ikke skal 
være sagt, at De er ædru. 

Kommandør Gravesen. 
Nej, det er for galt! Uforskammet! 

Gaar ud tilhøjre. 

Skou. 
Farvel Deres Ekscellence. Hold Dem munter 
— og bevar Deres Alvor. For uden Alvor gaar 
det sgu ikke i denne gemytlige Verden. 

Munterhed. 

Hvad talte vi om? 

Bøje. 
De holdt et Foredrag om Sport. 

Skou. 

Rigtig, ja. 

Hør sig mig, kj ender de Herrer et hemme- 
ligt Selskab, der hedder: De ansete Mænds 
Fagforening? 

Balle. 
Nej. 

Skou. 

Det er den fineste Sportsklub i hele Landet. 

Dens Medlemmer, ser I, de forstaar sig ikke 
særlig paa nogetsomhelst; men de forstaar at 
komme i Spidsen for hvadsomhelst — — for 
Kirker, Slotte og Musæer, Foreninger og Aktie- 
selskaber, Fanden og hans Oldemo'r, Dyden og 
Moralen, den ganske Veldædighed, den rette Tro 
og den sande Patriotisme. 

Balle. 
Træk Vejret, Skou! 

Skou. 
Jo Gu' er det en Sport at høre til Spidserne 
— men det strider rigtignok mod god Tone at 
lade, som man véd det. 

Balle. 
Tag nu Vejret, hører De! 

Skou. 
Og hvor de tager sig ud, disse Spidser, der 
rager i Vejret fra Samfundets raadne Bygning! 
Hvor de tager sig ud! — — paa Afstand. 

Bøje. 
Kom Skou, lad os tage en Sodavand. 

Skou. 
Ja vel, gamle Fyr — men først tømmer vi 
vort Glas for Sportsmanden — hører De, Konsul 
— Sportsmanden Hi- Ha-Heinrich, Formand for 
denne og diverse andre Foreninger, Svineslagter 
og Agent for Regnar Lodbrok — I Parenthés: 
„Grynte ville Grisene" — Impresario for de vidt- 
berømte Vikinger, disse uforbederlige Vikinger, 
^. der i gamle Dage berøvede Albions Sønner deres 
retmæssige Ejendom og i vore Dage berøver 
Dannerfolket dets sunde Fornuft — — — 

Harriet, 

der under denne Tale er kommen ind og en kort Tid i Angst har 
iagttaget Skou, gaar pludselig frem. 

Skou! Jeg vil gjærne ud i det fri. Giv 
mig Deres Arm! 

Skou, 

i hvem det giver et Sæt, og som gjar Indtryk af pludselig at blive 
ædru, bøjer Hovedet og byder Frk. Harriet Armen. De gaar ud til- 
venstre, mens alle betragter dem i stum Forbavselse. Idet de forlader 
Salen kommer Fru Heinrich ind og etter hende Grosserer Heinrich 

og Kommandør Gravesen. 

— Tæppet falder. — 



FEMTE AKT. 



Formiddag. Havestue i Grosserer Heinrichs Villa. Til- 
venstre to Dere, af hvilke den ene ferer til Entréen. I Bag- 
grunden en meget bred, aaben Flejder ud til en stor Glas- 
Verranda. Udenfor denne ses Haven. Tilhøjre Vinduer. I 
Verrandaen Bord med Dug, Tallerkenstabler, Vinkarafifer, en 
Kransekage og Frugter. 



Heinrich, 

som fra først af er i en Slags oprømt Feststemning, gaar op og ned, 

mens han trækker Kjolen paa. 

Tror Du f. Eks., det kunde falde noget 
Menneske ind i England? Aldrig! 

Jeg var i London engang, da Prinsen af 
Wales aabnede en Udstilling. — Naturligvis' 
Frakke! Dette her er evening dress. Nej, det 
er en rigtig ægte, dum, dansk Skik, denne Træk- 
ken i Kjole om Formiddagen. 

15 

Fru Heinrich. 
Saa lad være. 

Heinrich. 
Ih, Vorherre bevar's! Tror Du, jeg vil for- 
arge en af disse Smaa, der kommer for at hædre 
mig med smukke Ord og — og grimt Sølvtøj? 
Jeg gad nok se de Øjne, Kammerherren vilde 
sætte op. 

Fru Heinrich. 
Ja, jeg ogsaa. Det vilde være mig en 
sand Svir. 

Heinrich. 
Ja — Du er nu forlystelsessyg paa Din 
Manér. 

Tager sig i ÆrmegabeDC. 

Det Asen! 

Fru Heinrich. 
Er det Kammerherren? 

Heinrich. 
Er Du gal? Det er Skrædderen. Den skær' 
i Ærmegabene. 

Fru Heinrich. 
Det har Du godt af. Du kan tage Frakke paa. 

Heinrich. 

Én Gang for alle, lille Mo'r: Dine Bestræ- 
belser i Retning af det samfundsomvæltende er 
spildte overfor mig. 

Skal jeg sige Dig, hvorfor Du, som egent- 
lig er et rigtig godt Hoved, praktisk talt er et 
lille Fæ — ja, undskyld dette uparlamentariske 
Udtryk. 

Det er, fordi Du ikke har tilstrækkelig Re- 
spekt for den menneskelige Dumhed. Du sér 
den godt, men Du respekterer den ikke. 



Fru Heinrich. 
Du mener, jeg tager ikke Hensyn til 



Heinrich. 

Jeg mener, hvad jeg siger: Du respek- 
terer den ikke. 

Jeg nærer den dybeste Respekt for Dum- 
heden og den Magt, den sidder inde med. 

Jeg vil ikke sige, at det er Dumheden, der 
regjerer Verden, men den er Pine Død stærkt 
repræsenteret i Regjeringen. 

Den, der forstaar at tage Dumheden i sin 
Tjeneste, aa! han vil kunne naa meget vidt. 
Medens den, der gjør Front imod Fæhovedeme, 

15* 

vil blive maset. Der er nemlig for mange 
af dem. 

Denne Opfattelse, at man saadan glat væk 
, kan gjøre, hvad der er rigtigt, og sige, hvad 
\ der er sandt — uden Hensyn til de Fattige i 
■ Aanden — den er absurd, siger jeg Dig, absurd ! 

Der var engang en genial Dumpap, der hed 
Galilæi. Han gjorde den Opdagelse, at Jorden 
gik rundt; og da han ikke heller havde tilbørlig 
Respekt for den menneskelige Dumhed, saa — 
bralrede han naturligvis straks ud med sin Op- 
dagelse. 

Og hvad var Følgen? 

Følgen var, at han fik hele Kieresiet og 
hvad der iøvrigt fandtes af alvorlige og besindige 
Idioter paa Halsen, og Enden blev, at man gav 
ham Valget mellem at blive levende stegt eller 
at sværge falsk. 

Mærkelig nok var han saa fornuftig at vælge 
det sidste, men vil Du sige mig, hvad der var 
vundet ved hele Affæren? 

Jorden var saagu bleven ved at gaa rundt, 
enten saa Galilæi sagde det ene eller det andet, 
baade med ham og alle de Fjottehoveder , som 
troede, den stod stille. 

Fru Heinrich. 
Galilæis Ærgjærrighed gik maaske ikke i 
Retning af at blive Etatsraad. 

Heinrich. 
Aa, Ærgjærrighed, Ærgjærrighed! Min Ær- . 
gjærrighed er afpasset efter de Mennesker, jeg 1 
lever iblandt; mit Rige er af denne Verden. 

Til Harriet, der kommer ind med Aviser i Haanden. 

Er det Bladene? 



Harriet. 
Værsaagod. 

Rækker dem til ham. 

Heinrich 

tager et Blad. 

Nu skal vi se. Her tilkjendes man vel 
næppe Hæderlig Omtale. 

Undersøger Bladet. 

Nej, det er dog uforskammet'. 

Harriet. 
Hvad er det? 

Heinrich. 
Uforskammet ! 

Fru Heinrich. 
Hvad staar der? 

Heinrich. 
Hvad der staar? Der staar ingenting — "" 
ikke et Ord — ikke et eneste Ord! 

Kaster Bladet. 

Og det skal være et Blad, der følger med 
Tiden ! 

Harriet 

læsende i den anden Avis. 

Her er en lang Artikel. Dér! „Jubilæum". 

Heinrich. , 

Ja Tak! Den kjender jeg. ^ 

Harriet 

forbavset. 

Kjender Du den? 

Heinrich 

hurtig. 

Ja, det vil sige — naar jeg siger, at jeg 
kjender den, saa mener jeg naturligvis, at 

at ' H 

Fru Heinrich. 
At Du ikke kjender den. 

Heinrich. 

Ja — naturligvis. 

Naa, læg bare de Aviser bort, min Pige. 
Der er da heldigvis ingen fornuftige Mennesker, 
der bryder sig om, hvad de Bladsmørere skriver 
— eller ikke skriver. 

Staar Udnævnelsen der? 

Harriet. 
Det tror jeg ikke. 

Heinrich. 

Nej, det kan den vel ikke endnu. Det er 
jo ogsaa ligegyldigt. 

Jeg synes. Du ser saa bleg ud, Harriet. 
Hvad? Kom herhen, min søde Pige, og lad mig 
se paa Dig. 

Klapper hende paa Kinden. 

Saa, lille Ven, nu maa Du virkelig ikke gaa 
og hænge med Næbet. Det kan ikke gaa an. 

Idag skal vi allesammen være glade, ikke 
sandt, lille Harriet? 

Harriet. 
Jo. 

Heinrich. 
Det var ret. Aldrig lade Fremmede mærke 
noget. 

Harriet 

gaar ud — meget trist. 

Heinrich 

ryster ærgerlig paa Hovedet. 

Hm! hm! hm! 

Til Fru Heinrich. 

Kan Du ikke muntre hende lidt op? 

Fru Heinrich. 
Hvordan? 

Heinrich. 

Hvordan? hvordan? Ja, det var det, Du 
skulde finde paa. Naar jeg vidste hvordan, 
kunde jeg sgu gjøre det selv. Men Gudbevar'sl 
Nogen Assistance maa man naturligvis ikke 
vente sig. 

Du siger ikke noget? 

Fru Heinrich. 
Hvad skal jeg sige? 

Heinrich. 
Du kunde da gjæme svare. 

Fru Heinrich. 
Har Du spurgt om noget? 

Heinrich. 
Jeg spørger Dig, om Du ingen Følelse har 
for Dit Barn? Gjør det Dig ikke ondt for Harriet? 

Fru Heinrich. 
Jo. Men det gjør mig ikke ondt for Dig. 
Det er netop Forskjellen imellem os. 

Heinrich. 
Hvad behager? 

Fru Heinrich. 
Du tænker kun paa Dig selv. Havde Du i 
rette Tid taget Hensyn til Harriet, saa havde Du 
ikke saaret hende, som Du har gjort. 

Heinrich. 
Jeg saaret! Er det mig — — — ? 

Fru Heinrich. 
Hvis Operationen, som Du kalder det, virkelig 
havde været nødvendig — hvad jeg slet ikke er 
vis paa — saa havde det ialfald ikke været nød- 
vendigt at udføre den saa hensynsløst og brutalt. 

Heinrich. 
Nej stop nu! Dette her gaar for vidt! Fordi 
den Slubbert til Skou opfører sig som 

Fru Heinrich. 
Jeg taler ikke om Skou. 

Heinrich. 
— — og Harriet opfører sig upassende — 

Fru Heinrich. 
Harriet opførte sig brilliant. 

Heinrich. 

Ja naturligvis! naturligvis! I to har jo dannet 
et Kompagniskab til gjensidig Beundring. 

Harriet er Dig op ad Dage. Det er Dig, 
hun har valgt at slægte paa. 

Fru Heinrich. 
Hun kunde have valgt værre. 

Heinrich. 
Ja, Du er jo saa fornøjet med Dig selv. 

Fru Heinrich. 
Nej. Men af to Onder bør man vælge det 
mindste. 

Heinrich. 
He! Tarvelig Vittighed! 
Det lader ellers til at blive en rigtig hyggelig 
Dag. Den begynder ialtfald godt. 

Gaar frem og tilbage. 

Naa, jeg gider forresten ikke skjændes. Skal 
vi slutte Fred! Hvad lille Mo'er? 

Fru Heinrich. 
Ja bevar's! 

Heinrich. 

Jeg synes virkelig ikke, jeg er urimelig, men 
Du maa dog indrømme mig, der er noget ærger- 
ligt i, at medens man ude i Livet, blandt Frem- 
mede, finder baade Anerkjendelse og — Paa- 
skjønnelse, saa bliver man herhjemme blandt sine 
egne misforstaaet og — og miskjendt. 

Jeg véd ikke, hvoraf det kommer, men 

Fru Heinrich. 
Det kommer af, Heinrich, at Du er et Facade- "+ 
menneske. 

Heinrich. 
Facademenneske! 

Pigen 

kommer ind fra venstre med en Potteplante i Kniplingspapir, med 

paabundet Visitkort. 

Heinrich 

til Pigen. 

Giv mig min Hat. 

Pigen. 
Der var en Tjener med — — — 

Heinrich 

tager Planten fra hende. 

Giv mig min Hat, siger jeg. 

Pigen. 
Ja ja 

ud tilvenstre. 

Heinrich 

raaber efter hende. 

Min Havehat! 

Til Fru Heinrich. 

Jeg gaar ned ved Stranden — hvis der 
skulde komme nogen. 

Pigen 

kommer tilbage med Hatten. 

Værs'artig. 

Heinrich. 
Dér! 

Ciiver hende Planten igjen, snapper Hatten og gaar ud gjennem 

Verrandaen. 

Pigen. 
Hvor vil Fruen have, jeg skal stille den? — 
— Etatsraadinden, skulde jeg sige 

Fru Heinrich. 
Bliv De kun ved at sige: Fruen. Det sér 
jeg helst. 

Pigen. 
Nej bevar's! Naar jeg bare husker det. Det 
er kuns saadan lige i Begyndelsen ~ — — 

Fru Heinrich 

peger paa et Bord. 

De kan sætte den dér. 

Pigen 

sætter Planten og gaar. 

Harriet 

kommer ind med en Vase pyntet med Blomster og Blade — i kun 

to Farver. 

Fru Heinrich. 
Tak skal Du have, Harriet. 

Harriet 

viser Vasen frem. 

Synes Du ikke, den er ganske fin? Saadan 
— simpel jeg mener enkel? 

Fru Heinrich. 
Jo, det har Du virkelig gjort med Smag. 

Harriet. 
Véd Du, hvad jeg kunde have Lyst til? 

Fru Heinrich. 
Naa? 

Harriet. 
Til at faa en Kjole — saadan i de Farver. 

Hurtigt. 

Skjønt nej! Jeg har forresten ikke Lyst til 
nogetsomhelst. 

Fru Heinrich. 
Jo vist har Du saa, min kjære Pige, og det 
skal Du ogsaa. Man er kun engang ung. 

Harriet. 
Jeg vilde ønske, jeg var rigtig gammel. Det 
var meget bedre. 

j-yster flmilcnde paa Hovedet. 

Har Du pyntet de andre Vaser? 

Harriet. 
Jeg er ikke færdig. De staar ude i Anret- 
ningsstuen. 

Fru Heinrich. 
Skal jeg hjælpe Dig? 

Harriet. 
Ja Tak. 

Fru Heinrich 

gaar ud tilvenstre. Det ringer paa Entréen. 

Harriet, 

der har stillet Vasen paa et Skab tilhøjre — og ikke har maerketT 

at Fru Heinrich gik. 

Den Staar forresten ikke saa godt til Væg- 
farven. Vel? 

Vender sig om. 

Naa! 



Skou 

kommer ind fra Entrien — hilser. 

Harriet 

forlegen. 

Goddag. 

Vil gaa. 

Skou. 
Frk. Harriet. 

Harriet. 
Ja, undskyld, men — — — 

Skou. 
Jeg maa tale med Dem, Frk. Harriet. 

Harriet. 
Ikke nu, ikke nu — — — 

Skou. 
Blot to Ord? 

Harriet. 
Hvad vil De mig? 

Skou. 

Blot sige Dem — — blot bede Dem 

tilgive mig. i 

1 
Harriet. I 

Jeg har ikke noget at tilgive. 

Skou. 

Jo jo! De mere end nogen anden. 

Det, at jeg kunde bære mig saadan ad dér, 
hvor De var, aa De véd ikke, hvor jeg har 
skammet mig derover. 

Er De vred paa mig endnu? De maa ikke 
være det. 

Harriet. 
Jeg er ikke vred — — — 

Skou. 

Men De maa meget hellere være vred end 
bedrøvet, hører De. 

Det lyder maaske vanvittigt — men — — 

havde jeg ikke holdt holdt saa meget af 

Dem, saa var det ikke sket. Jeg var skinsyg 
og fortvivlet, og saa ja saa drak jeg. 

Harriet. 
Ja, ja. De skylder jo slet ikke mig Regn- 
skab Aa, det hele er jo saa ligegyldigt! 

Skou. 
Det mener De ikke. 

Harriet. 
Jo J6g gJJØT, Skou. 

16 

Skou. 
Hvis De mente det, saa vilde De ikke være, 
som De nu er. 

Harriet. 
Aa, det er jo slet ikke det. 

Skou 

studser. 

Hvad da? 

Harriet 
Aa nej, nu maa De gaa — eller lade mig 
gaa. Jeg kan ikke her — — — 

Skou. 
Slet ikke det? 

Harriet. 
Ja, ja, Skou, vær nu blot rolig — — — 

Skou. 
Har Deres Fader maaske 

Harriet. 
Ja — men vær blot rolig — 

Skou. 
Hvad har han sagt? At jeg har brugt 
Penge, som ikke tilhørte mig? 

Harriet 

nikker. 

Skou. 
Jeg var en Dreng dengang. 

Harriet. 
De var ingen Dreng. 

Skou 

sér et Øjeblik spørgende paa hende. 

Deres Fader — — — har maaske ogsaa 
— — — Har han sagt, hvortil — — hvortil 
de Penge blev brugt? 

Harriet. 
Ja. 

Skou. 
Den Hædersmand! 

Harriet. 
De maa ikke sige noget ondt om Fader. 
Det har De ikke Ret til. 

16" 

Han vilde aldrig have sagt det, hvis han 
ikke havde troet, det var hans Pligt imod mig. 

Hvis han ikke havde ment Dem det godt, 
Skou, tror De saa, han havde beholdt Dem i 
alle de Aar? 

Skou 

efter en Pause. 

Og nu er jeg vel en hel anden i Deres 
Øjne? 

Harriet. 

Ikke en hel anden, men — heller ikke 
— — — heller ikke ganske den samme. 

Jeg vidste jo nok, at unge Mennesker tidt 
levede — levede — anderledes end — — — 
end de skulde; men — ja, jeg véd ikke hvor- 
for — men jeg troede, at De — at De 

var en Undtagelse. 

Det var naturligvis dumt, men — — — 

Skou. 
Aa, Frk. Harriet — — — 

Harriet. 
Jo, jo, det var dumt. Man skal helst tro 
det værste. Det slaar i Regelen til. 

Skou 

efter en kort Pause. 

Ja, maaske har De Ret. 

Ja, saa vil jeg sige Dem Farvel, Frk. Harriet, 
og Tak for Deres Venlighed imod mig i alle 
disse Aar. Farvel. 

Hilser og gaar mod Døren. 

Harriet. 
Skou! 

Skou. 
Ja undskyld — det lød maaske lidt høj- 
tideligt, men — — jeg véd jo ikke, naar jeg 
sér'Dem igjen eller, om jeg i det hele taget gjør 
det. Jeg forlader Deres Faders Forretning og 
maaske ogsaa — — — ja, mere véd jeg ikke 
endnu. 

Harriet. 
Rejser De fra os? 

Skou. 
Ja. 

Harriet. 
Er det — Dem, der ikke vil blive? 

Skou. 
Ja! 

Harriet. 
Det er ikke Fader, der — — — 

Skou. 
Nej. 

Harriet 

efter en Pavae. 

Vil De sige mig en Ting? Der var noget, 
som — — — nej, det er ikke værdt. 

Skou. 
Hvad vilde De spørge om, Frk. Harriet? 

Harriet. . 
Det, som — — det dengang — for længe 
siden — — — er det det eneste virkelig stygge, 
De har at bebrejde Dem? 

Skou. 
Ja. 

Harriet. 
Der er ikke mere — senere? 

Skou. 
Nej. 

Harriet. 

Det var rart! 

Ja, saa Farvel, Skou, og lev vel til vi sés 
igjen. For det gjør vi nok — vi to gamle 
Legekammerater. 

Man skal alligevel ikke altid tro det værste. 

Rækker ham Haanden. 

Skou. 
Tak! Det var smukt af Dem. 

Harriet 

gaar ud tilvenstre. 

Skou 

sér et Øjeblik efter hende — og gaar saa mod Døren. 

Pigen 

kommer ind. 

Hr. Skou vil da ikke gaa allerede? 

Skou. 
Jo jeg vil. Farvel, Stine. 

Pigen. 
Men De maa da først hilse paa Etatsraaden. 

Skou. 
Det kan være det samme. 

Heinrich 

kommer ind gjenoem Verrandaen. 

Pigen. 
Jøsses! Der er han. 

Heinrich. 
Se se! Der har vi jo Hr. Skou. 

Giver Pigen sin Hat. 

Pigen 

gaar. 

Skou 

bukker. 

Heinrich. 

Naa, saa De er altsaa kommen ud for at 
ønske mig til Lykke. Det var jo pænt af Dem 
— og ret frejdigt. 

Jeg haaber ikke, De har ventet længe. Jeg 
var ikke forberedt paa at se fremmede saa 
tidligt. 

Skou. 
Etatsraaden maa undskylde, men — — — 

Heinrich. 

Aa jeg bér! De vilde maaske ikke saa 
gjærne træffe sammen med Deputationerne — 
det kan jeg saa godt forstaa. 

Naa, hvordan har De det ellers? Jeg har 
jo ikke talt med Dem i otte Dage. Ingen ube- 
hagelige Følger af det lille Forgiftningstilfælde? 

Skou. 
Jeg opførte mig upassende ved Kapsejlads- 
middagen, og derfor har jeg gjort Dem min 
Undskyldning, Hr. Etatsraad. Men jeg er ikke 
oplagt til vedblivende at lade mig haane 

Heinrich. 
Ikke oplagt — — — 



Skou. 
Jeg tillader mig derfor at trække mig tilbage. 

Hilser og vil gaa. 

Heinrich. 

Naa, saa det tillader De Dem! 

Hør nu, min gode Skou, for Fremtiden vil 
jeg anbefale Dem kun at gjøre, hvad jeg til- 
lader Dem. 

De har allerede tilladt Dem selv lovlig meget. 

Skou. 
Det har De ogsaa. 

Heinrich. 
Hvad behager? 

Skou. 
De har brudt Deres Løfte. 

Heinrich. 
Jeg tror, Fanden plager Dem. 

Skou. 
Da jeg i sin Tid tilstod for Dem, at jeg 
havde brugt halvandethundrede Kroner — — — 

Heinrich. 
Stjaalet halvandethundrede Kroner. 

Skou. 
Stjaalet — naa ja. 

Heinrich. 
Ja, vai' det ikke Tyveri? Eller kjender De 
maaske en mere træffende Betegnelse? 

Skou. 
Aa, det er ligegyldigt! Den korrekte Be- 
tegnelse er forresten Bedrageri. 

Heinrich. 
Ah ! Det glæder mig, at De dog paa et enkelt 
Omraade synes at have Sands for det korrekte. 
Naa, altsaa, da De tilstod — — ? 

Skou. 
Saa tilstod jeg ogsaa, hvortil jeg havde brugt 
de Penge. Men De havde udtrykkelig lovet mig, 
ikke at sige det til nogen. 

Heinrich. 
Ja, og Pengene havde De brugt til et Fruen- 
timmer. 

Skou. 
Ja. 

Heinrich. 
Ja, det var nydeligt. 

Skou. 
Dengang syntes jeg selv, det var forfærdeligt. 

Heinrich. 
Naa, men nu finder De maaske, det var 
ganske raskt? 

Skou. 
Nej. Men jeg tror ikke længere, det var 
noget saa enestaaende. 

Heinrich. 

Nej naturligvis 1 Alt, hvad der hedder Moral 
og Religion, det har De vel sagtens frigjort Dem 
for. Det er jo Tidens Aand. Men jeg er af 
den gamle Skole, Højstærede, og jeg finder det 
oprørende — modbydeligt. 

Hvis De havde brugt de Penge til — — til 
f. Eks. — — ja, til hvadsomhelst andet, — — 
men til saadant et slet og ret — — naa ja, — 
jeg kjender jo forresten ikke det Fruentimmer. 

Skou. 
Maaske ikke netop det Fruentimmer. 

Heinrich. 
Kommer De nu igjen med Deres ufor- 
skammede Insinuationer? 



253 

Skou. 
Men altsaa, det Løfte, De dengang gav mig, 
det har De brudt; De har fortalt — — — 

Heinrich. 

Nej, det er for galt! Det er det frækkeste, 
jeg længe har oplevet. De sætter Dem paa den 
høje Hest, De kræver mig til Regnskab! Er De 
forrykt. Menneske, eller har De drukket igjen? 

Gaa Deres Vej! Jeg vil ikke se Dem mere 
i mit Hjem. 

Skou. 
De skal hverken faa mig at se i Deres Hjem 
eller Deres Forretning. 

Heinrich. 
Snak! De bliver paa Kontoret og gjør Deres 
Arbejde. 

Skou. 
Jeg bliver ikke en Dag længere hos Dem. 

Heinrich. 
Er De gal Mand? Rabler det for Dem? 
Glemmer De, at jeg dengang kunde have sat 
Dem paa Vand og Brød, og at jeg i Stedet for 
beholdt Dem i min Tjeneste og lod Dem stige 
fra Post til Post? 

Skou. 

Uden dog at lade min Gage følge med. 
Nej, det glemmer jeg ikke. 

Og jeg er Dem taknemmelig, fordi De ikke 
dengang udleverede mig til Politiet. 

Det var smukt gjort — og det var klogt 
gjort. De sikrede Dem en Arbejder, som De 
kunde byde, hvad De ikke kunde have budt 
nogen anden, og De har ikke generet Dem. 

I ti Aar har jeg slidt og arbejdet for Dem 
som en Hest, og jeg tror, jeg saa nogenlunde 
har betalt, hvad jeg skylder Dem af Taknemme- 
lighed. 

Pengene, som De hidtil saa ædelmodigt har 
nægtet at tage imod, skal blive Dem sendt med 
paaløbne Renter. 



Heinrich. 

Aa, rejs Pokker i Vold, De med Deres Penge 
og paaløbne Renter! 

Det bliver, som jeg har sagt. Jeg har Brug 
for Dem, og vil ikke finde mig i, at De løber 
fra Deres Plads. 

Ingen Indvendinger ! Der er Grænser for min 
Taalmodighed , og De skulde nødig tirre mig. 

Jeg kan endnu lade Dem straffe, hvad Dag 
jeg vil. 

Skou. 
Nej, De kan ikke. 

Heinrich. 
Kan jeg ikke? 

Skou. 
Ikke mere. 

Heinrich. 
Ikke mere? 

Skou. 
Efter ti Aars Forløb afhænger det ikke 
længere af Dem, om der skal rejses Tiltale 
imod mig. 

Heinrich. 
Se se! 

Skou. 
Og det er netop ti Aar siden, at — — at 
Forbrydelsen blev begaaet. 

Heinrich. 
Virkelig? Paa den Maade fejrer De altsaa 
ogsaa en Slags Jubilæum. 

Skou. 
Ganske rigtigt, Hr. Etatsraad. Og, som De 
sér, et Jubilæum, der virkelig har nogen Be- 
tydning. 

Heinrich. 

Jubilæum som Tyv — eller Bedrager var 
det jo. Ikke sandt? 

Skou. 
Jo. 

Heinrich. 
Det er forresten svært, hvor De er bleven 
stiv i Lovkyndighed. 
Studerer De Jura? 

Skou. 
Jeg har sat mig lidt ind i vor Straffelov. 

Heinrich. 

Fortræffeligt! Det burde alle Folk af Deres 
Kaliber gjøre. 

Men De har ventet for længe dermed. Man 
bør gjøre det i Tide, saa kan man have endnu 
mere Nytte deraf. 

Skou. 
Taler Etatsraaden af Erfaring? 

gjør en heftig Bevægelse — og gaar hen imod Klokken. 

Skou. 

Nej, De skal ikke ringe. 

Det vil være klogere at lade mig gaa uden 
at vække Opsigt, og jeg gaar straks. 

Der er kun ét, jeg ønsker at sige Dem. 
Selv om De ikke kan faa mig straffet, staar det 
dog i Deres Magt at ødelægge mit Rygte. Jeg 
haaber dog ikke, De vil gjøre det. Det vil ikke 
være Deres gode Hjærte og endnu mindre Deres 
gode Forstand værdigt.. Spænder De Ben for 
mig, Hr. Etatsraad, saa erklærer jeg Dem Krig. 
Og saa ganske vaabenløs er jeg ikke. 

Heinrich. 
Hvadbehager? 

Skou. 
I de Aar, jeg har havt den Ære at tjene 
Dem, har jeg sét adskilligt, der vel ikke var 
ulovligt, men som dog vil danne en alt andet 
end flatterende Baggrund for en Mand som Etats- 
raaden. 

Heinrich. 
Trusler, tror jeg — — 

17 

Skou. 

Blot saadan en Affære som den sidste med 
Svinepesten, taaler næppe for skarp Belysning. 

De havde selv besørget ^Rygterne for at 
fremkalde Baissen, og De tjente vel en tredive- 
fyrretyvetusind derved — men Landet tabte det 
femdobbelte. 

Saadant noget pynter ikke paa en Mand, 
der er Patriot af Fag. 

Heinrich. 
Gaa Deres Vej! Hører De? 

Skou. 
Naar De altsaa intet ufordelagtigt siger om 
mig, saa bliver jeg Dem ingen Tak skyldig der- 
for. Det ligger i Deres egen Interesse at tie. 

Heinrich 

gaar hen og ringer. 

Skou. 

P'arvel, Hr. Etatsraad, og Tak for hvad jeg 
har lært i min Tjenestetid. 

Man bliver maaske ikke bedre i Deres Skole, 
men — man bliver heller ikke dummere. 

Gaar. 

kommer. 

Etatsraaden ringede. 

Heinrich 

gaar opbragt frem og tilbage. 

Giv mig et Glas Vin — Portvin! 

Pigen 

henter Vin i Verandaen og sicjænker. 

Heinrich 

drikker hurtigt. 
Det ringer. 

Pigen. 
Det var paa Entréen. 

Vil gaa. 

Heinrich 

rækker Glasset mod hende. 

Tag det med. 

Pigen 

gaar ud i Entréen. 

Heinrich 

ser paa sit Uhr — gaar hen til Døren og kalder. 

Anna! Harriet! I maa komme ind nu. 

17' 

Fru Heinrich og Harriet 

kommer ind med et Par Blomstervaaer, som de sætter fra sig. 

Heinrich. 
Harriet ! 

Harriet. 
Ja, Fa* er. Hvad vil Du? 

Heinrich. 
Ingenting. Det kan være det samme. 

Døren til Entreen aabnes. Kommandør Gravesen, Balle, Beck 

m. fl. ses i Døren. 



Balle 

i sort Jakke, Vest og Benklæder. 

Nej værsaaartig, Kommandør — — — 
Kommandør Gravesen 

i Kjole. 

Gaa nu blot! 

Balle 

frem mod Heinrich. 

Gratulerer, kjære Hr. Grosserer, gratulerer 
baade til Dagen og til Etatsraaden. 

Heinrich. 
Tak, Tak! 



1 

Balle. 
Havde jeg besørget Udnævnelsen, saa var 
De bleven Geheimeraad med det samme. 

Heinrich. 
Nej, min kjære — 

Balle. 
Jo det ved den søde Gud, De var. 

Kommandør Gravesen. 
Til Lykke, Hr. Etatsraad. Det er det, jeg 
altid siger, den sande Fortjeneste belønnes. 

Beck 

i Kjole. 

Til Lykke, min kjære Etatsraad. Og Tak 
for Laan af Damerne. 

Heinrich. 
Selv Tak. De har jo befundet sig udmærket 
hos Dem. 

Balle 

til Fru Heinrich og Harriet. 

Naa, hvad siger den lykkelige Familie? 
Goddag, kjære Frue, og Goddag, lille Frøken — 
og Tak for sidst. Hør De er ligegodt en Knop, 
er De — en Rosenknop. 

Bøje 

i Frakke — kommer ind. 

Hr. Etatsraad, jeg har den Ære. 

Heinrich. 
Goddag, Konsul Bøje. Naa det glæder mig, 
De ikke glemte Invitationen. 

Bøje. 
Jeg har en ret god Hukommelse. 

Heinrich. 
Ja, de Herrer kjender jo alle hverandre. 

Bøje 

hilser paa de andre. 

Balle. 
Ja, vi kommer mer' eller mindre lidt akavet, 
kjære Frue. Vi skulde jo have mødt op i De- 
putation, forstaar De, Kjølvandslinie med Kam- 
merherren i Spidsen. Og alle vi andre stillede 
paa en Snor, men hvem der blev væk, det var 
Kammerherren. 

Fru Heinrich. 
Han kommer vel nok. 

Balle. 
Ja, det vil jeg sgu da haabe, for han har 
alt Sølvtøjet — det vil sige hans Tjener skulde 
have det. 

Fru Heinrich. 
Og han er maaske Ordfører? 

Balle. 

Ja — nej — det vil sige, han er 

han kommer mere som Repræsentant for Gros- 
sererens — Etatsraadens P'ødeby. Hvorimod jeg 
og Kommandøren o. s. v. vi møder for For- 
eningen. 

Og saa skulde Schwalbe have været her, 
men han er bleven daarlig. 

Fru Heinrich. 
Saa? Det er vel ikke noget alvorligt? 

Balle. 
Nej, alvorligt er det naturligvis ikke, men 
han har dog lige godt maattet krybe tilkøjs. 

Heinrich. 
Er de Herrer komne med Dampskibet? 

Beck. 
De fleste af os. 

Kommandør Gravesen. 

Jeg tog med Jernbanen. 

Naar man har gaaet som Chef paa et Dæk, 
saa kan man ikke finde sig i at blive løbet paa 
Ærmet af alle og enhver. 

Derfor undgaar jeg helst disse Kystdampere. 



Balle 

til liøje. 

Naa De, Konsul! Er De saa kommen Dem 
ovenpaa Sejren forleden? 

Bøje. 
Jeg har ikke fejlet noget. Jeg troede snarere 
den havde afficeret Dem. j 



Balle. 

Hvormeget? De bruger immer saadan nogle 
underfundige Udtryk. 

Men vent De bare til næste Aar -^ for ved 
Efteraarssejladsen klarer De Dem kanske endnu. 
Men saa skal der heller ikke blive mere Sølvtøj 
til Dem ; det har Jens Frederik Balle og jeg givet 
hinanden vores Ord paa. 

Bøje. 
Hvis det kan glæde Hr. Jens Frederik Balle, 
saa kan De betro ham, at der heller ikke til 
Efteraarssejladsen vil falde noget af til mig. 

Balle. 
Ja, det tør jeg nu ikke bande paa. 

Bøje. 
Det kan De dristigt. For til den Tid har 
jeg ikke noget Fartøj. 

Balle. 
Ikke noget Fartøj! Vil De da sælge Go-on? 

Bøje. 
Jeg har solgt den. 

Balle. 
Har De solgt den? Til hvem? 

Bøje. 
Til Etatsraaden. 

Balle. 
Hvad for en Etatsraad? 

Bøje. 
Vor egen Etatsraad, Etatsraaden af Dags 
Dato. 

Balle. 
Det er Løgn, Hr. Konsul! 

Bøje. 
De er ikke altid lige heldig i Valget af Deres 
Ord, min gode Balle. 

Balle. 
Det er umuligt. 

Bøje. 
Ja, se det lyder meget nettere. 

Balle. 
Etatsraaden kan ikke have kjøbt Go-on, 

Bøje. 
Hvorfor kan Etatsraaden ikke det? 

Balle. 
Fordi han har bestilt en Kutter hos mig. 

Bøje. 
Mer eller mindre? 

Balle. 
Det sagde jeg ikke. 

Bøje. 
Nej, De plejer jo ikke at sige det, naar det 4^ 
passer. 

Balle. 
Han kan ikke gaa fra sit Ord. 

Bøje. 
Har han da givet Dem sit Ord? 

Balle. 
Ja, det ved Gud, han har. Det vil sige 

Bøje. 
Naa! Det vil sige. 

Balle. 
Og desuden — paa den Manér blev jo alle 
de smukke, fædrelandske Ord, han talte paa Ge- 
neralforsamlingen, til det bare Skvalder. 

Bøje. 
Troede De, det var andet? 



268 



Balle. 
Nej, de Grejer maa jeg have klaret. 
Balle lader sig ikke spille Halløj med — 
hverken af Dem eller nogen anden. 

Bøje. 
Jamen Balle maa saagu ikke gjøre Kvalm 
her idag. 

Balle. 
Jeg spø'r ikke Dem, om hvad jeg maa. 

Gaar hen til Heinrich. 

Undskyld, kjære Hr. Etatsraad, maa jeg være 
saa fri at spørge: Der er vel ikke noget om det, 
at Etatsraaden skulde have kjøbt Go-on? 

Heinrich 

forlegen. 

Jo-O, noget er der ganske vist om det, 
men — — — 

Balle. 
Det var som Sa — — det var mer' eller 
mindre den — 

Heinrich. 
Jeg skal sige Dem — — — 

Balle. 
Etatsraaden vil altsaa holde to Fartøjer, et 
engelsk og et dansk? 

Heinrich. 
Hvorledes mener De? 

Balle. 
Ja, for De har jo bestilt en Kutter hos mig. 

Heinrich. 
Bestilt — nej, min kjære — — — 

Balle. 
Jeg kunde nok vide, sagde Etatsraaden, at 
naar De vilde ha'e en Kutter, saa vilde De ikke 
ha'e den fra andre end som fra mig. 

Heinrich. 
Hvis jeg lod mig bygge en Kutter, sagde 
jeg vist. 

Balle. 
Bygge! — Naa saadan! Paa den Manér! 
Ja, saa be'r jeg meget om Forladelse. 

Heinrich. 
Desuden er der jo det med Lovene, der 
kræver, at Formanden skal — 

Balle. 



Lovene ? 



Heinrich. 
Ja de bør jo helst respekteres, naar — — 

Balle; 
Ja Guds Død og Pine! Jeg begynder selv 
at faa en morderlig Respekt for dem. 

De er gode nok, Lovene, naar man bare 
f iforstaar at anvende dem. 

Heinrich. 
Og dertil kom — men det bliver mellem os 
— at Konsulen var nødt til at sælge. Han havde 
ikke Raad til at holde den, og saa mente jeg 

Balle. 
Naa ! Det var for Konsulens Skyld ! Gloendes 
Kul paa hans Ho' de, hvad? Elske sine Fjender! 
Jo De har den rette Kristenkjærlighed, Hr. Etats- 
raad. 

Heinrich 

fortrolig. 

Men jeg tror ikke, jeg beholder den. 

Balle. 
Kristenkjærligheden ? 

Heinrich. 
Nej Kutteren, Mester, Kutteren. Vent De 
nu bare. Vi to skal nok komme ud af det. 

Balle. 
Ja Gud bevar's! Jeg for min Part har ialt- 
fald svært Mod paa at komme ud af det. 

Kommandør Gravesen 

nærmer sig. 

Det varer noget længe, inden Kammerherren 

kommer. 

Heinrich. 

Ja, vil de Herrer ikke drikke et Glas Vin 

saalænge? 

Kommandør Gravesen. 

Tak, det var just ikke derfor — — — 

Bøje. 
Gud véd, om han husker det? 

Beck. 
Jo, jeg talte med ham imorges. 

Kommandør Gravesen. 
Naar der bare ikke er tilstødt ham et eller 
andet Uheld — at han f. Eks. er bleven daar- 

lig 

Bøje. 
Eller er taget med Dampsporvognen. 

Beck. 
Ja, det er da et Uheld, man kan komme 
over. 

Bøje. 
Jamen det tager Tid. 

Kommandør Gravesen. 
Ja, vi jnaa ialtfald vente. 

Til Balle. 

Det er sandt. Balle, man maa jo gi-atulere 
Dem. 

Balle. 
Tak, det er ikke mig, der holder Jubilads. 

Kommandør Gravesen. 
Det var heller ikke i den Anledning. 

Balle. 
I hvilken en da? 

Kommandør Gravesen. 
I Anledning af, at De er bleven Ordfører for 
Deputationen. 

Balle. 
Ja, fordi Bryggeren har faaet ondt i Maven. 

Kommandør Gravesen. 
Ja ja! Det er dog altid et ærefuldt Hverv. 

Balle. 
Aa, jeg blæser Æren et Stykke — for at 
bruge et fint Udtryk. 

Kommandør Gravesen. 
Blæser Æren — 

Balle. 
Ja, jeg vil skjænke Dem baade Æren og 
Ordførerskabet og hele Gøgemøget. 

Kommandør Gravesen. 
Men Guds Død, Mand! Hvad gaar der af 
Dem? 

Har De ikke lavet Deres Tale? 

Balle. 

Jo, det véd den søde Gud jeg har. Og 

hvis jeg bare havde Papiret paa mig, saa skulde 

jeg skjænke Dem den med. Men desværre har 

jeg den her, ser De, peger paa Panden herinde! Alle 

18 

de smukke Ord og alle de nysselige Talemaader, 
alt det forbandede Sludder og Vrøvl, dét har 
jeg her — og det er mer' eller mindre generende. 

Kommandør Gravesen. 
Han er gal! 

Til Beck. 

Han er aldeles gal! 

Beck. 
Hvem? 

Kommandør Gravesen. 
Balle. Han er spiltosset. Den er gaaet ham 
til Hovedet. 

Beck. 
Han har jo ingenting faaet. 

Kommandør Gravesen. 
Talen, mener jeg — og Æren. 

Balle. 
Der er ingenting gaaet mig til Ho'det, min 
rare Kommandør, men der er noget gaaet mig 
til Hjærtet. Og jeg skal sige Dem af hvad Grund 
— for nu er det endelig gaaet op for mig — 
det er af den Grund, at jeg inte har noget Ho'de. 
Men Hjærte, det har jeg den Onde fortære mig. 

Kommandør Gravesen. 
Men Du gode Gud! Der er jo ikke en 
Kat, der har fornærmet Dem. 

Beck. 
Tag det med Ro, Mester. 

Kommandør Gravesen. 
Og De maa tale. 

Balle. 
Naa, saa det maa jeg! Jeg tror nu, det 
var nok saa behageligt, om jeg holdt min Kjæft. 
For det kunde gjærne skabe sig saa forbandet, 
at jeg ikke kunde huske alt det pæne, jeg skulde 
sige. 

Kommandør Gravesen. 
Aa Passiar! Det gaar nok. Ikke sandt, 
Hr. Konsul? 

Bøje. 
Jo, tal De kun, Balle; De finder nok de 
rette Ord. 

Balle. 
Gjør De Nar? 

Bøje. 
Nej, det er sgu min Mening. 

18 

Beck. 
Og husk Etatsraaden. 

Balle. 
Etatsraaden! Ja, De kan tro, jeg skal 
huske ham. 

Kommandør Gravesen. 
Ja, Balle gjør nok sin Pligt. 

Balle. 
Jamen véd De, hvad der er min Pligt, Hr. 
Kommandør? 

Kommandør Gravesen. 
Nej? 

Balle. 
Ikke det? Det var beklageligt! For ellers 
kunde De maaske ha' sagt mig det. 
Jeg véd det nemlig heller ikke. 

Beck. 
Nu gaar han durch igjen. 

Kommandør Gravesen. * 
Ja, hvad Fanden gaar der af ham ? 

Beck. 
Han er kulret. 

Kammerherren 

kommer forpustet ind. 

Kommandør Gravesen 
Gud være lovet! Der har vi Kammerherren. 

Kammerherren. 
Ah, min kjære Etatsraad! — Har den Ære 

— og Pardon — Puh! Pardon, naadige Frue 

— naadige Frøken. Kommer for sent. Hænder 
mig ellers aldrig. — Præcisionen selv — Gud- 
skelov ! 

Fru Heinrich. 
Vil Kammerherren ikke sidde ned? 

Harriet 

bringer en Stol. 

Kammerherren. 
Nej, tusind Tak! 

Sætter sig. 

Forfulgt af Uheld. Først Dampskibet! — 
Gaaet lige før jeg kom — lige før! Saa' Røgen. 
Erkyndiger mig om Jernbanen. Gaaet samtidig 

med Dampskibet — naturligvis! To Timer til 
næste Tog. 

Men, siger jeg til mig selv, vi har jo Damp- 
sporvognen — Gudskelov! 

Bøje. 
Det er første Gang, jeg har hørt nogen sige 
Gudskelov til den. 

Kammerherren. 
Hvadbehager? 

Bøje. 
Ingenting. 

Kammerherren. 
Ingenting, naa. 

Altsaa: Kaster mig i en Drosche og naaer 
Dampsporvognen — fem Minuter efter at den 
er gaaet! 

Bøje. 
Det var mærkeligt! 

Kammerherren. 

Ikke sandt? 

I fem og tyve Minutter gik den nu slet 
ikke, og da den endelig gik — saa holdt den 
bestandig stille. 

Hvert øjeblik saa* man unge Vindhase paa 
disse her — Bicycler fare En forbi. Pst! Pst! 
Pst! Uhyre irriterende! 

Naa, ved Bellevue vil jeg tage en Vogn — 
saa er der ingen. 

Heinrich. 
Kammerherren er da ikke gaaet? 

Kammerherren. 
Nej. — Jeg fik en — alligevel. 

Heinrich. 
Det var da godt. 

Kammerherren. 
Ja — det var godt. 

Rejser sig. 

Naa, De undskylder et øjeblik, kjære Ven. 
Blot to Ord til Kommandøren. 

Hvisker til Kommandøren. 

Kommandør Gravesen 

gaar ud i Entréen og kommer lidt efter tilbage med et Par Soilv- 

gjenstande. 

Bøje 

til Fru Heinrich. 

Nu kommer snart det store øjeblik, Frue. 



280 

Fru Heinrich. 
Ja — jeg tror, jeg gaar. 

Bøje. 
Hvorfor? 

Fru Heinrich. 
V Jeg kan ikke tage den Slags alvorligt. 

Bøje. 
Behøves heller ikke. Det overlader man til 
de agerende. 

Kammerherren 

til Fru Heiorich. 

En smuk Dag, naadige Frue, og en stor 
Dag! En stor Dag for Gemalen! 

Fru Heinrich. 
Aa— aa ja. 

Kammerherren. 
Jo, min naadige, jo jo jo! Den, der ikke 
ved sin første Titel eller sin første Dekoration 
føler Hjertet banke i sit Bryst, han er en Sonder- 
Ung — for sig — en Sonderling. 

Vender tig til Balle. 

Naa, brave Mester. De er vel parat? 

brummer. 

Jeg er Fanden 

Kammerherren. 
De begynder. 

Balle. 
Vil Kammerherren ikke heller lægge for? 

Kammerherren. 
Vist ej! Først De! Blot ikke forknyt. Tal 
fra Leveren. 

Trækker Balle hen med sig midt paa Gulvet. 

Her hen! 

Remmer sig. 

Hr. Etatsraad! 

Vi, som har den Ære her idag — at nyde 
godt af Deres — Deres Gjæstfrihed, nyde godt 

af Deres Gjæstfrihed, vi er komne er ikke 

komne alene for personlig at have den Ære — 
og Glæde — men ogsaa som Repræsen- 
tanter for en talrig Kreds af Venner og — — 
og Medborgere, som ikke kan være — ikke 
personlig kan være tilstæde allesammen — Gud- 
skelov! 

Med Etatsraadens Tilladelse vil nu først Hr. 
Skibsbygméster Balle — — vil han tolke de 

Følelser, som ikke alene han, men — jeg tør 
tilføje — alle Foreningens Medlemmer er besjælede 
af overfor Dem. 

Til BaUe. 

Nu De! 

Balle 

usikker og kjæmpende med sig selv. 

Hr. Etatsraad! 
Naar jeg paa denne Dag skal tillade mig tlen 

Ære at henvende et Par faa Ord nogle 

faa Ord til Dem, saa er det mer' eller mindre et 

Uheld som det skyldes, begrundet paa, at 

Brygger Schwalbe, der egentlig skulde have gjort 
det, er bleven saa daarlig, at — — at han har 
overdraget mig det. 

Pavse. 

Jeg staar paa den Maner her som — som 
repræsenterende de andre Medlemmer i den For- 
ening, der har den Ære — — hm ! — den Ære 

naa ja! — som altsaa har den Ære at 

kalde Dem sin Formand. 

Pavse. 

Nej jeg kan ikke. 

Kommandør Gravesen. 
Vist saa! Det gaar jo godt! 

Rækker ham Festgaven. 

Her er Skrivetøjet. 



283 



Balle 

tager det. 

Naa! I Guds Navn da! 

Medlemmerne har ikke ment de har 

ikke villet lade denne Dag gaa hen uden at bringe 
Dem deres — vores — bringe Dem sin Tak for 
for alt det, som vi har at takke Dem for. 

Og saa vilde vi gjærne bede Etatsraaden om 
ikke at forsmaa medfølgende lille Mindegave. 

Rækker ham Skrivetøjet. 

Værs'artig. Det er et Skrivetøj — forestil- 
lende et Anker med Kjætting og Bøje — alt- 
sammen udført i Sølv — — og med Inskription. 
Blækhuset er i Bøjen. 

Pavie. Etatsraaden laver sig til at takke. 

Heinrich. 
Ja, jeg 



Balle 

samtidig. 

Det er An — — — Om Forladelse! 



Heinrich. 
Nej, jeg be'r! 

Balle. 

Det er Ankeret, som Mandskabet sætter sin 
Lid til, naar det kniber, og Sø og Storm vil 
sætte Skuden paa Land. 

Saalænge Ankeret holder, gaar det godt. 

Kammerherren. 
Meget godt! 

Balle. 
Meget godt, ja. Saalænge gaar det meget 
godt. Men ribber Ankeret — saa gaar det ad 
Helvede til. 

Kommandør Gravesen 

rømmer sig. 

Balle. 
De, Hr. Grosserer — eller Etatsraad skulde 
jeg sige — De har været det#Anker, som For- 
eningens Mandskab har sat sin Lid til. 

Kommandør Gravesen og Kammerherren. 
Hør! Hør! 

Balle. 
Med Dem forude har vi redet nogle Storme af. 

Beck. 
Bravo ! 

Balle. 
Det har vi, ja. 

Pavse. 

Se — altsaa — — det er Tilliden, det 
kommer an paa; det er Tilliden, det drejer sig 
om, naar en enkelt Mand skal styre og lede de 
mange, Tilliden ikke blot til Mandens Dygtighed 
men ogsaa til hans Reælhed — og Ærlighed! 

De andre. 
Hør! 

Balle. 
Og denne Tillid, den har vi havt til Dem, 
Hr. Etatsraad 

De andre. 
Hør! Bravo! 

Balle. 
Ja, den har vi havt. 

Pavse. 

Nej det bliver vist bedst, jeg stopper op nu. 

Kommandør Gravesen. 
Snak, Mester, det gaar jo udmærket. 

Balle. 

Javel! Det gaar til en Tid — men saa 

gaar det ikke længer idetmindste ikke for 

mig. 

Jeg er hverken nogen fin Mand eller nogen 
lærd Mand, og det kan godt ske, at jeg nu og 
da kan sige noget Vrøvl. Men jeg er ikke vant 
til at sige andet end som hvad jeg mener; jeg 
bruger ikke at lyve — ikke engang, naar jeg 
kan have Fordel deraf. 

Og derfor kan jeg ikke staa her idag og 
væve om Tillid og Ærlighed og saadant noget, 
uden at Ordene vender sig i min Mund. 

Jeg kan ligefrem ikke komme ud af at sige 
alt det pæne, som jeg har lavet og forberedt 
mig paa. 

Kommandør Gravesen 

rykker ham bagfra i Frakken. 

Balle 

slaar ham — uden at vende sig — over Fingrene. 

Jeg har næret den mest ubegrænsede Tillid 
til Grossereren, det ved Gud jeg har. Jeg har 
sét op til Dem, Hr. Etatsraad, sét op til Dem og 
beundret Dem, og jeg har frydet mig i min 
Sjæls Indvendigste , naar jeg hørte Dem tale 

Deres smukke Ord, fordi jeg turde bande paa, 
at det var Ord, der kom fra Deres Hjærte. 

Men nu er det hele ramlet sammen for mig, 
og Tilliden er røget Fanden i Vold 

Uro blandt de tilstedeværende. 

Kommandør Gravesen 

rykker ham igjen i Frakken. 

Balle. 

Ja, det kan ikke hjælpe, De napper mig i 
Skjødeme! For hvad der er sandt, det skal 
være sandt! 

Tilliden er røget Fanden i Vold, og tilbage 
har jeg kuns Erkjendelsen af, at jeg har været 
et Fæ — og saa en Masse Tømmer og Planker, 
som jeg nu ingen Brug har for. 

Heinrich. 
Tillad mig 

Balle. 
For saadan er vi nu engang. Folk som mig 
og mine Lige. Saalænge vi tror paa en Mand, 
saa gaar vi med ham gjennem tykt og tyndt; 
men opdager vi bare en eneste Gang noget 
Lurendrejeri, saa er vi ogsaa færdige med det 

\'anvittige Ord, der udtaltes af denne vildledte — 
denne simple og — udannede Mand? 

Hvad han har sagt, hvad han har gjort, 
maa ikke huskes — ikke vides? 

Thi det var ikke ham selv, der talte, det 

var ikke Mester, det var ikke Balle, nej ! det var 

[ Tidsaanden, der talte igjennem ham, det var 

Revolutionens Hvdra, der løftede sit Hoved 

ét af sine mange Hoveder. 

Men, mine Herrer, vi føler os stærke nok 
til at knuse disse Hoveder. 



Kommandør Gravesen. 
Hør! 

Kammerherren. 

De skræmmer os ikke. Lad der kun vokse 
to frem for hvert ét, vi knuser, saa knuser vi 
blot næste Gang to. Voila tout! Gudskelov! 

Ja, mine Herrer, saalænge vort elskede 
Fædreland i Spidsen for det offentlige og sociale 
Liv har Mænd, der ikke svigter Idealerne, men 
uegennyttigt kjæmper for alt, hvad der er ædelt 
og skjønt, saalænge har vi intet at frygte. 

Og, mine Herrer, en saadan Mand har vi 
just i vor højtærede Jubilar. 

De andre. 
Hør! Bravo! 

Kammerherren. 
Derfor siger jeg: Lad kun den store Hob 
misforstaa ham, lad kun den lave Egennytte 
miskjende ham, vi, hans Ligemænd, vi forstaar 
ham — og vi ærer og agter ham. 

Kommandør Gravesen. 
Hør! 

Kammerherren. 

Og — som det saa smukt har vist sig idag 
— de, def staar over ham, de véd ogsaa at 
paaskjønne hans Fortjenester — Gudskelov! 

Mine Herrer! Et Leve for vor Jubilar! Gid 
Danmark altid maa have mange saadanne Sønner. 

— Tæppet falder. — 

